text:
1"မိူဝ်ႈ ဢၼ် သူ ၵမ်ၵျၢင်ႉ သီႇလႃႉ တၢင်း သိုဝ်ႈတေႃႇ ၼၼ်ႉ၊ၼင်ႇ ႁိုဝ် ဢမ်ႇ ႁႂ်ႈ မီး တၢင်း ဢၼ် ႁူဝ်ၸႂ်ၽႅၼ်သုင် ၵႃႈတီႈ ၽၢႆႇၼႃႈ ပိူၼ်ႈ ၼၼ်ႉ ၸိုင်၊ႁဵတ်း သတိ တႃႉ။ ပေႃး ဢမ်ႇၼၼ်၊သူ တေ ဢမ်ႇ လႆႈ ဢၵျူဝ်း ၵႃႈတီႈ ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။ 2"ပိူဝ်ႈ ၼႆ လႄႈ မိူဝ်ႈ ဢၼ် မႂ်း ၽေးၸွၼ်း ယိုၼ်ႈ မႅင်ႇ တီႈ ၵေႃႉ ဢၼ် ၸုတ်ႈ ဢၼ် လုတ်ႈ ၼၼ်ႉ၊ယႃႇပေ ႁႆႇၵွင် ႁႆႇ မွင်း သေလႄႈ လူႇတၢၼ်း မိူၼ် ၸိူဝ်ႉ ၼင်ႇ ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၶဝ် ၽေးၸွၼ်း ယိုၼ်ႈ မႅင်ႇ ၵႃႈၼႂ်း ၸရွပ်ႈ ႁေႃးတြႃး လႂ်၊ဢိၵ်ႇတင်း တီႈ တၢင်း ၸု တၢင်း ႁွမ်း လႂ်၊ႁႂ်ႈ ပိူၼ်ႈ လႆႈ ယွင်ႈယေႃး ၶဝ် ၼၼ်ႉ။ ၵဝ် ဝႃႈ တီႈ ၸိုဝ်ႈ တီႈ ၸႂ်ႈ ၸမ်ႉ၊ၶဝ် ၼၼ်ႉ လႆႈ ၶၢမ်ႇ ဢဝ် ဢၵျူဝ်း ၶဝ် ယဝ်ႉ။- 3သူ ၸမ်ႉ၊မိူဝ်ႈ ဢၼ် ၽေးၸွၼ်း ယိုၼ်ႈ မႅင်ႇ ၼၼ်ႉ၊လွင်ႈ ဢၼ် မိုဝ်း ၶွၼ်ၶႂႃ သူ ႁဵတ်း ၼၼ်ႉ ယႃႇ ႁႂ်ႈ မိုဝ်း ၶွၼ်သၢႆႉ လႆႈ ႁု။- 4တၢင်းႁဵတ်း သူ ၼၼ်ႉ ပဵၼ် ဢၼ် လပ်ႉ ၼႃႈ လပ်ႉ တႃ လႄႈ ပေႃႈၸဝ်ႈ သူ ဢၼ် ႁၼ် တၢင်း ဢၼ် လပ်ႉ ၼၼ်ႉ တၵ်း ပၼ် ဢၵျူဝ်း တီႈ သူ ဢေႃႈ။ 5"မိူဝ်ႈ ဢၼ် သူ သူးတွင်း ၼၼ်ႉ ယႃႇပေ ႁဵတ်း မိူၼ် ၸိူဝ်ႉ ၼင်ႇ ၵူၼ်း ၼႃႈသိုဝ်ႈၸႂ်ၵူတ်ႉ ၶဝ် ၼၼ်ႉ။ ၶဝ် ၵျိူၵ်ႈ ၸုၵ်း ယူႇ ၵႃႈၼႂ်း ၸရွပ်ႈ ႁေႃးတြႃး လႂ်၊ၸုၵ်း ယူႇ ၵႃႈတီႈ တၢင်း ၸု တၢင်း ႁွမ်း လႂ် လႄႈ သူးတွင်း ႁႂ်ႈ ပိူၼ်ႈ ႁၼ် ဢေႃႈ။ ၵဝ် ဝႃႈ တီႈ သူ ၸမ်ႉ၊ၶဝ် ၼၼ်ႉ လႆႈ ၶၢမ်ႇ ဢဝ် ဢၵျူဝ်း ၶဝ် ယဝ်ႉ။- 6သူ ၸမ်ႉ၊မိူဝ်ႈ ဢၼ် သူးတွင်း ၸိုင်၊ၶဝ်ႈ ၵႃႈၼႂ်း လုၵ်း တၢင်းၼႂ်း လႄႈ ဢုတ်း ၽၵ်းတူ သေယဝ်ႉ၊သူးတွင်း ၵေႃႉလဵဝ် တီႈ ပေႃႈၸဝ်ႈ သူ ဢၼ် မီး ယူႇ ၵႃႈတီႈ ထႃႇၼႃႉ ဢၼ် သိုင်ႇ ဢၼ် လပ်ႉ ၼၼ်ႉ တႃႉ။ ပေႃႈၸဝ်ႈ သူ ဢၼ် ႁၼ် တၢင်း ဢၼ် လပ်ႉ ဝႆႉ ၼၼ်ႉ တၵ်း ပၼ် ဢၵျူဝ်း တီႈ သူ ဢေႃႈ။ 7"ၼႂ်း တၢင်း ဢၼ် သူ သူးတွင်း ၼၼ်ႉ ယႃႇပေ ဢဝ် ၵႂၢမ်း လၢႆ လၢႆ သမ်ႉ ၵႂႃႇ သမ်ႉ ၶိုၼ်း မိူၼ် ၸိူဝ်ႉ ၼင်ႇ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ထႃႇဝရႃႉ ၽြႃး ၼၼ်ႉ။ ၶဝ် ၸိူဝ်း ၼၼ်ႉ ထၢင်ႇ ဝႃႈ၊ လူၺ်ႈ ၶေႃႈၵႂၢမ်း ၼမ်ၼႃႇ ၸင်ႇ သူးတွင်း ပျေႉၸုမ်ႇ ဢေႃႈ။- 8ယႃႇပေ ႁဵတ်း ၸိူဝ်ႉ ၼင်ႇ ၶဝ် ၼၼ်ႉ။ လွင်ႈ မၼ်း ၸမ်ႉ၊ၸူဝ်ႈ ဢၼ် သူ ဢမ်ႇ ပႆႇ သူးတွင်း ၼၼ်ႉ ပေႃႈၸဝ်ႈ သူ ႁု လွင်ႈ ဢၼ် သူ လူဝ်ႇ ၵႃႈမီး တင်းသဵင်ႈတင်းလူင် ယူႇ ဢေႃႈ။- 9ပိူဝ်ႈ ၼႆ လႄႈ သူးတွင်း ၸိူဝ်ႉ ၼင်ႇ ၼႆ တႃႉ။ "'ပေႃႈၸဝ်ႈ ႁဝ်းၶႃႈ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ တီႈၶႃႈ၊ ႁႂ်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း မီး တၢင်း ဢၼ် ရူဝ်ႇသေႇ ၵူဝ်ယမ် သေၵမ်း လူၺ်ႈ တီႈၶႃႈ။ 10ႁႂ်ႈ မိူင်း ၸဝ်ႈႁဝ်း တႄႇပဵၼ် သေၵမ်း လူၺ်ႈ တီႈၶႃႈ၊ ၸိူဝ်ႉ ၼင်ႇ ဢလူဝ်ႇ ၸဝ်ႈႁဝ်း ပျေႉၸုမ်ႇ ဝႆႉ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ၊ ၵႃႈၼိူဝ် လိၼ်မိူင်း ၼႆႉ ၵေႃႈ ႁႂ်ႈ ပျေႉၸုမ်ႇ သေၵမ်း လူၺ်ႈ တီႈၶႃႈ။ 11ၶႅၼ်းတေႃႈ ပၼ် တၢင်းၵိၼ် ဢၼ် ပေႃးၵုမ်ႇ လဵင်ႉၸႂ် ဝၼ်း ၼိုင်ႈ ၼၼ်ႉ တီႈ ႁဝ်းၶႃႈ၊ ဝၼ်း မိူဝ်ႈ ၼႆႉ သေၵမ်း တီႈၶႃႈ။ 12ၸိူဝ်ႉ ၼင်ႇ ဢၼ် ႁဝ်းၶႃႈ ပွႆႇလွတ်ႈ ဢပျတ်ႈ ဢၼ် ပိူၼ်ႈ တၢင်ႇၵေႃႉ ၽိတ်းပိူင်ႈ ႁဝ်းၶႃႈ ၼၼ်ႉ၊ ၶႅၼ်းတေႃႈ ပွႆႇလွတ်ႈ ဢပျတ်ႈ ႁဝ်းၶႃႈ သေၵမ်း တီႈၶႃႈ။ 13ယင်း ဢမ်ႇ ႁႂ်ႈလႆႈ ၸွမ်း ၵႂႃႇ ၵႃႈတီႈ ဢပျတ်ႈ တၢင်း ဢၼ် ၸူဝ်း ၵႂႃႇ ၸူဝ်း ပႆ ၼၼ်ႉ၊ ၶႅၼ်းတေႃႈ ၵႄႇသႄႇ ထွတ်ႇ ထွၼ် ဢဝ် သေ ၵႃႈၼႂ်း၊ လွင်ႈတၢင်း ဢၼ် ဢမ်ႇလီ ဢမ်ႇ ငၢမ်း ၼၼ်ႉ သေၵမ်း တီႈၶႃႈ။ [ႁႂ်ႈ ဢႃႇၼႃႇ ၸၢၵ်ႈ ၽုင်း တၼ်းၶူဝ်း လႄႈ မုၼ်သရေႇ မီး တီႈ ၸဝ်ႈ ႁဝ်း တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။'] ဝႃႈ ၼင်ႇ ၼႆ သူးတွင်း တႃႉ။ 14"ပိူဝ်ႈ ၼႆ လႄႈ၊ပေႃး သူ ပွႆႇလွတ်ႈ ဢပျတ်ႈ ဢၼ် ပိူၼ်ႈ တၢင်ႇၵေႃႉ ၽိတ်းပိူင်ႈ သူ ၼၼ်ႉ ၸိုင်၊ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ၵေႃႈ၊တၵ်း ပွႆႇလွတ်ႈ ဢပျတ်ႈ သူ ဢေႃႈ။- 15ၵူၺ်းၵႃႈ၊ပေႃး သူ ဢမ်ႇ ပွႆႇလွတ်ႈ ဢပျတ်ႈ ပိူၼ်ႈ ၸိုင်၊ပေႃႈၸဝ်ႈ သူ ၵေႃႈ တၵ်း ဢမ်ႇ ပွႆႇလွတ်ႈ ဢပျတ်ႈ သူ။ 16"မိူဝ်ႈ ဢၼ် သူ ၵမ်သိၼ် ဢမ်ႇ ၵိၼ် တၢင်းၵိၼ် ၼၼ်ႉ၊ယႃႇပေ ႁဵတ်း ၼႃႈ ဢူၼ်ႈ ၼႃႈ ငဝ် မိူၼ် ၸိူဝ်ႉ ၼင်ႇ ၵူၼ်း ၼႃႈသိုဝ်ႈၸႂ်ၵူတ်ႉ ၶဝ် ႁဵတ်း ၼၼ်ႉ။ ၶဝ် ၼၼ်ႉ ၼင်ႇ ႁိုဝ် ပိူၼ်ႈ တၵ်း ႁၼ် ၼႃႈ ၶဝ် လႄႈ ႁု လွင်ႈ ဢၼ် ၶဝ် ၵမ်သိၼ် ဢမ်ႇ ၵိၼ် တၢင်းၵိၼ် ၸိုင်၊ၶဝ် ၸၢင်ႈ ႁဵတ်း ၼႃႈ ဢူၼ်ႈ ၼႃႈ ငဝ် ဝႆႉ ဢေႃႈ။ ၵဝ် ဝႃႈ တီႈ သူ ၸမ်ႉ၊ၶဝ် ၼၼ်ႉ လႆႈ ၶၢမ်ႇ ဢၵျူဝ်း ၶဝ် ယဝ်ႉ။- 17သူ ၸမ်ႉ၊မိူဝ်ႈ ဢၼ် သူ ၵမ်သိၼ် ဢမ်ႇ ၵိၼ် တၢင်းၵိၼ် ၸိုင်၊ၼင်ႇ ႁိုဝ် ပိူၼ်ႈ တၵ်း ဢမ်ႇ ႁု လွင်ႈ ဢၼ် သူ ၵမ်သိၼ် ဢမ်ႇ ၵိၼ် တၢင်းၵိၼ် လႄႈ ပေႃႈၸဝ်ႈ သူ ဢၼ် မီး ၵႃႈတီႈ ဢၼ် သိူင်ႇ ဢၼ် လပ်ႉ ၼၼ်ႉ ၵူၺ်း တၵ်း ႁၼ် ၸိုင်၊သုၵ်ႈ ၼႃႈ လႄႈ ဝီႁူဝ် ႁၢင်ႈၶိူင်ႈ ဝႆႉ တႃႉ။- 18ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ပေႃႈၸဝ်ႈ သူ ဢၼ် တႃ ႁၼ် တၢင်း ဢၼ် လပ်ႉ ဝႆႉ ၼၼ်ႉ တၵ်း ပၼ် ဢၵျူဝ်း တီႈ သူ ဢေႃႈ။ 19"ယႃႇပေ သိမ်းပႅင်း ၽၼ်ႇတႃႇ ဢုၵ်ႉၸႃႇ ပုၼ်ႈ တူဝ်ၸဝ်ႈၵဝ်ႇ ၵႃႈတီႈ မိူင်းၵူၼ်း၊ဢၼ် ႁေႃ တင်း မႅင်း ၸၢင်ႈ ၵိၼ်၊ဢၼ် ၽူႈလၵ်ႉ ၸၢင်ႈ မူင်ႇ ယႃႉ လႄႈ လၵ်ႉ ဢဝ် လႆႈ ၼၼ်ႉ။- 20သိမ်းပႅင်း ၽၼ်ႇတႃႇ ဢုၵ်ႉၸႃႇ ၵႃႈၼိူဝ် မိူင်းၵၢင်ႁၢဝ် ၸဝ်ႈ တီႈ ဢၼ် ႁေႃ တင်း မႅင်း ဢမ်ႇ ၸၢင်ႈ ၵိၼ်၊ၽူႈလၵ်ႉ ဢမ်ႇ ၸၢင်ႈ မူင်ႇ ယႃႉ လႄႈ လၵ်ႉ ဢဝ် လႆႈ ၼၼ်ႉ တႃႉ။- 21လွင်ႈ မၼ်း ၸမ်ႉ၊ႁူဝ်ၸႂ် သူ ၸၢင်ႈ ၸပ်းၸွႆး တီႈ ဢၼ် ၽၼ်ႇတႃႇ ဢုၵ်ႉၸႃႇ သူ မီး ၼၼ်ႉ ၵူၺ်း ဢေႃႈ။ 22"မၢၵ်ႇတႃ ပဵၼ် ၸိူဝ်ႉ ၼင်ႇ ၵွၵ်းၽႆး တီႈ တူဝ်ၵႃႇယႃႉ ဢေႃႈ။ ပေႃး မၢၵ်ႇတႃ သူ သႂ် လႅင်း လီ ၸိုင်၊တၵ်း လႅင်း တင်း တူဝ် ဢေႃႈ။- 23ပေႃး မၢၵ်ႇတႃ ဢမ်ႇ လႅင်း လီ ၸိုင်၊တၵ်း လပ်းသိင်ႇ တင်း တူဝ် ဢေႃႈ။ သင် ဝႃႈ ဢၼ် လႅင်း သူ လပ်း မွတ်ႇ ၵႂႃႇ ၸိုင်၊တၵ်း ယဵင်ႈၶႅၼ်း လပ်းသိင်ႇ ၼႃႇ ယဝ်ႉ ဢေႃႈ။ 24"ၽူႈလႂ် သေၵေႃႉသေၵူၼ်း ဢမ်ႇ ၶၢမ်ႇ ႁဵတ်း ၶႃႈ တီႈ ၸဝ်ႈ သွင် ၵေႃႉ လႆႈ။ မၼ်း ၸၢင်ႈ ၸင်း ၸဝ်ႈ ၵေႃႉ ၼိုင်ႈ လႄႈ ႁၵ်ႉ ၸဝ်ႈ တၢင်ႇၵေႃႉ ၼၼ်ႉ ဢေႃႈ။ တၵ်း ပႂ်ႉ သဵတ်ႈၸႃႇ ၸဝ်ႈ ၵေႃႉ ၼိုင်ႈ လႄႈ ႁဵတ်း ဢမ်ႇ ၼပ်ႉ ဢမ်ႇ ၶၢၼ်း တီႈ ၸဝ်ႈ တၢင်ႇၵေႃႉ ၼၼ်ႉ ဢေႃႈ။ မိူၼ်ၼင်ႇ ၼၼ် ၼႂ်း ၶိင်ႇ လဵဝ် ၵၼ် သူ ဢမ်ႇ ၸၢင်ႈ ႁဵတ်း ၵူၼ်း ၸႂ်ႉ ၽြႃးပဵၼ်ၸဝ်ႈ၊ဢိၵ်ႇတင်း ၵူၼ်း ၸႂ်ႉ ၸေးၸိမ်ႇ လေႃးၵႃႉ ၼႆႉ လႆႈ။ 25"ၵွပ်ႈၼႆ လႄႈ၊ၵဝ် လၢတ်ႈ တီႈ သူ ၸမ်ႉ၊တၵ်း လႆႈ ၵိၼ် ဢီႈသင် ပုၼ်ႈ ဢသၢၵ်ႈ၊တၵ်း လႆႈ ၼုင်ႈ ၶူဝ်း ဢီႈသင် ပုၼ်ႈ တူဝ်ၵႃႇယႃႉ ဝႃႈၼႆ ယႃႇပေ မႆႈၸႂ်။ ဢသၢၵ်ႈ မျၢတ်ႈ သေ တၢင်းၵိၼ် လႄႈ တူဝ်ၵႃႇယႃႉ ၵေႃႈ မျၢတ်ႈ သေ ၶူဝ်းၼုင်ႈ ဢေႃႈ။- 26တူၺ်း ၼူၵ်ႉ ဢၼ် မိၼ် ယူႇ ၵႃႈၼိူဝ် တွင်ႉၽႃႉ ၼၼ်ႉ လူး။ ၶဝ် ဢမ်ႇ ဝၢၼ်ႇ ၸိူဝ်ႉ ဝၢၼ်ႇ ၽၼ်း၊ဢမ်ႇ ၽုၵ်ႇ ဢမ်ႇ သွမ်ႈ၊ဢမ်ႇ ပၢတ်ႇ ဢမ်ႇ ထိူဝ်၊ဢမ်ႇ ၵဵပ်း ဢမ်ႇ သိမ်း ဝႆႉ ၼႂ်း ယွင် ၼႂ်း ယေး။ ၼႂ်းဝႃႈၼၼ် သေၵေႃႈ၊ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ၼၼ်ႉ လဵင်ႉလူ ၶဝ် ယူႇ ဢေႃႈ။ သူ မျၢတ်ႈ သေ ၼူၵ်ႉ ၸိူဝ်း ၼၼ်ႉ ဢမ်ႇၸႂ်ႈ ႁိုဝ်း။- 27ၼႂ်း သူ ၼႆႉ ၵွပ်ႈပိူဝ်ႈ မႆႈၸႂ် လႄႈ မီး ၽူႈလႂ် ၸၢင်ႈ ႁဵတ်း ႁႂ်ႈ ဢသၢၵ်ႈ တူဝ်ၸဝ်ႈၵဝ်ႇ ယိုၼ်းယၢဝ်း မႃး ထႅင်ႈ သွၵ်ႈ ၼိုင်ႈ လႆႈ။ 28"ႁဵတ်းသင် လႄႈ မႆႈၸႂ် ပုၼ်ႈ ၶူဝ်းၼုင်ႈ သူ ၸိူဝ်ႉ ၼင်ႇ ႁိုဝ်။ ဝူၼ်ႉ တူၺ်း တူၼ်ႈ မွၵ်ႇ ထိူၼ်ႇ ၸိူဝ်း ဢၼ် ယႂ်ႇမႃး ႁင်း ၽႂ် ႁင်း မၼ်း ၼၼ်ႉ တႃႉ။ ၶဝ် ယင်း ဢမ်ႇ ႁဵတ်းၵၢၼ်၊ဢမ်ႇ ပၼ်ႇ ဢမ်ႇ တေႃး။- 29ၼႂ်းဝႃႈၼၼ် သေၵေႃႈ၊ၵဝ် ဝႃႈ တီႈ သူ ၸမ်ႉ၊ၶူဝ်းၼုင်ႈ ၶုၼ်ႁေႃၶမ်း သေႃးလမုၼ်ႇ၊ဢၼ် မီး မုၼ် ၼၼ်ႉ၊ယင်း ဢမ်ႇ ႁၢင် လီ ႁၢင်ႈ ငၢမ်း တၢၼ်ႇ မွၵ်ႇ ၸိူဝ်း ၼၼ်ႉ သေ လူင်ႇ။- 30ဢူဝ်း၊ၵူၼ်း ဢၼ် တၢင်းယုမ်ႇမၢတ်ႈ ၵေႇ ၶဝ်႟၊ပေႃး ၽြႃးပဵၼ်ၸဝ်ႈ ယင်း ႁၢင်ႈ ၶိူင်ႈ ပၼ် တူၼ်ႈ ယိူဝ်ႈယႃႈ ထိူၼ်ႇ ဢၼ် ၶဵဝ် ယူႇ ၸိဝ်းငိဝ်း ၼႂ်း ဝၼ်း မိူဝ်ႈ ၼႆႉ လႄႈ သမ်ႉ လႆႈ ၶၢမ်ႇ တၢင်း ဢၼ် ထိမ်ႈသႂ်ႇ ၼႂ်း ၽႆး ၼႂ်း ဝၼ်း မိူဝ်ႈၽုၵ်ႈ ၼၼ်ႉ ၸိုင်၊မၼ်းၸဝ်ႈ ယဵင်ႈၶႅၼ်း တၵ်း ႁၢင်ႈ ၶိူင်ႈ ပၼ် သူ လိူဝ်တွၼ်း ၼႃႇ သေ ၼၼ်ႉ ဢမ်ႇၸႂ်ႈ ႁိုဝ်း။ 31"ပိူဝ်ႈ ၼႆ လႄႈ ယႃႇပေ မႆႈၸႂ် လႄႈ လၢတ်ႈ ဝႃႈ၊ 'ၵဝ် တၵ်း လႆႈ ၵိၼ် ဢီႈသင်။ တၵ်း လႆႈ ၼုင်ႈ ၶူဝ်း ဢီႈသင်။' ဝႃႈၼႆ ယူႇ။- 32လွင်ႈတၢင်း ၸိူဝ်း ၼႆႉ ၵူၼ်း ဢၼ် ဢမ်ႇ ယုမ်ႇမၢတ်ႈ ထႃႇဝရႃႉ ၽြႃး ၶဝ် ၵူၺ်း မႆႈၸႂ် လူၺ်ႈ လွင်ႈ ၼႆႉ ဢေႃႈ။ ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ၼၼ်ႉ ႁု လွင်ႈ ဢၼ် သူ လူဝ်ႇ လွင်ႈတၢင်း ၵႃႈမီး တင်းသဵင်ႈတင်းလူင် ယူႇ ဢေႃႈ။- 33ႁႃ မိူင်းၽြႃးပဵၼ်ၸဝ်ႈ တင်း တြႃး တၢင်း ဢၼ် သိုဝ်ႈတေႃႇ ဢွၼ်တၢင်း တႃႉ။ လိုၼ်း ၼၼ်ႉ ၸင်ႇ မၼ်းၸဝ်ႈ တၵ်း ပၼ် လွင်ႈတၢင်း ၸိူဝ်း ၼၼ်ႉ ၵႃႈမီး တင်းသဵင်ႈတင်းလူင် ထႅင်ႈ ဢေႃႈ။- 34ပိူဝ်ႈ ၼႆ လႄႈ ယႃႇပေ မႆႈၸႂ် ပုၼ်ႈ ဝၼ်း မိူဝ်ႈၽုၵ်ႈ။ ဝၼ်း မိူဝ်ႈၽုၵ်ႈ ၼၼ်ႉ တၵ်း မႆႈၸႂ် ပုၼ်ႈ တူဝ်ၸဝ်ႈၵဝ်ႇ ဢေႃႈ။ ႁႂ်ႈ တုၵ်ႉၶႃႉ ၶၢၼ်ၸႂ် ပေႃးၵုမ်ႇ ပုၼ်ႈ ဝၼ်း လႂ် ဝၼ်း ၼၼ်ႉ တႃႉ။
Copyright
Learn More


c: text/html

text:
1ဝၢႆးသေ ၼၼ်ႉ၊ၵဝ် လႆႈ ႁၼ် ၼိမိၵ်ႈ တၢင်ႇဢၼ် ထႅင်ႈ လႄႈ လႆႈ ႁၼ် ၽၵ်းတူ ၽုၺ်ႇ ဝႆႉ ၵႃႈၼိူဝ် ၵၢင်ႁၢဝ် ဢေႃႈ။ သဵင် ဢၼ် ၵဝ် လႆႈ ငိၼ်း ဢွၼ်တၢင်း ၼၼ်ႉ လင် မေႃး မိူၼ် ၸိူဝ်ႉ ၼင်ႇ သဵင် ၼႄးၶရႃႇ လႄႈ လၢတ်ႈ တေႃႇ ၵဝ်ၶႃႈ လႄႈ ဝႃႈ။ "ၶိုၼ်ႈ မႃး ၵႃႈတီႈ ၼႆႈ တႃႉ။ ၵဝ် တၵ်း ၼႄပျႃး လွင်ႈ ဢၼ် တၵ်း ပဵၼ် မႃး ၵမ်းလိုၼ်း ၼၼ်ႉ တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 2မိူဝ်ႈ ၼၼ်ႉ ၵမ်းလဵဝ်၊ဝိၺိၺ်ႇ ၸဝ်ႈ ဢုပ်ႉပိူင်ႇ ၵဝ် ဝႆႉ သေ ဢေႃႈ။ ၵႃႈၼႂ်း မိူင်းၵၢင်ႁၢဝ် ၼၼ်ႉ မီး ပလၢင်ႇ ဢၼ် ၼိုင်ႈ လႄႈ မီး ၸဝ်ႈ ပႃး ၼိုင်ႈ ၼင်ႈ ၵႃႈၼိူဝ် ပလၢင်ႇ ၼၼ်ႉ ယူႇ ဢေႃႈ။- 3ၸဝ်ႈ ဢၼ် ၼင်ႈ ယူႇ ၼၼ်ႉ ႁၢင်ႈၽၢင် ငဝ်း မၼ်းၸဝ်ႈ မိူၼ် ၸိူဝ်ႉ ၼင်ႇ သႅင် ဢၼ် မီး ၵႃႈ၊သႅင် ၼၵႃး သွႆႈ တင်း သႅင်ပတ်ႈတမျႃး သေယဝ်ႉ၊ႁူင်းႁႆး ဢၼ် ငဝ်း မၼ်း မိူၼ် ၸိူဝ်ႉ ၼင်ႇ သႅင်မျႃႉ ၼၼ်ႉ ၵေႃႈ လွမ်ႉႁွပ်ႈ ပလၢင်ႇ ၸဝ်ႈ ဝႆႉ ဢေႃႈ။- 4သမ်ႉ မီး ပလၢင်ႇ သၢဝ်း သီႇ ဢၼ် လွမ်ႉႁွပ်ႈ ပလၢင်ႇ ၸဝ်ႈ ၼၼ်ႉ လႄႈ ၵႃႈၼိူဝ် ပလၢင်ႇ ၸိူဝ်း ၼၼ်ႉ၊ၵူၼ်း ဢၼ် ဢသၢၵ်ႈ ယႂ်ႇ သၢဝ်း သီႇ ၵေႃႉ ၼုင်ႈ ၶူဝ်း ၽိူၵ်ႇ ၶူဝ်း ၶၢဝ် ယူႇ၊တိုဝ်း သရၽူႇ ၶမ်း သေလႄႈ ၼင်ႈ ဝႆႉ ယူႇ ဢေႃႈ။- 5မီး ၽႃႉမႅပ်ႈ ၽႃႉ ႁွင်ႉ၊ဢိၵ်ႇတင်း မီး သဵင် ဢၼ် လင် မေႃး ၵေႃႈ လုၵ်ႉ သေ ၵႃႈတီႈ ပလၢင်ႇ ၸဝ်ႈ ပေႃႇ ပဵၼ် မႃး ဢေႃႈ။ ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ ၼၼ်ႉ မီး ၵွၵ်းၽႆး ဢၼ် တႆႈ ဝႆႉ ၸဵတ်း လုၵ်ႈ ဢၼ် ဝႃႈ၊ဝိၺိၺ်ႇ ၽြႃးပဵၼ်ၸဝ်ႈ ၸဵတ်း ပႃး ၼၼ်ႉ ဢေႃႈ။- 6ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ ၼၼ်ႉ ၵေႃႈ မီး ၶိူင်ႈပိူင် ဢၼ် မိူၼ် ပၢင်ႇလၢႆႇ မၢၼ်ႇ ပၢင်ႇလၢႆႇ ၵႅဝ်ႈ ဢၼ် ႁိူဝ်ႈလႅင်း ဝႆႉ ထၢၼ်ႈပေႃး မိူၼ် ၸိူဝ်ႉ ၼင်ႇ သႅင်ၸိင်ႇ ၼၼ်ႉ ဢေႃႈ။ လွမ်ႉႁွပ်ႈ သီႇၸဵင်ႇ ပလၢင်ႇ ၸဝ်ႈ ၼၼ်ႉ၊မီး တူဝ် သတ်ႉတဝႃႇ ဢၼ် ဢသၢၵ်ႈလိပ်း သီႇ တူဝ်၊ယေႈ တူဝ် ယူႇ ယေႈ ၸဵင်ႇ လႄႈ ၵႃႈတီႈ တူဝ် ၶဝ် ၼၼ်ႉ မီး မၢၵ်ႇတႃ ၸွတ်ႇ ၵႂႃႇ တင်း တူဝ် တင်း ၶိင်း ၸဵမ် ၽၢႆႇၼႃႈ ၽၢႆႇလင် ဢေႃႈ။- 7သတ်ႉတဝႃႇ တူဝ် တီႈ ၼိုင်ႈ ၼၼ်ႉ၊မိူၼ် ၸိူဝ်ႉ ၼင်ႇ သၢင်ႇသီႈ ဢေႃႈ။ တူဝ် တီႈ သွင် ၼၼ်ႉ မိူၼ် ၸိူဝ်ႉ ၼင်ႇ ဝူဝ်း ဢေႃႈ။ တူဝ် တီႈ သၢမ် ၼၼ်ႉ မီး ၼႃႈ မိူၼ် ၸိူဝ်ႉ ၼင်ႇ ၼႃႈ ၵူၼ်း ဢေႃႈ။ တူဝ် တီႈ သီႇ ၼၼ်ႉ မိူၼ် ၸိူဝ်ႉ ၼင်ႇ ႁၢင်ႈ ၼူၵ်ႉၶၢင်ႇလေႃႉ ဢၼ် မိၼ် ယူႇ ၼၼ်ႉ ဢေႃႈ။- 8တူဝ် သတ်ႉတဝႃႇ သီႇ တူဝ် ၼၼ်ႉ၊ယေႈ တူဝ် မီး ပိၵ်ႇ ႁူၵ်း ဢၼ် လႄႈ ၵႃႈတီႈ ပိၵ်ႇ ၸိူဝ်း ၼၼ်ႉ မီး မၢၵ်ႇတႃ ၸွတ်ႇတူဝ်ႈ ၵႂႃႇ ၸဵမ် တၢင်း ၼွၵ်ႈ တၢင်းၼႂ်း ဢေႃႈ။ ၶဝ် ၼၼ်ႉ၊ဝၼ်း ဝၼ်း ၶိုၼ်း ၶိုၼ်း ႁဵတ်းၵႂၢမ်း ယူႇ၊ယင်း ဢမ်ႇထၢတ်ႇ ဢမ်ႇ ယဵၼ် လႄႈ ဝႃႈ၊ "ၸဝ်ႈ ထႃႇဝရႃႉ ၽြႃးပဵၼ်ၸဝ်ႈ ဢၼ် မီး မႃး ၼႂ်း ၸူဝ်ႈ ဢတိၵ်ႈ ၵႃႇလႃႉ၊ဢၼ် မီး ယူႇ ၼႂ်း ၸူဝ်ႈ ပိတ်ႈၸုပၢၼ်ႇ၊ ဢၼ် တၵ်း မီး ယူႇ ဢၼႃႇၵၢတ်ႈ ၵႃႇလႃႉ ၵမ်းလိုၼ်း သေႇ သေႇ လႄႈ ပျေႉၸုမ်ႇ ဝႆႉ တင်း ဢၼၼ်ႇတႃႉ တၼ်းၶူဝ်း လႄႈ မူတ်းၸၢင်ႇ တီႈၶႃႈ ဢေႃႈ။ မူတ်းၸၢင်ႇ တီႈၶႃႈ ဢေႃႈ။ မူတ်းၸၢင်ႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ယူႇ ဢေႃႈ။ 9တူဝ် သတ်ႉတဝႃႇ သီႇ တူဝ် ၼၼ်ႉ ႁဵတ်းၵႂၢမ်း ယွင်ႈယေႃး မုၼ် ၵုင်ႇသရေႇ ၸဝ်ႈ၊ဢိၵ်ႇတင်း ယွင်ႈယေႃး တၢင်ႇၵျေးၸူး ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ လႄႈ ဢသၢၵ်ႈလိပ်း ယူႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ၼၼ်ႉ ဢေႃႈ။ ၼႂ်း မိူဝ်ႈ ဢၼ် ၶဝ် ႁဵတ်း ၵႂၢမ်း ယူႇ ၼၼ်ႉ ၸိုင်၊- 10ၵူၼ်း ဢၼ် ဢသၢၵ်ႈ ယႂ်ႇ သၢဝ်း သီႇ ၵေႃႉ ၼၼ်ႉ၊ၶုပ်ႉမူပ်ႇ ၵႃႈတီႈ ၽၢႆႇၼႃႈ ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ ၼၼ်ႉ လႄႈ ဝႆႈသႃ ၵူဝ်းၵႂၢႆႇ မၼ်းၸဝ်ႈ ဢၼ် ဢသၢၵ်ႈလိပ်း ယူႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ၼၼ်ႉ ယူႇ သေယဝ်ႉ၊ပူတ်း သရၽူႇ တူဝ်ၸဝ်ႈၵဝ်ႇ တမ်း ဝၢင်း ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ ယူႇ သေလႄႈ ႁဵတ်း ၵႂၢမ်း ဝႃႈ၊ 11"ၽြႃးပဵၼ်ၸဝ်ႈ ႁဝ်းၶႃႈ ထႃႇဝရႃႉ ၽြႃး တီႈၶႃႈ။ ပိူဝ်ႈ ဢၼ် ၸဝ်ႈႁဝ်း ၽၢၼ်ႇသၢင်း ႁဵတ်း ပဵၼ် ၶိူင်ႈပိူင် ၵႃႈမီး တင်းသဵင်ႈတင်းလူင် ယဝ်ႉ လႄႈ ၶိူင်ႈပိူင် ၸိူဝ်း ၼႆႉ လႆႈ ပဵၼ် ယူႇ၊လႆႈ ဢသၢၵ်ႈလိပ်း ယူႇ၊ ၸွမ်းၼင်ႇ ဢလူဝ်ႇ ၸဝ်ႈႁဝ်း ယဝ်ႉ ၼၼ်ႉ ၸိုင်၊ၸဝ်ႈ ႁဝ်း ထိူၵ်ႈ ၸၢမ်ႇၸႃး မုၼ်သရေႇ၊ဢိၵ်ႇတင်း တၼ်းၶူဝ်း ၸဝ်ႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More

robotstxt: allowed

filter: keep


text:
1ၵဝ် လၢတ်ႈ ၵႂၢမ်း သဵတ်ႈၸႃႇ လႄႈ ဝႃႈ ၸမ်ႉ၊ပိူဝ်ႈ ဢၼ် ၵဝ် ပဵၼ် ၵူၼ်း ၸဝ်ႈ ၶရိၸ်ႈ၊လႄႈ ၵဝ် ဢမ်ႇ ပႅတ်ႉ ဢမ်ႇ လႅၼ် ဢေႃႈ။ ဝိၺိၺ်ႇ မူတ်းၸၢင်ႇ ၸဝ်ႈ ဢုပ်ႉပိူင်ႇ ၸႂ် ဢၼ် ႁု တူဝ်ၸဝ်ႈၵဝ်ႇ ၵဝ် ဢၼ် ၶၢမ်ႇသၢၵ်ႈသေႇ ၽၢႆႇ ၵဝ် ဢေႃႈ။- 2ၵဝ် မႆႈၸႂ် ၶူမ်ၸႂ် ၼႃႇ လူင်လၢင် လႄႈ ၵဝ် ငိၼ်း ၶီ ဢမ်ႇ ယဝ်ႉ ဢမ်ႇ ဝၢႆး ပုၼ်ႈ ပီႈၼွင်ႉ ၼိူဝ်ႉလိူတ်ႈ ၵဝ်၊ၵူၼ်း မဵဝ်း ဢိသရေး၊ၶဝ် ဢေႃႈ။- 3ပေႃး တေ ပဵၼ် ဢၵျူဝ်း ၶဝ် ၸိုင်၊ၵဝ် သမ်ႉ ပေႃး ၶႂ်ႈ ယွၼ်း ၽၢတ်ႇ ၸဝ်ႈ ၶရိၸ်ႈ၊လႄႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ပၼ်တၢမ်ႇ ၵဝ် တႅၼ်း ၶဝ် ဢေႃႈ။- 4ၶဝ် ၼႆႉ ပဵၼ် ၵူၼ်း မဵဝ်း ဢိသရေး၊လႄႈ လႆႈ ၶၢမ်ႇ ပဵၼ် လုၵ်ႈလၢင်း ၽြႃးပဵၼ်ၸဝ်ႈ၊လႆႈ ၶၢမ်ႇ ဢဝ် ဢမူၺ်ႇ မုၼ်ၽုင်း မၼ်းၸဝ်ႈ၊လႆႈ ၶၢမ်ႇ ဢဝ် ပတိၺိၺ်ႇ တြႃး၊လႆႈ ၶၢမ်ႇ ဢဝ် ပိင်းၺၢပ်ႈတြႃး ၸဝ်ႈ လႆႈ ၶၢမ်ႇ ဢဝ် တင်း ဢၼ် ၵူဝ်းၵႂၢႆႇ ၸဝ်ႈၽြႃး လႄႈ လႆႈ ၶၢမ်ႇ ဢဝ် ၵႂၢမ်း ၵတိ မၼ်းၸဝ်ႈ ၸိူဝ်း ၼၼ်ႉ ဢေႃႈ။- 5ၶဝ် လႆႈ ပဵၼ် ၸိူဝ်ႉၶိူဝ်း ဢၼ် သိုပ်ႇ လူင်း မႃး ၵႃႈတီႈ ပူႇမွၼ်ႇ ၵူၼ်း မဵဝ်း ႁေႇပြႄး၊ၶဝ် သေလႄႈ ၸွမ်းၼင်ႇ ၵတိ မီး ၼၼ်ႉ တူဝ် ၸဝ်ႈ ၶရိၸ်ႈ၊မႃး ၶၢမ်ႇ ဢဝ် ၸႃႇတိ ၵူၼ်း၊ပေႃႇမႃး ၵႃႈၼႂ်း ၸိူဝ်ႉၶိူဝ်း ၶဝ် ဢေႃႈ။ ႁႂ်ႈ ၽြႃးပဵၼ်ၸဝ်ႈ ဢၼ် ဢုပ်ႉပိူင်ႇ ၵႃႈၼိူဝ် ၵူႈၸိူဝ်ႉၵူႈပိူင် ၼၼ်ႉ မီး မၢင်ႇၵလႃႇ တၢင်းလီ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။ 6ၸွမ်းၼင်ႇ ၵတိ ၽြႃးပဵၼ်ၸဝ်ႈ မီး ၼၼ်ႉ မၼ်း ဢမ်ႇ ပဵၼ် မႃး ၸွမ်း ဝႃႈၼႆ ၵဝ် ဢမ်ႇ ဝႃႈ။ လွင်ႈ မၼ်း ၸမ်ႉ၊ၸိူဝ်ႉၶိူဝ်း ၵူၼ်း မဵဝ်း ဢိသရေး၊ၵူႈ ၵေႃႉ ပဵၼ် ၵူၼ်း မဵဝ်း ဢိသရေး၊ၸႅတ်ႈ ၸႅတ်ႈ ဢမ်ႇၸႂ်ႈ။- 7ၼႄး လဵဝ် ၵၼ်၊ၵွပ်ႈပိူဝ်ႈ ပဵၼ် ၸိူဝ်ႉၶိူဝ်း လုၵ်ႈလၢၼ် ဢႃႇပြႃႇႁၢမ်ႇ၊လႄႈ ၵူႈ ၵေႃႉ ပဵၼ် လုၵ်ႈလၢၼ် ဢႃႇပြႃႇႁၢမ်ႇ၊ၸႅတ်ႈ ၸႅတ်ႈ ဢမ်ႇၸႂ်ႈ။ ၵႂၢမ်း ဢၼ် ၽြႃးပဵၼ်ၸဝ်ႈ လၢတ်ႈ တီႈ ဢႃႇပြႃႇႁၢမ်ႇ၊လႄႈ ဝႃႈ၊ "ၵဝ် တၵ်း မၢတ်ႈ လုၵ်ႈလၢင်း ဢိၸၢၵ်ႈ၊ၵူၺ်း ပဵၼ် လုၵ်ႈလၢင်း မႂ်း ဢေႃႈ၊" ဝႃႈ ၼင်ႇ ၼႆ ၼၼ်ႉ၊- 8ၶႂ်ႈဝႃႈ လုၵ်ႈလၢင်း ဢၼ် ၵိူတ်ႇလဵင်ႉ မႃး ၸွမ်းၼင်ႇ ၸႃႇတိ ၼိူဝ်ႉလိူတ်ႈ ပဵၼ် လုၵ်ႈလၢင်း ၽြႃးပဵၼ်ၸဝ်ႈ ၵူႈ ၵေႃႉ ဢမ်ႇၸႂ်ႈ လႄႈ၊လုၵ်ႈလၢင်း ဢၼ် ၵိူတ်ႇ မႃး ၸွမ်းၼင်ႇ ၵတိ ၽြႃးပဵၼ်ၸဝ်ႈ ၼၼ်ႉ ၵူၺ်း မၼ်းၸဝ်ႈ မၢတ်ႈ ပဵၼ် ၸိူဝ်ႉၶိူဝ်း မၼ်းၸဝ်ႈ ဢေႃႈ။- 9ၵႂၢမ်း ၵတိ မၼ်းၸဝ်ႈ ၼၼ်ႉ မီး ဝႆႉ လႄႈ ဝႃႈ ၸမ်ႉ၊ "မိူဝ်ႈ ဢၼ် ၶွပ်ႈ ၶိုၼ်း ၶိင်ႇ ၼႆႉ ၵဝ် တၵ်း ၶိုၼ်း မႃး လႄႈ၊မေး မႂ်း ၸႃႇရႃႇ၊တၵ်း ၵိူတ်ႇလဵင်ႉ လုၵ်ႈၸၢႆး ဢေႃႈ၊" ဝႃႈ ၼင်ႇ ၼႆ ဢေႃႈ။ 10လိူဝ် သေ ၼၼ်ႉ ဢမ်ႇၵႃး၊မိူဝ်ႈ ဢၼ် ရေႇပႅၵ်ႉၵႃႉ၊မီး လုၵ်ႈၸၢႆး သွင် ၵေႃႉ ဢၼ် ႁူမ်ႈ ပေႃႈ ၵၼ် ဢၼ် ပဵၼ် ပူႇမွၼ်ႇ ႁဝ်း ဢိၸၢၵ်ႈ၊ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၼင်ႇ ႁိုဝ် တၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ဝႆႉ လုၵ်ႈ ၵေႃႉ ၼိုင်ႈ ၼၼ်ႉ တၵ်း တႄႇ ယူႇ ပဵၼ် ၸွမ်း ဢလူဝ်ႇ မၼ်းၸဝ်ႈ ၸိုင်၊မၼ်းၸဝ်ႈ လၢတ်ႈ တီႈ ရေႇပႅၵ်ႉၵႃႉ၊လႄႈ ဝႃႈ၊ "လုၵ်ႈၸၢႆး လူင် တၵ်း လႆႈ ပဵၼ် ၵူၼ်း ၸႂ်ႉ လုၵ်ႈၸၢႆး ဢွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11မၼ်းၸဝ်ႈ လၢတ်ႈ ၸိူဝ်ႉ ၼင်ႇ ၼႆ ၸဵမ်မိူဝ်ႈ လုၵ်ႈ ဢွၼ်ႇ သွင် ပီႈၼွင်ႉ ၼၼ်ႉ ယင်း ဢမ်ႇ ပႆႇ ၵိူတ်ႇ ယင်း ဢမ်ႇ ပႆႇ မေႃ ႁဵတ်း လီ ႁဵတ်း ႁၢႆႉ ၼၼ်ႉ ယဝ်ႉ ဢေႃႈ။- 12ပိူဝ်ႈ ၼႆ လႄႈ တၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ၼၼ်ႉ တႄႇ ၼိူဝ် တၢင်းၵမ် တၢင်းၵျၢင်ႉ ၶဝ် ဢမ်ႇၸႂ်ႈ။ ပဵၼ် ၸွမ်းၼင်ႇ ဢလူဝ်ႇ မၼ်းၸဝ်ႈ ႁွင်ႉ ဢဝ် ၼၼ်ႉ ဢေႃႈ။- 13မၼ်း လႆႈ ပဵၼ် ၸွမ်း ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၽြႃးပဵၼ်ၸဝ်ႈ လၢတ်ႈ ဝႃႈ၊ 'ၵဝ် လႆႈ ႁၵ်ႉ ယႃႇၵုပ်ႈ၊လႄႈ လႆႈ ၸင်း ဢေးသေႃး၊ဢေႃႈ၊' ဝႃႈၼႆ" တႅမ်ႈ ဝႆႉ ၼင်ႇ ၼႆ ဢေႃႈ။ 14ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ၸိူဝ်ႉႁိုဝ်။ ၽြႃးပဵၼ်ၸဝ်ႈ ႁဵတ်း တၢင်း ဢၼ် ဢမ်ႇတြႃး ႁိုဝ်း။ ဢမ်ႇ ဝႃႈ လႆႈ ၸိူဝ်ႉ ၼင်ႇ ၼၼ်။- 15မၼ်းၸဝ်ႈ လၢတ်ႈ တီႈ သြႃႇ မူဝ်းသေႇ၊လႄႈ ဝႃႈ၊ "ၵဝ် တၵ်း ႁဵတ်း ၵျေးၸူး တီႈ ၵေႃႉ ဢၼ် ၵဝ် ၶႂ်ႈ ႁဵတ်း ၵျေးၸူး လႄႈ ၵဝ် တၵ်း ဢဵတ်းလူ တီႈ ၵေႃႉ ဢၼ် ၵဝ် ၶႂ်ႈ ဢဵတ်းလူ ဢေႃႈ၊" ဝႃႈ ၼင်ႇ ၼႆ ဢေႃႈ။- 16ပိူဝ်ႈ ၼႆ လႄႈ ၽြႃးပဵၼ်ၸဝ်ႈ ႁဵတ်း ၵျေးၸူး ၸွမ်းၼင်ႇ တၢင်း ဢၢင်ႈ ဢၢၼ်း ၵူၼ်း ဢမ်ႇၼၼ် တၢင်းႁဵတ်း ၵူၼ်း ဢမ်ႇၸႂ်ႈ၊မၼ်း ပဵၼ် ၸွမ်းၼင်ႇ ၽြႃးပဵၼ်ၸဝ်ႈ ဢဵတ်းလူ ၵူၺ်း ဢေႃႈ။- 17ၵျၢမ်းလိၵ်ႈ ၸင်ႇ တႅမ်ႈ ဝႆႉ လွင်ႈ ဢၼ် ၽြႃးပဵၼ်ၸဝ်ႈ လၢတ်ႈ တီႈ ၶုၼ်ႁေႃၶမ်း ၽႃႇရေႃး၊လႄႈ ဝႃႈ၊ "တၢင်းၵျၢမ်ႇတၢင်းပွင် ဢၼ် ၵဝ် ယုၵ်ႉယွင်ႈ မႂ်း ဝႆႉ ပဵၼ် ၶုၼ်ႁေႃၶမ်း ၸမ်ႉ၊ပဵၼ် လွင်ႈတၢင်း ဢၼ် ဢဝ် မႂ်း ၼႄပျႃး တၼ်းၶူဝ်း ၵဝ် ဢိၵ်ႇတင်း ႁႂ်ႈ ၼႃႇမႃႉ ၸိုဝ်ႈသဵင် ၵဝ် လႆႈ ႁူင်ႁၢင်း ၸွတ်ႇတူဝ်ႈ ၵႂႃႇ ၵႃႈၼိူဝ် လိၼ်မိူင်း တင်းသဵင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 18ၵွပ်ႈ လွင်ႈတၢင်း ၼႆႉ လႄႈ ၽြႃးပဵၼ်ၸဝ်ႈ ႁဵတ်း ၵျေးၸူး တီႈ ၵေႃႉ ဢၼ် မၼ်းၸဝ်ႈ ၶႂ်ႈ ႁဵတ်း ၵျေးၸူး လႄႈ မၼ်းၸဝ်ႈ ႁဵတ်း ႁႂ်ႈ ၸႂ် တိုမ် ၸႂ် တၼ် တီႈ ၵေႃႉ ဢၼ် မၼ်းၸဝ်ႈ ၶႂ်ႈ ႁဵတ်း ႁႂ်ႈ ၸႂ် တိုမ် ၸႂ် တၼ် ၼၼ်ႉ ဢေႃႈ။ 19သူ သမ်ႉ တၵ်း ထၢမ် ၵဝ် ဝႃႈ၊ "ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဵတ်းသင် လႄႈ ၽြႃးပဵၼ်ၸဝ်ႈ ႁႃ ဢပျတ်ႈ ၵူၼ်း။ ၽူႈလႂ် တၵ်း တေ ၶတ်း ဢလူဝ်ႇ ၽြႃးပဵၼ်ၸဝ်ႈ လႆႈ၊" ဝႃႈ ၼင်ႇ ၼႆ လူးၵွၼ်ႇ ႁိုဝ်း။- 20ၵူၺ်းၵႃႈ၊ၵေႃႉသႄႈ ၶဝ်႟။ သူ ပဵၼ် ၽူႈလႂ် လႄႈ ႁတ်း တွပ်ႇထဵင် ၽြႃးပဵၼ်ၸဝ်ႈ။ မေႃႈလိၼ် ဢမ်ႇ တွၼ်ႉ ထၢမ် ၸဝ်ႈ မေႃႈ ဢၼ် ပၼ်ႈ ႁဵတ်း မၼ်း ဝႃႈ၊ "ၵွပ်ႈသင် လႄႈ သူ ႁဵတ်း ပုင်ႇႁၢင်ႈ ၵဝ် ၸိူဝ်ႉ ၼင်ႇ ၼႆ၊" ဝႃႈ ၼင်ႇ ၼႆ ဢေႃႈ။- 21ၸဝ်ႈ မေႃႈ ၼၼ်ႉ မီး ဢၶႂၢင်ႉ ဢယေး တႃႇ တေ ဢဝ် လိၼ်ၼဵဝ် ႁဵတ်း ၸွမ်းၼင်ႇ ဢၼ် မၼ်း မီး ဢလူဝ်ႇ လႄႈ လိၼ်ၼဵဝ် ၵွၼ်ႈ လဵဝ် ၵူၺ်း မၼ်း ပိူင်ႇ ႁဵတ်း မေႃႈ လီ မေႃႈ ၺၢမ်ႉ ဢမ်ႇၸႂ်ႈ ႁိုဝ်း။ 22ၽြႃးပဵၼ်ၸဝ်ႈ ၵေႃႈ ၶႂ်ႈ မိူၼ် ၸဝ်ႈ မေႃႈ ၼၼ်ႉ ဢေႃႈ။ မၼ်းၸဝ်ႈ ၶႂ်ႈ ၼႄပျႃး တၢမ်ႇ ဢၼ် မၼ်းၸဝ်ႈ ၸီႇယၢင်ႇ ဢပျတ်ႈ ဢိၵ်ႇတင်း တၼ်းၶူဝ်း မၼ်းၸဝ်ႈ ၼၼ်ႉ ထၢင်ႇသႃး သေၵေႃႈ မၼ်းၸဝ်ႈ လႆႈ ဝႆႉၸႂ် ယႂ်ႇ ၸႂ် ယၢဝ်း ယိူၼ်ႉၶၢမ်ႇ မေႃႈ ဢၼ် ထိူၵ်ႈ လႆႈ ၶၢမ်ႇတၢမ်ႇ ၸဝ်ႈ ဢၼ် ၽွမ်ႉ ဝႆႉ ပုၼ်ႈတႃႇ တၵ်း ယႃႉလႅဝ် ၼၼ်ႉ ဢေႃႈ။- 23ၼႄး လဵဝ် ၵၼ် မၼ်းၸဝ်ႈ ၶႂ်ႈ ၼႄပျႃး မုၼ်ၽုင်း ဢႃႇၼုၽေႃႇ မၼ်းၸဝ်ႈ ဢၼ် ယႂ်ႇ ၼမ် ၵိုၼ်း ၼႃႇ ပုၼ်ႈတႃႇ မေႃႈ ဢၼ် ထိူၵ်ႈ လႆႈ ၶၢမ်ႇ ၵရုၼႃႇ ၸဝ်ႈ ၸင်ႇ၊မေႃႈ ၸိူဝ်း ၼၼ်ႉ ၵေႃႈ လႆႈ မႄးႁႅၼ်း ဝႆႉ ၸဵမ်မိူဝ်ႈ ဢွၼ်တၢင်း ၼႆႉ ႁႂ်ႈလႆႈ ႁပ်ႉ ဢဝ် မုၼ်ၽုင်း မၼ်းၸဝ်ႈ ၼၼ်ႉ ဢေႃႈ။- 24လွင်ႈ မၼ်း ၸမ်ႉ၊ႁဝ်း ၸိူဝ်ႉ ၼႆႉ ပဵၼ် ၶဝ် ၸိူဝ်း ဢၼ် မၼ်းၸဝ်ႈ ႁွင်ႉ ဢဝ် ၵႃႈၼႂ်း ၵူၼ်း မဵဝ်း ၵျူး၊ၵူၺ်းဢမ်ႇၵႃး၊ပႃး ၸဵမ် ၵႃႈၼႂ်း ၵူၼ်း တၢင်ႇၸိူဝ်ႉတၢင်ႇၶိူဝ်း ႁႂ်ႈလႆႈ ပဵၼ် မေႃႈ ဢၼ် မၼ်းၸဝ်ႈ မႄးႁႅၼ်း ဝႆႉ၊- 25မိူၼ်ၼင်ႇ သြႃႇ ႁူဝ်းသေႇ၊ႁေႃး ဝႆႉ လႄႈ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵူၼ်း ၸိူဝ်း ဢၼ် ဢမ်ႇၸႂ်ႈ ၵူၼ်း ၵဝ် ၼၼ်ႉ၊ ၵဝ် တၵ်း ႁွင်ႉ ၶဝ် ဝႃႈ ၵူၼ်း ၵဝ် ဝႃႈၼႆ လႄႈ ၵူၼ်း ၸိူဝ်း ဢၼ် ၵဝ် ဢမ်ႇ ယၢမ်ႈ ႁၵ်ႉ ၼၼ်ႉ ၵဝ် တၵ်း ႁွင်ႉဝႃႈ ၵေႃႉ ဢၼ် ၵဝ် ႁၵ်ႉ႟ ဝႃႈၼႆ ဢေႃႈ။ 26ၵႃႈတီႈ ဢၼ် လႆႈ လၢတ်ႈ လွင်ႈ ၶဝ် ဝႃႈ ဢမ်ႇၸႂ်ႈ ၵူၼ်း ၵဝ် ဝႃႈၼႆ ၼၼ်ႉ ၸိုင်၊ တီႈ ၼၼ်ႈ ၵမ်းလဵဝ် ၽြႃးပဵၼ်ၸဝ်ႈ တၵ်း ႁွင်ႉ ၶဝ် ဝႃႈ လုၵ်ႈၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ၊' ဝႃႈ ၼင်ႇ ၼႆ ဢေႃႈ၊" ႁေႃး ဝႆႉ ၼင်ႇ ၼႆ ဢေႃႈ။- 27လိူဝ် သေ ၼၼ်ႉ သြႃႇ ဢိသႃႇယႃႉ၊ၵေႃႈ ႁွင်ႉ သေႃႇ လွင်ႈ ၵူၼ်း မဵဝ်း ဢိသရေး၊လႄႈ ဝႃႈ၊ "ပိၵ်ႉသမ်ႉ ၵူၼ်း မဵဝ်း ဢိသရေး၊ၼမ် ၵိုၼ်း ၼႃႇ ထၼ်ႇ မဵတ်ႉ ႁိၼ် မဵတ်ႉသၢႆး ၼမ်ႉ သမ်ႇမုၵ်ႈတြႃႇ သေၵေႃႈ ၼႂ်း ၶဝ် ၼၼ်ႉ ၵမ်ႈၽွင်ႈ ၵူၺ်း တၵ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 28လွင်ႈ မၼ်း ၸမ်ႉ၊ၸဝ်ႈၽြႃး တၵ်း ၸွမ်း တြႃး သိုဝ်ႈတေႃႇ တႅပ်းတတ်း ႁႂ်ႈ ၸဵဝ်း ယဝ်ႉ ၸဵဝ်း တူဝ်ႈ ၵႃႈၼိူဝ် လိၼ်မိူင်း ဢေႃႈ၊" ဝႃႈ ၼင်ႇ ၼႆ ႁေႃး ဝႆႉ ဢေႃႈ။- 29မၼ်း ပဵၼ် ၸွမ်းၼင်ႇ ၵႂၢမ်း ဢၼ် သြႃႇ ဢိသႃႇယႃႉ၊ႁေႃး ဝႆႉ ထႅင်ႈ ဝႃႈ၊ "ပေႃး ဝႃႈ ထႃႇဝရႃႉ ၽြႃး ၸဝ်ႈ ဢၼ် ယႂ်ႇ မျၢတ်ႈ ၼႃႇ ၼၼ်ႉ ယင်း ဢမ်ႇ ႁႂ်ႈ ၸိူဝ်ႉၽၼ်း ႁဝ်း ၵိုတ်း ဝႆႉ ၸိုင်၊ႁဝ်း တၵ်း မိူၼ်ၼင်ႇ ၵူၼ်း မဵဝ်း သေႃးတုမ်ႇ၊လႄႈ တၵ်း လႆႈ ပဵၼ် ၼင်ႇ ၵူၼ်း မဵဝ်း ၵေႃးမေႃးရႃႉ၊ဢေႃႈ၊" ဝႃႈ ၼင်ႇ ၼႆ ႁေႃး ဝႆႉ ၼၼ်ႉ ဢေႃႈ။ 30ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ၸိူဝ်ႉႁိုဝ်။ ႁဝ်း တေ ဝႃႈ ၸိူဝ်ႉ ၼင်ႇ ၼႆ ဢေႃႈ။ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ဢၼ် ဢမ်ႇ ၶတ်းၸႂ် ၵျၢမ်ႇ ပဵၼ် ၵူၼ်း သိုဝ်ႈတေႃႇ ၼၼ်ႉ လႆႈ ၶဝ်ႈ ပဵၼ် ၵူၼ်း သိုဝ်ႈ တေႃႇ ၵွပ်ႈပိူဝ်ႈ တၢင်းယုမ်ႇမၢတ်ႈ ၶဝ် ဢေႃႈ။- 31ၵူၼ်း မဵဝ်း ဢိသရေး၊ၶဝ် ၵျၢမ်ႇ ႁႃ ၵမ်ၵျၢင်ႉ ၸွမ်း ပိင်းၺၢပ်ႈတြႃး ၸဝ်ႈ ႁႂ်ႈလႆႈ ပဵၼ် ၵူၼ်း သိုဝ်ႈတေႃႇ လႄႈ သမ်ႉ ဢမ်ႇ လႆႈ ပဵၼ် ဢေႃႈ။- 32ၵွပ်ႈသင် လႄႈ ဢမ်ႇ လႆႈ ပဵၼ် ၸမ်ႉ၊တၢင်း ဢၼ် ၶဝ် ၵျၢမ်ႇ ႁႃ ပဵၼ် ၵူၼ်း သိုဝ်ႈတေႃႇ ၼၼ်ႉ ၶဝ် ဢမ်ႇ ပႃး တၢင်းယုမ်ႇမၢတ်ႈ၊ၶဝ် ဢိင်ပိုင်ႈ တၢင်းၵမ် တၢင်းၵျၢင်ႉ တူဝ်ၸဝ်ႈၵဝ်ႇ ၵူၺ်း ၼၼ်ႉ ဢေႃႈ။ ၶဝ် ၶီႈလိုတ်း လႄႈ လူမ်ႉ ၵႃႈတီႈ "မၢၵ်ႇႁိၼ် ဢၼ် ႁဵတ်း ႁႂ်ႈ ၵူၼ်း ၶီႈလိုတ်း" ၼၼ်ႉ၊- 33ၸွမ်းၼင်ႇ ၵျၢမ်းလိၵ်ႈ တႅမ်ႈ ဝႆႉ လွင်ႈ မၢၵ်ႇႁိၼ် ၼၼ်ႉ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'တူၺ်း လူး။ ၵႃႈၼႂ်း ဝဵင်း ၸိဢုၼ်ႇ၊ၼၼ်ႉ ၵဝ် တၵ်း ဝၢင်း မၢၵ်ႇႁိၼ် ဢၼ် ႁႂ်ႈ ၶီႈလိုတ်း ႁူၺ်ႇ ၼိုင်ႈ ဢၼ် ၸၢင်ႈ ႁႂ်ႈ ၵူၼ်း ၶီႈလိုတ်း လူမ်ႉ ဢေႃႈ။ ၵူၺ်းၵႃႈ၊ၵေႃႉ ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ ၸမ်ႉ၊ တၵ်း ဢမ်ႇ လႆႈ လီ ဢူၵ်း လီဢၢႆ ပိူၼ်ႈ၊' " ဝႃႈ ၼင်ႇ ၼႆ ဝႆႉ ဢေႃႈ။
Copyright
Learn More


text:
1ၶဝ် ၸိူဝ်း ဢၼ် ပဵၼ် လုၵ်ႈလၢင်း ၶဝ်႟။ ထွမ်ႇဢဝ် ၵႂၢမ်း ပေႃႈ မႄႈ သူ၊ဢၼ် မႅၼ်ႈ ၸွမ်း ဢလူဝ်ႇ ၸဝ်ႈၽြႃး ၼၼ်ႉ တႃႉ။ လွင်ႈ ၼႆႉ၊ပဵၼ် မဵဝ်း ဢၼ် ၸိုဝ်ႈၸႂ်ႈ လႄႈ ထုၵ်ႇလီ ႁဵတ်း ဢေႃႈ။- 2"ရူဝ်ႇသေႇ ၵူဝ်ယမ် ပေႃႈ မႄႈ မႂ်း တႃႉ" ဝႃႈ ၼင်ႇ ၼႆ ၼၼ်ႉ ပဵၼ် ပိင်းၺၢပ်ႈတြႃး ၶေႃႈ ဢွၼ်တၢင်း ဢၼ် ပႃး ၵႂၢမ်း ၵတိ ၸဝ်ႈ ပၼ် ဝႆႉ ဝႃႈ၊- 3"မႂ်း တၵ်း လႆႈ လီ လႆႈ ပဵၼ် လႄႈ ဢသၢၵ်ႈ တၵ်း ယၢဝ်း ယိုၼ်း ၵႃႈၼိူဝ် လိၼ်မိူင်း ဢေႃႈ။" 4ၶဝ် ၸိူဝ်း ဢၼ် ပဵၼ် ပေႃႈ မႄႈ ၶဝ်႟။ ယႃႇပေ ႁဵတ်း ႁႂ်ႈ လုၵ်ႈလၢင်း သူ လႆႈ ၸႂ်မႆႈ လႄႈ ၶႂ်ႈၸႃႉ။ ၵူၺ်းၵႃႈ၊ပႂ်ႉထိင်း ၶဝ် သင်ႇ သွၼ် ၼႄ တၢင်း ၶဝ် ဢၼ် မႅၼ်ႈ ၵၼ် တင်း ဢလူဝ်ႇ ၸဝ်ႈၽြႃး ၼၼ်ႉ သေယဝ်ႉ၊လဵင်ႉလူ ၶဝ် တႃႉ။ 5ၶဝ် ၸိူဝ်း ဢၼ် ပဵၼ် ၶႃႈ ၶဝ်႟။ ၵူဝ်ႁႄ သၼ်ႇ ဝႆ ယူႇ ယင်း ဢမ်ႇ မီး ႁူဝ်ၸႂ် သွင် ငၢမ်ႈ လႄႈ ထွမ်ႇဢဝ် ၵႂၢမ်း ၵေႃႉ ဢၼ် ပဵၼ် ၸဝ်ႈ သူ ၼႂ်း လေႃးၵႃႉ ၼႆႉ၊မိူၼ် ၸိူဝ်ႉ ၼင်ႇ ဢၼ် သူ ထွမ်ႇဢဝ် ၵႂၢမ်း ၸဝ်ႈ ၶရိၸ်ႈ၊ၼၼ်ႉ တႃႉ။- 6ဢမ်ႇၸႂ်ႈ ဝႃႈ ႁဵတ်းၵၢၼ် မိူဝ်ႈ ဢၼ် ပိူၼ်ႈ ပႂ်ႉ တူၺ်း သူ ယူႇ ၼၼ်ႉ ၵူၺ်း၊ဢၼ် ၼၼ်ႉ ပဵၼ် တၢင်း ဢၼ် ဢဝ် ၸႂ် ပိူၼ်ႈ ႁဵတ်း ႁႂ်ႈ ပိူၼ်ႈ ယွင်ႈ သူ ဢေႃႈ။ ဢမ်ႇၸႂ်ႈ ၸိူဝ်ႉ ၼင်ႇ ၼၼ် သူ တေ လႆႈ ပႃး တင်း ၸႂ် ၸေႇတၼႃႇ သေ ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ လႄႈ ႁဵတ်း မိူၼ် ၸိူဝ်ႉ ၼင်ႇ ဢၼ် ပဵၼ် ၶႃႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။- 7ပႃး တင်း ၸႂ် ဢၼ် လီ ဢၼ် ငၢမ်း သေလႄႈ ၶၢမ်ႇ ၸႂ်ႉသွႆ တီႈ ၸဝ်ႈ သူ မိူၼ် ၸိူဝ်ႉ ၼင်ႇ ဢၼ် ၶၢမ်ႇ ၸႂ်ႉသွႆ တီႈ ၽြႃးပဵၼ်ၸဝ်ႈ တႃႉ။ ဢမ်ႇၸႂ်ႈ မိူၼ် ၸိူဝ်ႉ ၼင်ႇ ဢၼ် ႁဵတ်းၵၢၼ် ပၼ် တီႈ ၵူၼ်း။- 8ၸဝ်ႈၽြႃး တၵ်း တႅၼ်း ပၼ် ဢၵျူဝ်း တီႈ ၵူႈၵေႃႉၵူႈၵူၼ်း ၸဵမ် ၸဝ်ႈ ၸဵမ် ၶႃႈ၊ၸွမ်းၼင်ႇ တၢင်း ဢၼ် ၶဝ် ႁဵတ်း ဢၼ် လီ ဢၼ် ငၢမ်း ၼၼ်ႉ ဝႃႈၼႆ မၢတ်ႈတွင်း ဝႆႉ တႃႉ။ 9သူ ၸိူဝ်း ဢၼ် ပဵၼ် ၸဝ်ႈ ၶဝ်႟။ ယင်း ဢမ်ႇ လွၵ်ႇ ဢမ်ႇ ငိုတ်ႈ ၶႃႈ သူ လႄႈ ႁဵတ်း ပၼ် လွင်ႈတၢင်း ဢၼ် လီ တီႈၶႃႈ သူ တႃႉ။ ၶုၵ်းၸႂ်လႆႈ လွင်ႈ ဢၼ် ဝႃႈ၊ၸဝ်ႈ ဢၼ် မီး ၵႃႈၼိူဝ် သူ၊ဢိၵ်ႇတင်း ၸဝ်ႈ ဢၼ် မီး ၵႃႈၼိူဝ် ၶႃႈ သူ ၼၼ်ႉ၊ပဵၼ် ၸဝ်ႈ ပႃးလဵဝ် ၵၼ် ဢၼ် မီး ၵႃႈၼိူဝ် မိူင်းၵၢင်ႁၢဝ် ၼၼ်ႉ လႄႈ မၼ်းၸဝ်ႈ ဢမ်ႇ တူၺ်း ၼႃႈလဵၵ်ႉ ၼႃႈယႂ်ႇ ၽူႈလႂ် ၼၼ်ႉ တႃႉ။ 10ၵႂၢမ်း တီႈသုတ်း တီႈ ၵွႆ ၼႆႉ ၸမ်ႉ၊ပီႈၼွင်ႉ ၶဝ်႟။ ႁႂ်ႈ မီး ႁႅင်း ဢၼ် တႄႇ မၼ်ႈ ယူႇ ၵႃႈၼႂ်း ၸဝ်ႈ ၽြႃး၊ဢိၵ်ႇတင်း ၵႃႈၼႂ်း တၼ်းၶူဝ်း ၸဝ်ႈ ဢၼ် ယႂ်ႇ မျၢတ်ႈ ၼႃႇ ၼၼ်ႉ တႃႉ။- 11ဢဝ် ၶိူင်ႈ လၢၵ်ႈၼၢၵ်ႈ တင်းသဵင်ႈ ဢၼ် ၽြႃးပဵၼ်ၸဝ်ႈ ပၼ် ၼၼ်ႉ သေလႄႈ ၼုင်ႈ မႆ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တေ ၸုၵ်း ၶၢမ်ႇ ပရိယႄႇ မႃႇၼၢတ်ႈ လႆႈ ဢေႃႈ။- 12လွင်ႈ မၼ်း ၸမ်ႉ၊ႁဝ်း လႆႈ ၶေႉၶဵင်ႇ တိုၵ်းတေႃး ၵၼ် တင်း ရၢၼ်ႇသူႇ ဢၼ် မီး ၼိူဝ်ႉ မီး လိူတ်ႈ မဵဝ်း ၼၼ်ႉ ဢမ်ႇၸႂ်ႈ။ ႁဝ်း လႆႈ ၶတ်းတႃႉ လႄႈ ႁႄႉ ၶႅင်ႇ တိုၵ်းတေႃး ၵၼ် တင်း ဢၼ် ထွတ်ႈ ဢၼ် မျၢတ်ႈ လႂ်၊ဢႃႇၼႃႇ တၼ်းၶူဝ်း လႂ်၊ၶုၼ် ဢၼ် ဢုပ်ႉပိူင်ႇ ၼႂ်း လပ်းသိင်ႇ လေႃးၵီႇ လႂ်၊ၽီ ၽိူဝ်ႉ ႁၢႆႉ ဢၼ် ယူႇ ၵႃႈၼိူဝ် ၽႃႉၵၢင်ႁၢဝ် ၸိူဝ်း ၼၼ်ႉ ဢေႃႈ။- 13ပိူဝ်ႈ ၼႆ လႄႈ ယိပ်းၵမ် ၶိူင်ႈ လၢၵ်ႈၼၢၵ်ႈ ၸုမ်ႇ ၽြႃးပဵၼ်ၸဝ်ႈ ဝႆႉ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၼႂ်း မိူဝ်ႈ ၶိင်ႇ ဝၼ်း ဢၼ် ႁၢႆႉမိူၵ်ႈ ႁွတ်ႈမႃး ၼၼ်ႉ၊သူ တၵ်း ၸၢင်ႈ ႁႄႉၶႅၼ် ၽေး ရၢၼ်ႇသူႇ ဢၼ် မႃး တိုၵ်းတေႃး သူ ၼၼ်ႉ သေလႄႈ ဝၢႆးသေ တိုၵ်းတေႃး ယဝ်ႉ တူဝ်ႈ ၵႂႃႇ ၼၼ်ႉ၊သူ ယင်း တၵ်း တေ ၸုၵ်း ၶၢမ်ႇ ဝႆႉ ယူႇ လူးၵွၼ်ႇ ဢေႃႈ။ 14ၵွပ်ႈၼႆ လႄႈ ဢဝ် သဵတ်ႈၸႃႇ ဢၼ် မိူၼ် သၢႆဢႅဝ် ၼၼ်ႉ ႁတ်ႉ ယူႇ လႄႈ ဢဝ် ပႃႇရမီႇ တၢင်း ဢၼ် သိုဝ်ႈတေႃႇ ဢၼ် မိူၼ် ၶႅပ်း ႁႄႉ ၼႃႈ ဢူၵ်း ၼၼ်ႉ ၼုင်ႈ မႆ တႃႉ၊- 15ဢဝ် သွၵ်းတိၼ် ဢၼ် ဝႃႈ၊တၢင်း ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ တၢင်းၼိမ် ၼၼ်ႉ တိုဝ်း တႃႉ၊- 16ၵူႈၶိင်ႇ ၵူႈ ၶႃႇ၊ဢဝ် တင်း ယုမ်ႇမၢတ်ႈ ဢၼ် မိူၼ် ၶိူင်ႈ ဢၼ် ႁႄႉ လၢၵ်ႈၼၢၵ်ႈ၊ဢၼ် ႁႄႉၵင်ႈ လႆႈ လိမ်ႈ ၵၢင်ႇၽႆး၊ဢၼ် မႃႇၼၢတ်ႈ ပိုတ်း ယိုဝ်း မႃး ၼၼ်ႉ ၵင်ႈ ဝႆႉ တႃႉ၊- 17ဢဝ် တၢင်း ၵႄႇၶျွတ်ႈ ဢၼ် မိူၼ် မွၵ်ႇႁူဝ်လဵၵ်း ၼၼ်ႉ သုပ်း ဝႆႉ တႃႉ။ ဢိၵ်ႇတင်း ဢဝ် ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ဢၼ် မိူၼ် လၢပ်ႇ ဝိၺိၺ်ႇ ၸဝ်ႈ ၼၼ်ႉ၊ယိပ်းၵမ် ဝႆႉ တႃႉ။- 18ဢိင်ပိုင်ႈ ဝိၺိၺ်ႇ ၸဝ်ႈ သေလႄႈ သူးတွင်း ၵူႈၶိင်ႇ ၵူႈ ၶႃႇ တႃႉ။ ၼင်ႇ ႁိုဝ် သူ တၵ်း သူးတွင်း လဝ်ႈ ယွၼ်း ၵူႈၸိူဝ်ႉၵူႈပိူင် ၸိုင်၊ယင်း ဢမ်ႇ မီး တၢင်း ဢၼ် ၸႂ်လု ႁႅင်းဢူၼ်ႈ လႄႈ၊မီး ၸႂ် ဢၼ် တူင်ႉတိုၼ်ႇ ယူႇ သေယဝ်ႉ၊သူးတွင်း ပုၼ်ႈ ၵူၼ်း မူတ်းၸၢင်ႇ ၸဝ်ႈ တင်းလၢႆ ယူႇ သေလႄႈ ပႂ်ႉထႃႈ ယူႇ တႃႉ။- 19ပုၼ်ႈ ၵဝ် ၵေႃႈ၊ၼင်ႇ ႁိုဝ် ၵဝ် တၵ်း လႆႈ မီး ဢၶႂၢင်ႉ ဢၼ် ပိုတ်ႇ ပၢၵ်ႇ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် လိုၵ်ႉ ဢၼ် လမ်ႇ ၼၼ်ႉ လူၺ်ႈ ၸႂ် ႁတ်း ႁတ်းႁၢၼ် ႁၢၼ် ၼၼ်ႉ ၵေႃႈ၊သူးတွင်း ပုၼ်ႈ ၵဝ် တႃႉ။- 20ၵွပ်ႈပိူဝ်ႈ ၶၢဝ်ႇတြႃးသိူဝ်းပျေႃႇ လႄႈ ၵဝ် လႆႈ ပဵၼ် ၽူႈတၢင်တူဝ် ၸဝ်ႈ ၶရိၸ်ႈ၊လႄႈ လႆႈ ၶၢမ်ႇ တၢင်း ဢၼ် ၸိူၵ်ႈလဵၵ်း မတ်ႉၽုၵ်ႇ ဝႆႉ ၼႆႉ၊ႁႂ်ႈ ၵဝ် လႆႈ ၽုၺ်ႇဢွၵ်ႇ မွၵ်ႇလၢတ်ႈ ၵႃႈ ဢၼ် ၵဝ် ထုၵ်ႇလီ ႁေႃးလၢတ်ႈ ႁတ်း ႁတ်းႁၢၼ် ႁၢၼ် ၼၼ်ႉ ၵေႃႈ၊သူးတွင်း ပုၼ်ႈ ၵဝ် တႃႉ။ 21တုၶႅၵ်ႉ၊ၵေႃႉ ပဵၼ် ၼွင်ႉ၊ဢၼ် ၵဝ် ႁၵ်ႉ ၼႃႇ ဢၼ် ႁဵတ်း သြႃႇ ဢၼ် မီး သဵတ်ႈၸႃႇ ၵႃႈတီႈ ၸဝ်ႈ ၽြႃး ယေႇသု၊ၼၼ်ႉ၊တၵ်း မွၵ်ႇလၢတ်ႈ ၶၢဝ်ႇငၢဝ်း လွင်ႈ ၵဝ် တင်းသဵင်ႈတင်းလူင်၊ႁႂ်ႈ သူ လႆႈ ႁု လွင်ႈ ဢၼ် ၵဝ်ပဵၼ်ယူႇ မီး ယူႇ ၸိူဝ်ႉ ၼင်ႇ ႁိုဝ်၊ဢိၵ်ႇတင်း လွင်ႈတၢင်း ဢၼ် ၵဝ် တၵ်း ပွင်ႁဵတ်း ပွင် သၢင်ႈ ၸိူဝ်ႉ ၼင်ႇ ႁိုဝ် ၼၼ်ႉ ယူႇ ဢေႃႈ။- 22ၵွပ်ႈ လွင်ႈ ၼႆႉ လႄႈ၊ၵဝ် ပွႆႇၸႂ်ႉ မၼ်း ၵႂႃႇ တီႈ သူ ႁႂ်ႈ သူ လႆႈ ႁု လွင်ႈ ႁဝ်း၊ဢိၵ်ႇတင်း ႁႂ်ႈ မၼ်း လႆႈ ပၼ် ဢဵၼ် ပၼ်ႁႅင်း တီႈ ႁူဝ်ၸႂ် သူ ဢေႃႈ။ 23ႁႂ်ႈ ၽြႃး ပေႃႈၸဝ်ႈ တင်း ၸဝ်ႈ ယေႇသု ၶရိၸ်ႈ၊ပၼ် တၢင်းၼိမ်၊ဢိၵ်ႇတင်း တၢင်းႁၵ်ႉ မႅတ်ႈတႃႇ တင်း တၢင်းယုမ်ႇမၢတ်ႈ ၵႃႈတီႈ ပီႈၼွင်ႉ တင်းလၢႆ သေၵမ်း လူၺ်ႈ။- 24ႁႂ်ႈ သု ၵျေးၸူး ၸဝ်ႈ မီး ယူႇ လူၺ်ႈ ၵၼ် တင်း ၶဝ် ၸိူဝ်း ဢၼ် ႁၵ်ႉ ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊လူၺ်ႈ တင်း တၢင်းႁၵ်ႉ မႅတ်ႈတႃႇ ဢၼ် ဢမ်ႇ သုတ်းသဵင်ႈ လႆႈ ၼၼ်ႉ သေၵမ်း လူၺ်ႈ။
Copyright
Learn More


text:
1ၵဝ် ဢမ်ႇၸႂ်ႈ ၵူၼ်း လွတ်ႈ ႁိုဝ်း။ ၵဝ် ၼႆႉ ဢမ်ႇၸႂ်ႈ တမၢၼ်ႇၸဝ်ႈ ၵေႃႉ ၼိုင်ႈ ႁိုဝ်း။ ၵဝ် ဢမ်ႇ လႆႈ ထူပ်း ႁၼ် ၸဝ်ႈႁဝ်း ၸဝ်ႈ ယေႇသု၊ႁိုဝ်း။ သူ ၸိူဝ်း ၼႆႉ ပဵၼ် ဢၵျူဝ်း ဢၼ် ပေႃႇမႃး ၼႂ်း ၵၢၼ် ဢၼ် ၵဝ် ႁဵတ်း ၼႂ်း ၸဝ်ႈၽြႃး ၼၼ်ႉ ဢမ်ႇၸႂ်ႈ ႁိုဝ်း။- 2ပိၵ်ႉသမ်ႉ ပိူၼ်ႈ တၢင်ႇၵေႃႉ ဢမ်ႇ ႁပ်ႉတုင်း ဢဝ် ၵဝ် ပဵၼ် တမၢၼ်ႇၸဝ်ႈ သေၵေႃႈ သူ တႄႉ ႁပ်ႉတုင်း ဢဝ် ၵဝ် ယူႇ ဢေႃႈ။ လွင်ႈ မၼ်း ၸမ်ႉ၊ၵဝ် ပဵၼ် တမၢၼ်ႇၸဝ်ႈ ဝႃႈၼႆ သူ ပဵၼ် သၢၵ်ႈသေႇ ပုၼ်ႈ ၵဝ် ၵွပ်ႈပိူဝ်ႈ ဢၼ် သူ မီး ၼႂ်း ၸဝ်ႈၽြႃး ၼၼ်ႉ ဢေႃႈ။ 3မိူဝ်ႈ ဢၼ် ပိူၼ်ႈ တွင်ႈထၢမ် ၸႅတ်ႈ သေး ၵဝ် ၼၼ်ႉ ၵဝ် တွပ်ႇ ၶဝ် လႄႈ ဝႃႈ ၸမ်ႉ၊- 4ၵဝ် ဢမ်ႇ မီး ဢၶႂၢင်ႉ ဢယေး ဢၼ် လႆႈ ၵိၼ် လႆႈ ယႅမ်ႉ ႁိုဝ်း။- 5မိူဝ်ႈ ဢၼ် ႁဝ်း ၵႂႃႇ တႃႈ ပႆ တၢင်း ၼၼ်ႉ၊ၸိူဝ်ႉ ၼင်ႇ ဢၼ် တမၢၼ်ႇၸဝ်ႈ တၢင်ႇၵေႃႉ၊ၼွင်ႉၸၢႆး ၸဝ်ႈ ယေႇသု၊တင်း သြႃႇ ၵေးၽႃႉ၊ၶဝ် မီး ဢၶႂၢင်ႉ ဢယေး ပႃး မေး ၶဝ် ၵႂႃႇ ၸွမ်း ၶဝ် ၼၼ်ႉ ၵဝ် ၼႆႉ ၵေႃႈ ဢမ်ႇ မီး ဢၶႂၢင်ႉ ဢယေး မိူၼ်ၼင်ႇ ၶဝ် ႁိုဝ်း။- 6ဢမ်ႇၼၼ် ၵေႃႈ ၵဝ် တင်း သြႃႇ ပႃႇၼပႃႉ၊ႁဝ်း သွင် ၵေႃႉ ၼႆႉ ၵူၺ်း တၵ်း လႆႈ ႁဵတ်းလဵင်ႉ တွင်ႉ တူဝ်ၸဝ်ႈၵဝ်ႇ ႁိုဝ်း။- 7ၸွင်ႇ တွၼ်ႉ မီး လုၵ်ႈသိုၵ်း ၵႃႈၼႂ်း တပ်ႉသိုၵ်း ၼၼ်ႉ၊လႆႈ ႁဵတ်းလဵင်ႉ တွင်ႉ ပုၼ်ႈ တူဝ်ၸဝ်ႈၵဝ်ႇ ႁိုဝ်း။ မိူၼ်ၼင်ႇ ၼၼ် ၸွင်ႇ တွၼ်ႉ မီး ၸဝ်ႈ သူၼ် မၢၵ်ႇၸပိတ်ႉ ဢၼ် ဢမ်ႇ ၵိၼ် မၢၵ်ႇၸပိတ်ႉ ၵႃႈၼႂ်း သူၼ် တူဝ်ၸဝ်ႈၵဝ်ႇ ၼၼ်ႉ ႁိုဝ်း။ ဢမ်ႇၼၼ်၊ၸွင်ႇ တွၼ်ႉ မီး ၵူၼ်း လဵင်ႉ ပႄႉ၊ယင်း ဢမ်ႇ ၵိၼ် ၼမ်ႉၼူမ်း ပႄႉ ၼၼ်ႉ ႁိုဝ်း။ 8လွင်ႈတၢင်း ၸိူဝ်း ၼႆႉ ပဵၼ် ထုင်းၸၢမ်ႇ ၵူၼ်း ၵူၺ်းဢမ်ႇၵႃး၊ၼႂ်း ၵျၢမ်းလိၵ်ႈ ၵေႃႈ တႅမ်ႈ ဝႆႉ ဝႃႈ ၸိူဝ်ႉ ၼင်ႇ ၼႆ ဢေႃႈ။- 9သြႃႇ မူဝ်းသေႇ၊တႅမ်ႈ ပိင်းၺၢပ်ႈတြႃး ဝႆႉ ဝႃႈ၊ "ယႃႇပေ သၢၼ် သွင်း သုပ်း တီႈ သူပ်း ဝူဝ်း မိူဝ်ႈ ဢၼ် မၼ်း ယဵပ်ႇ ၶဝ်ႈ ယူႇ ၼၼ်ႉ၊" ဝႃႈ ၼင်ႇ ၼႆ ဢေႃႈ။ ၽြႃးပဵၼ်ၸဝ်ႈ ၶႂ်ႈဝႃႈ ပုၼ်ႈ ဝူဝ်း ၵူၺ်း ႁိုဝ်း။- 10ဢမ်ႇၼၼ် လႄႈ ဢၼ် မၼ်းၸဝ်ႈ လၢတ်ႈ ၼၼ်ႉ ၶႂ်ႈဝႃႈ ပုၼ်ႈ ႁဝ်း ႁိုဝ်း။ ၸႂ်ႈ တႄႉ ယဝ်ႉ ဢေႃႈ။ ၵႂၢမ်း ၼႆႉ ပဵၼ် ပုၼ်ႈ ဢၵျူဝ်း ႁဝ်း တႄႉ ဢေႃႈ။ ၵူၼ်း ထႆၼႃး လႄႈ သင်၊ၵူၼ်း ပၢတ်ႇ ၶဝ်ႈ လႄႈ သင်၊ၶဝ် ႁဵတ်းၵၢၼ် ၶဝ် ၵွပ်ႈပိူဝ်ႈ ၶဝ် မုင်ႈမွင်း ၶႂ်ႈလႆႈ မၢၵ်ႇ ၶဝ်ႈ ႁူင်းၶဝ်ႈ ဢၼ် ပဵၼ် ၵႃႈႁႅင်း ၶဝ် ၼၼ်ႉ ဢေႃႈ။- 11ႁဝ်း ၼႆႉ ဝၢၼ်ႇ ၸိူဝ်ႉၽၼ်း ၽၢႆႇ ၸႂ်ဝိၺိၺ်ႇ ၵႃႈၼႂ်း သူ ဢေႃႈ။ သင် ႁဝ်း ပၢတ်ႇ ဢဝ် ဢၵျူဝ်း ၽၢႆႇ လေႃးၵႃႉ ၼႆႉ တီႈ သူ ၸိုင်၊ၸွင်ႇ ၽိတ်း ႁိုဝ်း။- 12ပေႃး ပိူၼ်ႈ တၢင်ႇၵေႃႉ၊ယင်း မီး ဢၶႂၢင်ႉ ဢယေး လႆႈ ဢၵျူဝ်း တီႈ သူ ၸိုင်၊ႁဝ်း သမ်ႉ ယဵင်ႈၶႅၼ်း မီး ဢၶႂၢင်ႉ ဢယေး ဢမ်ႇၸႂ်ႈ ႁိုဝ်း။ ၵူၺ်းၵႃႈ၊ႁဝ်း ယင်း ဢမ်ႇ တွၼ်ႉ ဢဝ် ဢၶႂၢင်ႉ ဢယေး ဢၼ် လႆႈ ဢၵျူဝ်း တီႈ သူ ၼၼ်ႉ သေပွၵ်ႈ။ ၼွၵ်ႈ သေ ၼၼ်ႉ ႁဝ်း ယင်း လႆႈ ယိူၼ်ႉၶၢမ်ႇ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ၼင်ႇ ႁိုဝ် တၵ်း တေ ဢမ်ႇ မီး တၢင်း ဢၼ် ႁႄႉၶႅၼ် ၶၢဝ်ႇတြႃးသိူဝ်းပျေႃႇ လွင်ႈ ၸဝ်ႈ ၶရိၸ်ႈ၊ၼၼ်ႉ လူးၵွၼ်ႇ ဢေႃႈ။- 13လွင်ႈ ဢၼ် ၵူၼ်း ၵေႃႉလႂ် သေဢမ်ႇဝႃႈ၊ပေႃး မၼ်း ႁဵတ်းၵၢၼ် ၼႂ်း ၵျွင်း ပိၵ်ႈမၢၼ်ႇ ၸဝ်ႈ ၸိုင်၊မၼ်း လႆႈ ၵိၼ် ၸွမ်း ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ၊ဢိၵ်ႇတင်း ၵေႃႉ ဢၼ် သၢၵ်ႈ သူႇ တၢင်းလူႇ တီႈ ထႃႇဝရႃႉ ၽြႃး ၵႃႈတီႈ ၶဵင်ႇ တၢင်းလူႇ ၼၼ်ႉ ၵေႃႈ လႆႈ ၵိၼ် ၸွမ်း ၶိူင်ႈ တၢင်းလူႇ ၼၼ်ႉ ဝႃႈၼႆ သူ ဢမ်ႇ ႁု ႁိုဝ်း။- 14မိူၼ် ၸိူဝ်ႉ ၼင်ႇ ၼၼ် ၸဝ်ႈၽြႃး သင်ႇ လၢတ်ႈ ဝႆႉ၊ႁႂ်ႈ ၶဝ် ၸိူဝ်း ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ တၵ်း လႆႈ ၵိၼ် ၸွမ်း ၼႂ်း ၶၢဝ်ႇတြႃးသိူဝ်းပျေႃႇ လႄႈ လဵင်ႉ တွင်ႉ ၶဝ် ဢေႃႈ။ 15ၵူၺ်းၵႃႈ၊ၵဝ် ႁတ်း ဢုပ်ႇ လၢတ်ႈ ဝႃႈ၊ၵဝ် ဢမ်ႇ တွၼ်ႉ ယွၼ်း ဢဝ် ဢၶႂၢင်ႉ ဢယေး ၸိူဝ်ႉ ၼင်ႇ ၼၼ် ၼၼ်ႉ သေပွၵ်ႈ။ လွင်ႈ ဢၼ် ၵဝ် တႅမ်ႈ မိူဝ်ႈလဵဝ် ၼႆႉ ၵေႃႈ၊ၵဝ် တႅမ်ႈ ယွၼ်း ဢၶႂၢင်ႉ ဢယေး ၼၼ်ႉ ဢမ်ႇၸႂ်ႈ။ ပေႃး ပိူၼ်ႈ ႁဵတ်း ႁႂ်ႈ ၵႂၢမ်း ဢၼ် ၵဝ် ဢုပ်ႇ ဝၢဝ်း ၼၼ်ႉ ပဵၼ် ၵႂၢမ်း ဢၼ် ဢမ်ႇ ပွင်ႇလွင်ႈ ၵႃႈသင် ၸိုင်၊ၵဝ် ၶၢမ်ႇတၢႆ ၵႂႃႇ ယဵင်ႈၶႅၼ်း တေ လီ ဢေႃႈ။- 16လွင်ႈ မၼ်း ၸမ်ႉ၊ၵဝ် ဢမ်ႇ မီး လွင်ႈ ဢၼ် တၵ်း ဢုပ်ႇ ဝၢဝ်း ပုၼ်ႈ တူဝ်ၸဝ်ႈၵဝ်ႇ ၵွပ်ႈပိူဝ်ႈ ၵဝ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ လႄႈ မၼ်း ပဵၼ် ၼႃႈၵၢၼ် ဢၼ် ၵဝ် ႁပ်ႉ ဢဝ် ဝႆႉ ဢေႃႈ။ ပေႃး ၵဝ် ယင်း ဢမ်ႇ ႁေႃး ဢမ်ႇ လၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၸိုင်၊ၵဝ် တေ မီး ဢႃႉမၢင်ႇၵလႃႇ ဢေႃႈ။- 17ပေႃး ၵဝ် မီး ၸေႇတၼႃႇ သေလႄႈ ႁေႃးလၢတ်ႈ ၸိုင်၊ၵဝ် တၵ်း လႆႈ ဢၵျူဝ်း ၵႃႈၶၼ် မၼ်း ဢေႃႈ။ ၵူၺ်းၵႃႈ၊ပေႃး ၵဝ် ႁေႃးလၢတ်ႈ ၸွမ်း ၵႃႈ ၼင်ႇ တႃႇဝုၼ်ႇ ပုၼ်ႈၽွၼ်း ၸိုင်၊ၽြႃးပဵၼ်ၸဝ်ႈ ယုမ်ႇယမ် တမ်းၸႂ် လႄႈ ဢၢပ်ႈ ဝႆႉ ၼႃႈၵၢၼ် ဢၼ် ႁေႃးလၢတ်ႈ ၼၼ်ႉ တီႈ ၵဝ် ဢေႃႈ။- 18ပေႃး ပဵၼ် ၼႆ ၸိုင်၊ပုၼ်ႈ ဢၵျူဝ်း ၵႃႈႁႅင်း ၵဝ် ၼၼ်ႉ တေ လႆႈ ဢီႈသင်။ ဢၵျူဝ်း ၵႃႈႁႅင်း ဢၼ် ၵဝ် လႆႈ ၼၼ်ႉ ၸမ်ႉ၊ပဵၼ် တၢင်း ဢၼ် ၵဝ် လႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ဢမ်ႇ ႁဵတ်း ႁႂ်ႈ ၶဝ် ၸိူဝ်း ဢၼ် လႆႈ ထွမ်ႇငိၼ်း ၼၼ်ႉ၊လႆႈ သဵင်ႈ ငိုၼ်း သဵင်ႈ တွင်း ဢေႃႈ။ လွင်ႈ မၼ်း ၸမ်ႉ၊ၵဝ် ဢမ်ႇ ယွၼ်း ဢဝ် ဢၶႂၢင်ႉ ဢယေး သေ ၸိူဝ်ႉ သေ ပိူင် ဢၼ် ၸၢပ်ႈသႅင်ႇ ၵၼ် တင်း ၼႃႈၵၢၼ် ၶၢဝ်ႇတြႃးသိူဝ်းပျေႃႇ ဢၼ် ၵဝ် ႁေႃးလၢတ်ႈ ၼၼ်ႉ ဢေႃႈ။ 19ၵဝ် ပဵၼ် ၵူၼ်း လွတ်ႈလႅဝ်း လႄႈ ဢမ်ႇၸႂ်ႈ ၶႃႈ ၽူႈလႂ် သေၵေႃႉသေၵူၼ်း။ ၵူၺ်းၵႃႈ၊ၵဝ် ၶၢမ်ႇ ႁဵတ်း ၶႃႈ ၵူႈၵေႃႉၵူႈၵူၼ်း ၼင်ႇ ႁိုဝ် တၵ်း လႆႈ ၸူဝ်း ဢဝ် ၶဝ် တင်းလၢႆ မႃး ယုမ်ႇမၢတ်ႈ ၸဝ်ႈ ယေႇသု၊ဢေႃႈ။- 20မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း ၵူၼ်း မဵဝ်း ၵျူး၊ၶဝ် ၸိုင်၊ၵဝ် ယူႇ မိူၼ် ၸိူဝ်ႉ ၼင်ႇ ဢၼ် ၵဝ် ပဵၼ် ၵူၼ်း မဵဝ်း ၵျူး၊ၼင်ႇ ႁိုဝ် တၵ်း လႆႈ တိုၵ်းယူင်း ၸူဝ်း ဢဝ် ၶဝ် ဢေႃႈ။ ပိၵ်ႉသမ်ႉ ၵဝ် ဢမ်ႇ ယူႇ တႂ်ႈ ဢႃႇၼႃႇ ပိင်းၺၢပ်ႈတြႃး သြႃႇ မူဝ်းသေႇ၊သေၵေႃႈ မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း ၶဝ် ၸိူဝ်း ဢၼ် ယူႇ တႂ်ႈ ဢႃႇၼႃႇ ပိင်းၺၢပ်ႈတြႃး ၼၼ်ႉ ၸိုင်၊ၵဝ် ယူႇ မိူၼ် ၸိူဝ်ႉ ၼင်ႇ ဢၼ် ၵဝ် ယူႇ တႂ်ႈ ဢႃႇၼႃႇ ပိင်းၺၢပ်ႈတြႃး၊ၼင်ႇ ႁိုဝ် တၵ်း လႆႈ တိုၵ်းယူင်း ၸူဝ်း ဢဝ် ၶဝ် ဢေႃႈ။- 21ပိူင်လဵဝ် ၵၼ် မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း ၶဝ် ၸိူဝ်း ဢၼ် ယူႇ ၵႃႈ ၼွၵ်ႈ ပိင်းၺၢပ်ႈတြႃး ၼၼ်ႉ ၵေႃႈ၊ၵဝ် ယူႇ မိူၼ် ၸိူဝ်ႉ ၼင်ႇ ဢၼ် ယူႇ ၵႃႈ ၼွၵ်ႈ ပိင်းၺၢပ်ႈတြႃး မူဝ်းသေႇ၊ဢမ်ႇၸႂ်ႈ ဝႃႈ၊ၵဝ် သၢၼ် ၶတ်း တြႃး ၽြႃးပဵၼ်ၸဝ်ႈ လႄႈ တီႈ တႄႉ မၼ်း ၵဝ် ယူႇ တႂ်ႈ ဢႃႇၼႃႇ တြႃး ၸဝ်ႈ ၶရိၸ်ႈ၊ၼင်ႇ ႁိုဝ် တၵ်း လႆႈ တိုၵ်းယူင်း ၸူဝ်း ဢဝ် ၶဝ် ၸိူဝ်း ယူႇ ၵႃႈ ၼွၵ်ႈ ပိင်းၺၢပ်ႈတြႃး ၼၼ်ႉ ဢေႃႈ။- 22လူၺ်ႈ လွင်ႈ ၶဝ် ၸိူဝ်း ဢၼ် ၸႂ် ႁႅင်းဢူၼ်ႈ ၼၼ်ႉ ႁႂ်ႈ ပေႃး တိုၵ်းယူင်း ၸူဝ်း ဢဝ် ၶဝ် လႆႈ ၸိုင်၊ၵဝ် ၶၢမ်ႇ ပဵၼ် ၵူၼ်း ၸႂ် ႁႅင်းဢူၼ်ႈ မိူၼ် ၶဝ် ဢေႃႈ။ ပိူဝ်ႈ ၼႆ လႄႈ ၵဝ် ၶၢမ်ႇ ပဵၼ် ၵူႈၸိူဝ်ႉၵူႈပိူင် ပုၼ်ႈ ၵူၼ်း ၵူႈ ၵေႃႉ၊ၼင်ႇ ႁိုဝ် တၵ်း လႆႈ ၵႄႇသႄႇ ဢဝ် ၵမ်ႈၽွင်ႈ လူၺ်ႈ လွၵ်း လၢႆး ၵူႈၸိူဝ်ႉၵူႈမဵဝ်း ဢေႃႈ။ 23ၵဝ် ႁဵတ်း လွင်ႈတၢင်း ၸိူဝ်း ၼႆႉ တင်းသဵင်ႈတင်းလူင် ပုၼ်ႈတႃႇ ဢၵျူဝ်း ၶၢဝ်ႇတြႃးသိူဝ်းပျေႃႇ ၸဝ်ႈ၊ၼင်ႇ ႁိုဝ် ၵဝ် တၵ်း လႆႈ ႁပ်ႉ ဢဝ် ဢၼ် လူဝ်ႇ လႆႈ ၵႃႈၼႂ်း မၢင်ႇၵလႃႇ တၢင်းလီ ၼၼ်ႉ ဢေႃႈ။- 24လွင်ႈ ဢၼ် ဝႃႈ၊ၼႂ်း ပွႆး လႅၼ်ႈ ၶေႉ ၵၼ် ၼၼ်ႉ ၵူၼ်း ၼမ်ၼႃႇ ၶဝ်ႈပႃး သေၵေႃႈ ၵူၼ်း ဢၼ် လႆႈ သူး ၼၼ်ႉ မီး ၵေႃႉလဵဝ် ၵူၺ်း ဝႃႈၼႆ၊သူ ဢမ်ႇ ႁု ႁိုဝ်း။ ပိူဝ်ႈ ၼႆ လႄႈ လႅၼ်ႈ ၽႂ်း ၽႂ်း ၼင်ႇ ႁိုဝ် တၵ်း လႆႈ သူး ၼၼ်ႉ တႃႉ။- 25ၶဝ် ၸိူဝ်း ဢၼ် ၶဝ်ႈ ၶေႉၶဵင်ႇ ၼႂ်း ပွႆး လႅၼ်ႈ ၶေႉ ၵၼ် ၼၼ်ႉ၊လႆႈ ၶျုၵ်ႈ ထိင်း တူဝ်ၸဝ်ႈၵဝ်ႇ လႄႈ ၽိုၵ်း ဢဵၼ် ၽိုၵ်း ႁႅင်း ၼႂ်း လွင်ႈ ၵူႈၸိူဝ်ႉၵူႈပိူင် ၼင်ႇ ႁိုဝ် တၵ်း လႆႈ သုပ်း တိုဝ်း သရၽူႇ ၽူႇ မႂ် မႆႉ ဢၼ် ၸၢင်ႈ ႁဵဝ်ႇ ႁႅင်ႈ လုလႅဝ် ၵႂႃႇ ၵႃႈၼႂ်း ၸူဝ်ႈ ၵမ်းဢွၼ်ႇၼိုင်ႈ ၵူၺ်း ၼၼ်ႉ ဢေႃႈ။ ႁဝ်း ၼႆႉ ၸမ်ႉ၊ၶတ်းၸႂ် ႁႂ်ႈလႆႈ ပၢၼ်းၵုမ်း ဢၼ် တႄႇ မၼ်ႈ ယူႇ ဢမ်ႇ ၸၢင်ႈ ႁဵဝ်ႇ ႁႅင်ႈ လႄႈ လုလႅဝ် ၵႂႃႇ ၼၼ်ႉ ဢေႃႈ။- 26ပိူဝ်ႈ ၼႆ လႄႈ ယင်း ဢမ်ႇ မီး တီႈ ဢဵၼ်းဢၢၼ်း လႄႈ ၵဝ် လႅၼ်ႈ လၢႆ လၢႆ လွၵ်ႇ လွၵ်ႇ ဢမ်ႇၸႂ်ႈ။ ၵဝ် ပေႃႉ ပူၺ်း ၵေႃႈ ၵဝ် ပေႃႉ လူမ်း ပေႃး လႅင်ႉ လၢႆ လၢႆ လွၵ်ႇ လွၵ်ႇ ဢမ်ႇၸႂ်ႈ။- 27ၵဝ် ၶျုၵ်ႈ ဢလူဝ်ႇ တူဝ် ၶၼ်ႇထႃႇ ၵဝ်၊လႆႈ ပႂ်ႉထိင်း မၼ်း ဝႆႉ ၼင်ႇ ႁိုဝ် ၼႂ်း မိူဝ်ႈ ဢၼ် ၵဝ် ႁေႃးလၢတ်ႈ သင်ႇ သွၼ်ပၼ် ပိူၼ်ႈ ယဝ်ႉ ၼၼ်ႉ၊ၵဝ် တၵ်း ဢမ်ႇ လႆႈ တူၵ်း သုမ်း ၼၼ်ႉ ဢေႃႈ။
Copyright
Learn More


text:
1ၶုၼ် ယဵၸ်ႈပရေႃးႁဵၵ်ႈ ထၢမ် သထေႇၽၢၼ်ႇ၊လႄႈ ဝႃႈ၊ "လွင်ႈတၢင်း ၸိူဝ်း ၼႆႉ မႅၼ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 2မၼ်း ၶိုၼ်း လၢတ်ႈ လႄႈ ဝႃႈ၊ "ပီႈၼွင်ႉ ဢိၵ်ႇတင်း ပေႃႈ ၶဝ်႟။ ထွမ်ႇ သေၵမ်း ၶႃႈ။ ၸူဝ်ႈ ဢၼ် ပူႇမွၼ်ႇ ႁဝ်း ဢႃႇပြႃႇႁၢမ်ႇ၊ဢမ်ႇ ပႆႇ ၵႂႃႇ ယူႇသဝ်း ၵႃႈတီႈ ဝဵင်း ၶႃႇရၼ်ႇ၊ၼၼ်ႉ၊ၽြႃးပဵၼ်ၸဝ်ႈ ဢၼ် မုၼ်ၽုင်း ယႂ်ႇ ၼႃႇ ၼၼ်ႉ၊ပေႃႇမႃး ၵႃႈတီႈ မၼ်း ၼႂ်း မိူင်း မေႇသူဝ်ႇပူဝ်ႇတေးမီးယႃး၊ပုၼ်ႉ လႄႈ၊- 3မီး ဢမိင်ႉ ဝႃႈ၊ 'ဢွၵ်ႇ သေ ၵႃႈတီႈ မိူင်း မႂ်း၊ဢိၵ်ႇတင်း ပီႈၼွင်ႉ ၸိူဝ်ႉၶိူဝ်း မႂ်း လႄႈ ၵႂႃႇ ၵႃႈတီႈ မိူင်း ဢၼ် ၵဝ် တၵ်း ၼႄ ပၼ် တီႈ မႂ်း ၼၼ်ႉ တႃႉ၊' ဝႃႈ ၼင်ႇ ၼႆ သေယဝ်ႉ၊- 4မၼ်း ၵေႃႈ ဢွၵ်ႇ သေ ၵႃႈတီႈ မိူင်း ၶႃႇလတေး၊လႄႈ ၵႂႃႇ ယူႇသဝ်း ၵႃႈၼႂ်း မိူင်း ၶႃႇရၼ်ႇ၊ဢေႃႈ။ ဝၢႆးသေ ပေႃႈ မၼ်း တၢႆ ယဝ်ႉ ၸင်ႇ၊ၽြႃးပဵၼ်ၸဝ်ႈ ႁႂ်ႈ မၼ်း ၶၢႆႉ မႃး ၵႃႈတီႈ မိူင်း ဢၼ် သူ ယူႇ တေႃႈလဵဝ် ၼႆႉ ဢေႃႈ။- 5ပိၵ်ႉသမ်ႉ ၽြႃးပဵၼ်ၸဝ်ႈ ဢမ်ႇ ပၼ် ဢမူၺ်ႇ လွၵ်းလိၼ် ၵႃႈၼႂ်း မိူင်း ၼႆႉ တီႈ မၼ်း သေ ဢိတ်း ထၢၼ်ႈပေႃး ပုၼ်ႈ တိၼ် ၶွၼ် ၼိုင်ႈ တၵ်း ယဵပ်ႇ ယင်း ဢမ်ႇ မီး သေၵေႃႈ၊မၼ်းၸဝ်ႈ ယင်း ဝႆႉၵတိ တီႈ မၼ်း၊ႁႂ်ႈလႆႈ ပဵၼ် မိူင်း မၼ်း ၸႃႉၸဵမ် ၸူဝ်ႈ လုၵ်ႈ ပၢၼ် လၢၼ် မၼ်း၊ၸဵမ်မိူဝ်ႈ မၼ်း ဢမ်ႇ ပႆႇ မီး လုၵ်ႈ မီး လၢင်း ၼၼ်ႉ ယဝ်ႉ။- 6ၼႆႉ ၸမ်ႉ၊ပဵၼ် ပျႃႇတိၵ်ႈ ဢၼ် ၽြႃးပဵၼ်ၸဝ်ႈ လၢတ်ႈ တီႈ မၼ်း လႄႈ ဝႃႈ၊ 'ၸိူဝ်ႉၶိူဝ်း မႂ်း တၵ်း လႆႈ ၵႂႃႇ ပဵၼ် ၶႅၵ်ႇ ၵႃႈၼႂ်း မိူင်း ပိူၼ်ႈ လႄႈ ၵႃႈတီႈ ၼၼ်ႈ၊ၶဝ် တၵ်း လႆႈ ပဵၼ် ၶႃႈ ပိူၼ်ႈ လႆႈ ၶၢမ်ႇ တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး သီႇ ပၢၵ်ႇ ပီ ဢေႃႈ။- 7ၼႂ်းဝႃႈၼၼ် သေၵေႃႈ ၵဝ် တၵ်း ၸီႇယၢင်ႇ ပၼ်တၢမ်ႇ တီႈ ၵူၼ်း မဵဝ်း ဢၼ် ၸႂ်ႉၵိၼ် ၶဝ် ၼၼ်ႉ လႄႈ လိုၼ်း ၼၼ်ႉ၊ၶဝ် တၵ်း လႆႈ ဢွၵ်ႇ မိူင်း ၼၼ်ႉ၊မႃး ႁဵတ်းဝၢတ်ႈ ၵူဝ်းၵႂၢႆႇ ၵဝ် ၵႃႈတီႈ ၼႆႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 8ႁႂ်ႈလႆႈ ပဵၼ် သၢၵ်ႈသေႇ ၵႂၢမ်း သဵတ်ႈၸႃႇ ၸဝ်ႈ ၸိုင်၊ၽြႃးပဵၼ်ၸဝ်ႈ ႁႅၼ်း ပွႆး မၢင်ႇၵလႃႇ ဢၼ် ပၢတ်ႇပၢႆၼင် တီႈ ဢႃႇပြႃႇႁၢမ်ႇ၊ဢေႃႈ။ ၼင်ႇ ၼၼ် လႄႈ မိူဝ်ႈ ဢၼ် လုၵ်ႈၸၢႆး မၼ်း ဢိၸၢၵ်ႈ၊ၵိူတ်ႇလဵင်ႉ မႃး လႆႈ ၸဵတ်း ဝၼ်း ၼၼ်ႉ၊ဢႃႇပြႃႇႁၢမ်ႇ၊ႁဵတ်း တၢင်း ဢၼ် ပၢတ်ႇပၢႆၼင် တီႈ ဢိၸၢၵ်ႈ၊ဢေႃႈ။ ဢိၸၢၵ်ႈ၊သမ်ႉ ႁဵတ်း တၢင်း ဢၼ် ပၢတ်ႇပၢႆၼင် တီႈ ယႃႇၵုပ်ႈ၊သေလႄႈ ယႃႇၵုပ်ႈ၊သမ်ႉ ႁဵတ်း တၢင်း ဢၼ် ပၢတ်ႇပၢႆၼင် တီႈ လုၵ်ႈၸၢႆး မၼ်း သိပ်း သွင် ၵေႃႉ၊ဢၼ် ပဵၼ် ပေႃႈ ၸိူဝ်ႉၶိူဝ်း ႁဝ်း ဢၼ် မီး သရေႇ ၸိူဝ်း ၼၼ်ႉ ဢေႃႈ။ 9"ပေႃႈ ၸိူဝ်ႉၶိူဝ်း ႁဝ်း တင်းလၢႆ ၼၼ်ႉ၊သီႈၵေႉႁေႈတႃ ၼွင်ႉ ၶဝ် ယူဝ်းသႅပ်ႈ၊လႄႈ ၶၢႆ ပႅတ်ႈ မၼ်း ႁႂ်ႈ ၵႂႃႇ ပဵၼ် ၶႃႈ ၵႃႈၼႂ်း မိူင်း ဢေးၵျိပ်ႉ၊ဢေႃႈ။ ၵူၺ်းၵႃႈ၊ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း မၼ်း လႄႈ၊- 10ထုတ်ႇၼုၵ်ႈ ဢဝ် မၼ်း ဢွၵ်ႇ သေ ၵႃႈၼႂ်း တုၵ်ႉၶႃႉ တၢင်း ၽၢၼ် တင်းလၢႆ သေယဝ်ႉ၊မိူဝ်ႈ ဢၼ် ယူဝ်းသႅပ်ႈ၊ႁွတ်ႈ ၽႅဝ် ၽၢႆႇၼႃႈ ၶုၼ်ႁေႃၶမ်း ၽႃႇရေႃး၊မိူင်း ဢေးၵျိပ်ႉ၊ၼၼ်ႉ ၸိုင်၊ၽြႃးပဵၼ်ၸဝ်ႈ ပၼ် ဢၶႂၢင်ႉ၊ဢၼ် မီး ၼႃႈ မီး တႃ၊ဢိၵ်ႇတင်း ဢတၢတ်ႈ ပိင်ႇၺႃႇ သေယဝ်ႉ၊ၶုၼ်ႁေႃၶမ်း ၵေႃႈ ယုၵ်ႉ တၢင်ႇ မၼ်း ဝႆႉ ၼႂ်း ဢရႃႇ ၶုၼ် ဢၼ် ဢုပ်ႉပိူင်ႇ မိူင်း ဢေးၵျိပ်ႉ၊ဢိၵ်ႇတင်း ၼႂ်း ႁၢင်ႈ ၼႂ်း ႁေႃ ဢေႃႈ။- 11မိူဝ်ႈ ၼၼ်ႉ၊ၶဝ်ႈၵႃႈမၢၵ်ႇပႅင်း တူၵ်း ႁွတ်ႈထိုင် ၵႃႈၼိူဝ် မိူင်း ဢေးၵျိပ်ႉ၊ဢိၵ်ႇတင်း ၵႃႈၼိူဝ် မိူင်း ၶႃႇၼၼ်ႇ၊လႄႈ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ယႂ်ႇ ၼႃႇ လူင်လၢင် ဢေႃႈ။ ပူႇမွၼ်ႇ ႁဝ်း ၸိူဝ်း ၼၼ်ႉ ၵေႃႈ တၢင်းၵိၼ် မူတ်း ၵႂႃႇ ဢေႃႈ။- 12မိူဝ်ႈ ဢၼ် ယႃႇၵုပ်ႈ၊လႆႈ ငိၼ်း၊လွင်ႈ ဢၼ် ၶဝ်ႈပိူၵ်ႇ ၶဝ်ႈသၢၼ် မီး ၵႃႈၼႂ်း မိူင်း ဢေးၵျိပ်ႉ၊ၼၼ်ႉ ၸိုင်၊မၼ်း ပွႆႇၸႂ်ႉ လုၵ်ႈၸၢႆး မၼ်း တင်းလၢႆ၊ဢၼ် ပဵၼ် ပူႇမွၼ်ႇ ႁဝ်း ၸိူဝ်း ၼၼ်ႉ ၵႂႃႇ ပွၵ်ႈ တီႈ ၼိုင်ႈ ဢေႃႈ။- 13ပွၵ်ႈ တီႈ သွင် ၼၼ်ႉ၊ယူဝ်းသႅပ်ႈ၊ၽုၺ်ႇဢွၵ်ႇ မွၵ်ႇလၢတ်ႈ၊လွင်ႈတၢင်း တီႈ ပီႈၼွင်ႉ မၼ်း တင်းလၢႆ လႄႈ ၶုၼ်ႁေႃၶမ်း ၽႃႇရေႃး၊လႆႈ ႁု ၸိူဝ်ႉၶိူဝ်း ယူဝ်းသႅပ်ႈ၊ၵႂႃႇ ဢေႃႈ။- 14မိူဝ်ႈ ၼၼ်ႉ၊ယူဝ်းသႅပ်ႈ၊ပွႆႇၸႂ်ႉ ၵူၼ်း ၵႂႃႇ ႁွင်ႉ ဢဝ် ပေႃႈ မၼ်း ယႃႇၵုပ်ႈ၊ဢိၵ်ႇတင်း ပီႈၼွင်ႉ ၸိူဝ်ႉၶိူဝ်း မၼ်း တင်းသဵင်ႈတင်းလူင်၊ဢၼ် မီး ၸဵတ်း သိပ်း ပၢႆ ႁႃႈ ၵေႃႉ ၸိူဝ်း ၼၼ်ႉ၊မႃး ယူႇသဝ်း ၵႃႈတီႈ မိူင်း ဢေးၵျိပ်ႉ၊ဢေႃႈ။- 15မိူဝ်ႈ ၼၼ်ႉ၊ယႃႇၵုပ်ႈ၊ၵႂႃႇ ယူႇသဝ်း တီႈ မိူင်း ဢေးၵျိပ်ႉ၊လႄႈ တီႈ ၼၼ်ႈ တူဝ် မၼ်း တင်း လုၵ်ႈၸၢႆး မၼ်း တင်းလၢႆ တၢႆ ၵႂႃႇ ဢေႃႈ။- 16တူဝ်တၢႆ ၶဝ် ၼၼ်ႉ၊လႆႈ ၶၢမ်ႇ တၢင်း ဢၼ် ဢဝ် ၵႂႃႇ သူင်ႇ ၵႃႈတီႈ ဝဵင်း သေးၶိမ်ႇ၊လႄႈ သၢင်းၵျူဝ်ႇ ၵႃႈတီႈ ပႃႇႁဵဝ်ႈ ဢၼ် ဢႃႇပြႃႇႁၢမ်ႇ၊ဢဝ် ငိုၼ်း သိုဝ်ႉ ဢဝ် ၵႃႈတီႈ လုၵ်ႈလၢၼ် ႁေႇမေႃႇ၊ဝႆႉ ၼၼ်ႉ ဢေႃႈ။ 17"မိူဝ်ႈ ဢၼ် ၶိင်ႇၵႃႇလႃႉ ဢၼ် ၵတိ ၽြႃးပဵၼ်ၸဝ်ႈ မီး ဝႆႉ၊ၵႃႈတီႈ ဢႃႇပြႃႇႁၢမ်ႇ၊ၸမ် တၵ်း ပဵၼ် ၸွမ်း မႃး ယဝ်ႉ ၼၼ်ႉ ၸိုင်၊ၵူၼ်း မဵဝ်း ႁဝ်း ၵႃႈၼႂ်း မိူင်း ဢေးၵျိပ်ႉ၊ၼၼ်ႉ၊ယႂ်ႇ ၽႄႈ ၼမ် ၵိုၼ်း မႃး ၼႃႇ လူင်လၢင် ယဝ်ႉ ဢေႃႈ။- 18ၶုၼ်ႁေႃၶမ်း ထႅင်ႈ ပႃး ၼိုင်ႈ၊ဢၼ် ဢမ်ႇ ႁုၸၵ်း ယူဝ်းသႅပ်ႈ၊ၶိုၼ်ႈ ၼင်ႈ ႁၢင်ႈ ၼင်ႈႁေႃ ၵႃႈၼႂ်း မိူင်း ဢေးၵျိပ်ႉ၊သေယဝ်ႉ၊- 19ႁဵတ်း ပရိယႄႇ တီႈ ပူႇမွၼ်ႇ ႁဝ်း ၸိူဝ်း ၼၼ်ႉ လႄႈ ႁဵတ်း ႁၢႆႉ ႁဵတ်း မိူၵ်ႈ ၵႃႈတီႈ ၶဝ်၊တဵၵ်းငႅၼ်း ႁႂ်ႈ ၶဝ် ဢဝ် လုၵ်ႈၸၢႆး ဢွၼ်ႇ ၶဝ်၊ထိမ်ႈ ဢွၵ်ႇ ႁိူၼ်း ၶဝ် ၵႂႃႇ ႁႂ်ႈလႆႈ ဢဝ်တၢႆ ဢေႃႈ။- 20မိူဝ်ႈ ၼၼ်ႉ၊မူဝ်းသေႇ၊ဢၼ် ႁၢင်ႈလီ ၼႃႇ ၵိူတ်ႇလဵင်ႉ မႃး ယဝ်ႉ လႄႈ လႆႈ ၶၢမ်ႇ တၢင်း ဢၼ် လဵင်ႉလူ ဝႆႉ၊ၵႃႈၼႂ်း ႁိူၼ်း ပေႃႈ မၼ်း သၢမ် လိူၼ် ယဝ်ႉ ၸင်ႇ၊- 21မိူဝ်ႈ ဢၼ် မၼ်း ၵေႃႈ လႆႈ ၶၢမ်ႇ တၢင်း ဢၼ် ဢဝ် ဢွၵ်ႇ ႁိူၼ်း ၵႂႃႇ ၼၼ်ႉ ၸိုင်၊လုၵ်ႈယိင်း ၶုၼ်ႁေႃၶမ်း ၽႃႇရေႃး၊ၵဵပ်းလဵင်ႉ မၼ်း ဝႆႉ သေလႄႈ ယႂ်ႇ သုင် မႃး မိူၼ် ၸိူဝ်ႉ ၼင်ႇ လုၵ်ႈ တူဝ်ၸဝ်ႈၵဝ်ႇ ဢေႃႈ။- 22မၼ်း ၵေႃႈ လႆႈ သွၼ် ဢဝ် ဢတၢတ်ႈ ပိင်ႇၺႃႇ မိူင်း ဢေးၵျိပ်ႉ၊ၵူႈၸိူဝ်ႉၵူႈပိူင် လႄႈ လႆႈ ပဵၼ် ၵူၼ်းလူင် ဢၼ် သူပ်း ၸၢင်ႈ လၢတ်ႈ မိုဝ်း ၸၢင်ႈ ႁဵတ်းၵေႃႉ ၼိုင်ႈ ဢေႃႈ။ 23"မိူဝ်ႈ ဢၼ် ဢသၢၵ်ႈ မူဝ်းသေႇ၊လႆႈ သီႇ သိပ်း ပီ ၼၼ်ႉ ၸိုင်၊မၼ်း ၵျၢမ်ႇပွင် ၼႂ်း ၸႂ် မၼ်း ႁႂ်ႈလႆႈ ၵႂႃႇ လွမ် တူၺ်း ၵူၼ်း မဵဝ်း မၼ်း ဢိသရေး၊တင်းလၢႆ ဢေႃႈ။- 24မၼ်း ႁၼ် ပီႈၼွင်ႉ ၸိူဝ်ႉၶိူဝ်း မၼ်း ၵေႃႉ ၼိုင်ႈ လႆႈ ၶၢမ်ႇ တၢင်း ဢၼ် ႁဵတ်း ပႄႉ ႁဵတ်း ၼႅင်ႇ ၵႃႈၼႂ်း မိုဝ်း ၵူၼ်း ဢေးၵျိပ်ႉ၊ၵေႃႉ ၼိုင်ႈ ယူႇ ၼၼ်ႉ လႄႈ မၼ်း ၸင်ႇ ၽွမ်ႉၸႂ် ၵေႃႉ ၼၼ်ႉ သေယဝ်ႉ၊ပေႃႉ ယႅၼ်ႉ ၵူၼ်း မဵဝ်း ဢေးၵျိပ်ႉ၊ၼၼ်ႉ တၢႆ ပႅတ်ႈ ဢေႃႈ။- 25မၼ်း ထၢင်ႇ ပီႈၼွင်ႉ မၼ်း ၸိူဝ်း ၼၼ်ႉ၊တၵ်း ႁု ထွမ်ႇ လွင်ႈ ဢၼ် ၽြႃးပဵၼ်ၸဝ်ႈ တၵ်း ၸႂ်ႉ မၼ်း ႁႂ်ႈလႆႈ ထုတ်ႇၼုၵ်ႈ ဢဝ် ၶဝ် ၼၼ်ႉ သေၵေႃႈ၊ၶဝ် ဢမ်ႇ ပွင်ႇၸႂ် လႅင်းၸႂ်။- 26ၼႂ်း ဝၼ်း မိူဝ်ႈၽုၵ်ႈ ၼၼ်ႉ၊မၼ်း ႁၼ် ၵူၼ်း မဵဝ်း ဢိသရေး၊ၼင်ႇ ၵၼ် သွင် ၵေႃႉ၊ၽိတ်း ၵၼ် ယူႇ ၼၼ်ႉ လႄႈ မၼ်း ၵႂႃႇ ၸူဝ်း ဢဝ် ၶဝ် ႁႂ်ႈ တဵတ်ႇ ယဵၼ် လႄႈ ဝႃႈ၊ 'ထွမ်ႇ လူး။ ၵူၼ်း ႁဝ်း ၶဝ်႟။ သူ ပဵၼ် ၶိူဝ်း ဢိသရေး၊ၼင်ႇ ၵၼ် လႄႈ ၽိတ်း ၵၼ် ႁဵတ်းသင်၊' ဝႃႈ ၼင်ႇ ၼႆ ဢေႃႈ။- 27ၵူၺ်းၵႃႈ၊ၵေႃႉ ဢၼ် ႁဵတ်း ပႄႉ ႁဵတ်း ၼႅင် တီႈ ၵေႃႉသႄႈ မၼ်း ၼၼ်ႉ၊ဢီး ပႅတ်ႈ မူဝ်းသေႇ၊လႄႈ လၢတ်ႈ ဝႃႈ၊ 'ၽူႈလႂ် ယုၵ်ႉ တၢင်ႇ မႂ်း၊ႁႂ်ႈလႆႈ ဢုပ်ႉ ၼိူဝ် ႁဝ်း လႄႈ ၸီႇယၢင်ႇ ၼင်ႇ ၼႆ။- 28မႂ်း ၶႂ်ႈ ဢဝ် ၵဝ် တၢႆ၊မိူၼ် ၸိူဝ်ႉ ၼင်ႇ ဢၼ် မႂ်း ဢဝ် ၵူၼ်း မဵဝ်း ဢေးၵျိပ်ႉ၊ၵေႃႉ ၼိုင်ႈ တၢႆ မိူဝ်ႈဝႃး ၼၼ်ႉ ႁိုဝ်း၊' ဝႃႈ ၼင်ႇ ၼႆ ဢေႃႈ။- 29မူဝ်းသေႇ၊ငိၼ်း ၵႂၢမ်း ၼၼ်ႉ သေယဝ်ႉ၊ဢွၵ်ႇ ပၢႆႈ သေ ၵႃႈတီႈ မိူင်း ဢေးၵျိပ်ႉ၊ၵႂႃႇ ယူႇသဝ်း ၵႃႈတီႈ မိူင်း မိတျၼ်ႇ၊လႄႈ တီႈ ၼၼ်ႈ မၼ်း လႆႈ လုၵ်ႈၸၢႆး သွင် ၵေႃႉ ဢေႃႈ။ 30"မိူဝ်ႈ ဢၼ် ပူၼ်ႉ သေ သီႇ သိပ်း ပီ ၸိုင်၊တမၢၼ်ႇၵၢင်ႁၢဝ် ပေႃႇမႃး ၵႃႈတီႈ မူဝ်းသေႇ၊ၵႃႈၼႂ်း ပဵဝ်ၽႆး ဢၼ် မႆႈ ယုမ်း ၵႃႈၼႂ်း ထိူၼ်ႇလႅင်ႉ တီႈ လွႆ သိၼႃႉ၊ဢေႃႈ။- 31မူဝ်းသေႇ၊ဢၢမ်း လွင်ႈတၢင်း ဢၼ် မၼ်း လႆႈ ႁၼ် ၼၼ်ႉ လႄႈ သုတ်ႉၸမ် ၵႂႃႇၸူး ယုမ်း ၽႆးမႆႈ ၼၼ်ႉ၊ႁႂ်ႈလႆႈ ယႅၵ်ႉ တူၺ်း လီ လီ ဢေႃႈ။ ၵမ်း ၼၼ်ႉ၊မၼ်း လႆႈ ငိၼ်း သဵင် ထႃႇဝရႃႉ ၽြႃး ပဵၼ် မႃး လႄႈ ဝႃႈ၊- 32'ၵဝ် ပဵၼ် ၽြႃးပဵၼ်ၸဝ်ႈ ၸူဝ်ႈ ပူႇ ၸူဝ်ႈ ပေႃႈ မႂ်း၊ၽြႃး ဢႃႇပြႃႇႁၢမ်ႇ၊ဢိၸၢၵ်ႈ၊ယႃႇၵုပ်ႈ၊ၸိူဝ်း ၼၼ်ႉ ဢေႃႈ၊' ဝႃႈ ၼင်ႇ ၼႆ လႄႈ မူဝ်းသေႇ၊ၵူဝ်ႁႄ သၼ်ႇ ဝႆ ၼႃႇ ဢမ်ႇ ႁတ်း ႁႅၼ် တူၺ်း။- 33ထႃႇဝရႃႉ ၽြႃး မီး ဢမိင်ႉ ထႅင်ႈ လႄႈ ဝႃႈ၊ 'ထွတ်ႇ ၶႅပ်းတိၼ် မႂ်း တႃႉ။ တီႈ ဢၼ် မႂ်း ယဵပ်ႇ ၼႆႉ၊ပဵၼ် လိၼ် ဢၼ် မူတ်းၸၢင်ႇ ဢေႃႈ။- 34ၵဝ် လႆႈ ႁၼ် တၢင်း ဢၼ် ၵူၼ်း မဵဝ်း ၵဝ် တင်းလၢႆ၊လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ယူႇ ၵႃႈၼႂ်း မိူင်း ဢေးၵျိပ်ႉ၊ၼၼ်ႉ လႄႈ ၵဝ် လႆႈ ငိၼ်း သဵင် ဢၼ် ၶဝ် ပွင်ႉၶၢင်း ၼၼ်ႉ ယဝ်ႉ။ ၵဝ် ၵျွ မႃး ႁႂ်ႈလႆႈ ထုတ်ႇၼုၵ်ႈ ဢဝ် ၶဝ် ၼၼ်ႉ ယဝ်ႉ။ ၵႂႃႇ တေႃႈလဵဝ် တႃႉ။ ၵဝ် ပွႆႇၸႂ်ႉ မႂ်း ၵႂႃႇ ၵႃႈတီႈ မိူင်း ဢေးၵျိပ်ႉ၊ပုၼ်ႉ ယဝ်ႉ၊' ဝႃႈ ၼင်ႇ ၼႆ ဢေႃႈ။ 35"မူဝ်းသေႇ၊လႆႈ ပဵၼ် ၵေႃႉ ဢၼ် ၵူၼ်း မဵဝ်း မၼ်း ဢိသရေး၊ၶဝ် ပႄႇပႅတ်ႈ လႄႈ ယင်း လၢတ်ႈ ဝႃႈ၊ 'ၽူႈလႂ် ယုၵ်ႉ တၢင်ႇ မႂ်း ဝႆႉ၊ႁႂ်ႈလႆႈ ဢုပ်ႉပိူင်ႇ ႁဝ်း လႄႈ ၸီႇယၢင်ႇ ၸိူဝ်ႉ ၼင်ႇ ၼႆ၊' ဝႃႈ ၼင်ႇ ၼႆ ယူႇ လူးၵွၼ်ႇ ဢေႃႈ။ မၼ်း ၼၼ်ႉ၊လႆႈ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ ၵႂႃႇ ဢုပ်ႉ ၵူၼ်း ၸိူဝ်း ၼၼ်ႉ၊ႁႂ်ႈလႆႈ ထုတ်ႇၼုၵ်ႈ ဢဝ် ၶဝ် လူၺ်ႈ ဢဵၼ်ႁႅင်း တမၢၼ်ႇၵၢင်ႁၢဝ် ဢၼ် ပေႃႇမႃး ၼႂ်း ယုမ်း ၽႆးမႆႈ ၸွႆႈထႅမ် မၼ်း ၼၼ်ႉ ဢေႃႈ။- 36မၼ်း ၼၼ်ႉ၊ၼုၵ်ႈ ဢဝ် ၶဝ် ဢွၵ်ႇ မိူင်း ဢေးၵျိပ်ႉ၊မႃး လႄႈ ႁဵတ်း ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း ၼမ်ၼႃႇ၊ၸႃႉၸဵမ် ၵႃႈၼႂ်း မိူင်း ဢေးၵျိပ်ႉ၊ဢိၵ်ႇတင်း ပၢင်ႇလၢႆႇ လႅင်၊ဢိၵ်ႇတင်း ၵႃႈၼႂ်း ထိူၼ်ႇ သီႇ သိပ်း ပီ တဵမ်တဵမ် ဢေႃႈ။- 37မူဝ်းသေႇ၊ၼၼ်ႉ၊ပဵၼ် ၵေႃႉ ဢၼ် လၢတ်ႈ ၵႃႈတီႈ ၵူၼ်း မဵဝ်း ဢိသရေး၊တင်းလၢႆ လႄႈ ဝႃႈ၊ 'ၽြႃးပဵၼ်ၸဝ်ႈ တၵ်း ပွႆႇၸႂ်ႉ ပရေႃးၽႅတ်ႈ ပႃး ၼိုင်ႈ၊ပေႃႇမႃး ၵႃႈတီႈ သူ မိူၼ် ၸိူဝ်ႉ ၼင်ႇ ၵဝ် ၼႆႉ လႄႈ မၼ်း ၼၼ်ႉ တၵ်း ပေႃႇ ပဵၼ် မႃး ၵႃႈၼႂ်း ၸိူဝ်ႉၶိူဝ်း သူ ၼႆႉ ဢေႃႈ၊' ဝႃႈ ၼင်ႇ ၼႆ ဢေႃႈ။- 38မၼ်း ၼၼ်ႉ၊ပဵၼ် ၵေႃႉ ဢၼ် မီး ယူႇ လူၺ်ႈ ၵၼ် တင်း ၵူၼ်း မဵဝ်း ဢိသရေး၊ဢၼ် ၸုတုမ် ဝႆႉ၊ၵႃႈၼႂ်း ထိူၼ်ႇလႅင်ႉ ႁူမ်ႈ လူၺ်ႈ ၵၼ် တင်း ပူႇမွၼ်ႇ ႁဝ်း တင်းလၢႆ၊ဢိၵ်ႇတင်း တမၢၼ်ႇၵၢင်ႁၢဝ် ဢၼ် တၵ်ႉလၢတ်ႈ မၼ်း ၵႃႈၼိူဝ် လွႆ သိၼႃႉ၊လႄႈ မၼ်း ၼၼ်ႉ လႆႈ ၶၢမ်ႇ ဢဝ် တြႃး ဢၼ် ဢသၢၵ်ႈလိပ်း ၽြႃးပဵၼ်ၸဝ်ႈ၊ဢၼ် တၵ်း သိုပ်ႇ ဢၢပ်ႈပၼ် တီႈ ႁဝ်း ၼၼ်ႉ ဢေႃႈ။ 39"ၵူၺ်းၵႃႈ၊ပူႇမွၼ်ႇ ႁဝ်း ၸိူဝ်း ၼၼ်ႉ၊ဢမ်ႇ ၶႂ်ႈ ထွမ်ႇဢဝ် ၵႂၢမ်း မၼ်း ယင်း ပႄႇပႅတ်ႈ မၼ်း လႄႈ ဢၢင်ႈ ၶႂ်ႈ ၶိုၼ်း မိူဝ်း ၸူး မိူင်း ဢေးၵျိပ်ႉ၊ဢေႃႈ။- 40ၶဝ် ၸင်ႇ လၢတ်ႈ တီႈ ဢႃႇရုၼ်ႇ၊လႄႈ ဝႃႈ၊ 'ႁဵတ်း ၽြႃး ဢၼ် တၵ်း ဢွၼ်ႁူဝ် ႁဝ်း ၼၼ်ႉ ပၼ် ႁဝ်း သေၵမ်း။ မူဝ်းသေႇ၊ဢၼ် ဢဝ် ႁဝ်း ဢွၵ်ႇ မိူင်း ဢေးၵျိပ်ႉ၊မႃး ၼၼ်ႉ၊ပဵၼ် ၸိူဝ်ႉ ၼင်ႇ ႁိုဝ် ယူႇ ၸိုင်၊ႁဝ်း ဢမ်ႇ ႁု၊' ဝႃႈ ၼင်ႇ ၼႆ ဢေႃႈ။- 41မိူဝ်ႈ ၼၼ်ႉ၊ၶဝ် ႁဵတ်း ႁၢင်ႈ ဝူဝ်းဢွၼ်ႇ သေယဝ်ႉ၊ႁႅၼ်း တႄႇ ႁႅၼ်း တမ်း တၢင်းလူႇ ပၼ် တီႈ ဢၼ် ၼၼ်ႉ လႄႈ ၶၢမ်ႇပွႆး ဢၼ် ယုၵ်ႉယွင်ႈ ၶိူင်ႈ ဢၼ် ဢဝ် တင်း မိုဝ်း ၶဝ် ႁဵတ်း ၼၼ်ႉ ဢေႃႈ။- 42ပိူဝ်ႈ ၼႆ ၸင်ႇ၊ၽြႃးပဵၼ်ၸဝ်ႈ ဝၢႆႇၼႃႈ ပႅတ်ႈ ၶဝ် သေလႄႈ ပွႆႇ ပဵတ်ႈ ႁႂ်ႈ ၶဝ် ၵူဝ်းၵႂၢႆႇ လၢဝ် ၵၢင်ႁၢဝ် တင်းလၢႆ၊ဢၼ် မႅၼ်ႈ ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ၶဝ် တႅမ်ႈ ဝႆႉ၊ၼႂ်း ၵျၢမ်းလိၵ်ႈ လႄႈ ဝႃႈ၊ "'မဵဝ်း ဢိသရေး၊ၶဝ်႟။ သူ လႆႈ ဢဝ် တူဝ်သတ်း ဢၼ် သူ ႁႅမ် ၼၼ်ႉ၊ ဢိၵ်ႇတင်း ၶိူင်ႈလူႇ တင်းလၢႆ သၢၵ်ႈလူႇ တီႈ ၵဝ်၊ ၵႃႈၼႂ်း ထိူၼ်ႇ သီႇ သိပ်း ပီ တဵမ်တဵမ် ဢမ်ႇၸႂ်ႈ ႁိုဝ်း။ 43သူ ႁၢပ်ႇ ဢဝ် ႁၢမ် ဢဝ် သုမ်ႉထဵင် ၽြႃး မူးလွၵ်ႉ၊တင်း ႁုၼ်ႇႁၢင်ႈ ရိမ်ႇၽၼ်ႇ၊ဢၼ် ပဵၼ် ၽြႃး လၢဝ် သူ လႄႈ ၸိူဝ်း ၼၼ်ႉ၊ပဵၼ် ႁုၼ်ႇႁၢင်ႈသၢင်းထု ဢၼ် သူ ၵူဝ်းၵႂၢႆႇ ၼၼ်ႉ ယဝ်ႉ။ ပိူဝ်ႈ ၼႆ လႄႈ ၵဝ် တၵ်း ဢဝ် သူ သူင်ႇ ၵႂႃႇ တူၵ်းၵႅၼ်း ၵႃႈတီႈ ၽၢႆႇပုၼ်ႉ ဝဵင်း ပႃႇပုလုၼ်ႇ၊ဢေႃႈ။' ဝႃႈ ၼင်ႇ ၼႆ ၼၼ်ႉ ယဝ်ႉ။ 44"ပူႇမွၼ်ႇ ႁဝ်း ၸိူဝ်း ၼၼ်ႉ၊မီး သုမ်ႉထဵင် ၽြႃးပဵၼ်ၸဝ်ႈ ဢၼ် ပဵၼ် သၢၵ်ႈသေႇ တၢင်း ဢၼ် မၼ်းၸဝ်ႈ မီး လူၺ်ႈ ၵၼ် တင်း ၶဝ် ၵႃႈၼႂ်း ထိူၼ်ႇ ၼၼ်ႉ ဢေႃႈ။ သုမ်ႉထဵင် ၸဝ်ႈ ၼၼ်ႉ၊ႁဵတ်း ဝႆႉ ၸွမ်း ၵႃႈ ၼင်ႇ ဢၼ် သင်ႇ လၢတ်ႈ ဝႆႉ တီႈ မူဝ်းသေႇ၊ၵႃႈၼႂ်း ပုင်ႇႁၢင်ႈ ဢၼ် ၽြႃးပဵၼ်ၸဝ်ႈ ၼႄပျႃး တီႈ မူဝ်းသေႇ၊ဝႆႉ ၼၼ်ႉ ဢေႃႈ။- 45လိုၼ်းၼၼ်ႉ၊ပူႇမွၼ်ႇ ႁဝ်း ၸိူဝ်း ဢၼ် သိုပ်ႇ ႁပ်ႉ ၶၢမ်ႇ ဢဝ် သုမ်ႉထဵင် ၼၼ်ႉ သေ ၵႃႈတီႈ၊ပူႇ ၶဝ် ပေႃႈ ၶဝ် ၸိူဝ်း ၼၼ်ႉ၊ႁၢပ်ႇ ႁၢမ် ၸွမ်း ၶဝ် ၼႂ်း မိူဝ်ႈ ဢၼ် ၶဝ် ၵႂႃႇ လူၺ်ႈ ၵၼ် တင်း ယေႃးသု၊သေလႄႈ သိမ်းဢဝ် လိၼ် ၵူၼ်း တၢင်ႇၸိူဝ်ႉတၢင်ႇၶိူဝ်း တီႈ ဢၼ် ၽြႃးပဵၼ်ၸဝ်ႈ ႁေႃႈ ဢွၵ်ႇ ပႅတ်ႈ ၽၢႆႇၼႃႈ ပူႇမွၼ်ႇ ႁဝ်း ပႄႉၼႅင်ႇ ၶိုၼ်ႈ မႃး ယူႇ ၼၼ်ႉ ဢေႃႈ။ ၼင်ႇ ၼၼ် လႄႈ သုမ်ႉထဵင် ၸဝ်ႈ ၼၼ်ႉ၊မီး ယူႇ ၵႃႈတီႈ ၼၼ်ႈ တေႃႇထိုင်ႁွတ်ႈ ၸူဝ်ႈပၢၼ် ၶုၼ်ႁေႃၶမ်း တႃႇဝိတ်ႈ၊ဢေႃႈ။- 46တႃႇဝိတ်ႈ၊ၼၼ်ႉ၊လႆႈၼႃႈလႆႈတႃ ၽၢႆႇၼႃႈ ၽြႃးပဵၼ်ၸဝ်ႈ လႄႈ မၼ်း လဝ်ႈ ယွၼ်း ၽြႃးပဵၼ်ၸဝ်ႈ ႁႂ်ႈလႆႈ ဢၶႂၢင်ႉ ဢၼ် တႄႇႁဵတ်း ထႃႇၼႃႉ တီႈ ဢၼ် ၽြႃးပဵၼ်ၸဝ်ႈ ယႃႇၵုပ်ႈ၊ၵူဝ်းၵႂၢႆႇ ၼၼ်ႉ တၵ်း သဝ်း ယူႇ ဢေႃႈ။- 47ၵူၺ်းၵႃႈ၊ၼႂ်း ၸူဝ်ႈပၢၼ် ၶုၼ်ႁေႃၶမ်း သေႃးလမုၼ်ႇ၊ၼၼ်ႉ၊ၸင်ႇ လႆႈ ႁဵတ်း ၵျွင်း ပိၵ်ႈမၢၼ်ႇ ၸဝ်ႈ ပုၼ်ႈတႃႇ မၼ်းၸဝ်ႈ ဢေႃႈ။ 48"ၼႂ်းဝႃႈၼၼ် သေၵေႃႈ ၽြႃးပဵၼ်ၸဝ်ႈ ဢၼ် သုင် ၼႃႇ သေပိူၼ်ႈ ၼၼ်ႉ၊ဢမ်ႇ သဝ်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ၊ဢၼ် ဢဝ် တင်း မိုဝ်း ၵူၼ်း ႁဵတ်း ၼၼ်ႉ ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တႅမ်ႈ ဝႆႉ လႄႈ ဝႃႈ။ 49"'ၽႃႉၵၢင်ႁၢဝ် ပဵၼ် ပလၢင်ႇ ၵဝ် ဢေႃႈ။ လိၼ်မိူင်း ပဵၼ် တီႈ တၢင်ႇ တိၼ် ၵဝ် ဢေႃႈ။ တၵ်း တႄႇႁဵတ်း ၵျွင်း ပိၵ်ႈမၢၼ်ႇ ၸိူဝ်ႉ ၼင်ႇ ႁိုဝ် ပုၼ်ႈ ၵဝ်။ တီႈ လႂ် တၢၼ်း လႂ် ပဵၼ် တီႈ ဢၼ် ၵဝ် သဝ်း ယူႇ ၼၼ်ႉ။ 50တူဝ် ၵဝ် ၽၢၼ်ႇသၢင်း ႁဵတ်း ပဵၼ် ၸိူဝ်း ၼႆႉ၊တင်းသဵင်ႈတင်းလူင် ဢမ်ႇၸႂ်ႈ ႁိုဝ်း၊' ဝႃႈ ၼင်ႇ ၼႆ ၼၼ်ႉ ယဝ်ႉ။ 51"ၵူၼ်း ႁူဝ်ၶႅင် သူ႟။ သူ ၼူၵ်ႇၼႃ တိုဝ် တၼ် ဢမ်ႇ ႁဵတ်း ၸွမ်း ၵႂၢမ်း ၽြႃးပဵၼ်ၸဝ်ႈ။ သူ ၸင်ႇ ၶတ်းၵၼ် တင်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ယူႇ တႃႇသေႇ မိူၼ် မိူၼ် ၵၼ် တင်း ပူႇမွၼ်ႇ သူ ဢေႃႈ။- 52ၸွင်ႇ မီး ပရေႃးၽႅတ်ႈ သေၵေႃႉသေၵူၼ်း ဢၼ် ၵၢင်းလွတ်ႈ သေ တၢင်း ဢၼ် ပူႇမွၼ်ႇ သူ တဵၵ်းငႅၼ်း ၼိၵ်ႈၸၢၵ်ႈ ၶဝ် ၼၼ်ႉ ႁိုဝ်။ ပူႇမွၼ်ႇ သူ ၼၼ်ႉ ဢဝ်တၢႆ သြႃႇ ဢၼ် ႁေႃးတြႃး လွင်ႈ ဢၼ် ၵူၼ်း သိုဝ်ႈတေႃႇ တၵ်း မႃး ၼၼ်ႉ ဢေႃႈ။ မၼ်းၸဝ်ႈ ၼၼ်ႉ ၵေႃႈ တေႃႈလဵဝ် သူ ၶၢႆ ပႅတ်ႈ လႄႈ ဢဝ်တၢႆ တႄႉ ဢေႃႈ။- 53သူ ၸိူဝ်း ၼႆႉ၊ပဵၼ် ၶဝ် ၸိူဝ်း ဢၼ် လႆႈ ၶၢမ်ႇ ဢဝ် ပိင်းၺၢပ်ႈတြႃး ၸဝ်ႈ၊ဢၼ် တမၢၼ်ႇၵၢင်ႁၢဝ် တင်းလၢႆ ယိုၼ်ႈ မႅင်ႇ ပၼ် ၼၼ်ႉ သေၵေႃႈ သူ ဢမ်ႇ ၵမ် ဢမ်ႇ ၵျၢင်ႉ ၸွမ်း လူင် ပႄႇ၊" ဝႃႈ ၼင်ႇ ၼႆ ဢေႃႈ။ 54ၶုၼ်လုမ်း တၵ်း လႆႈ ငိၼ်း ၵႂၢမ်း သထေႇၽၢၼ်ႇ၊လၢတ်ႈ ၼၼ်ႉ သေယဝ်ႉ၊ဢွၵ်ႇ တေႃးသႃႉ ၼႃႇ လူင်လၢင်၊ထၢၼ်ႈပေႃး ၵတ်းၶဵဝ်ႈၵတ်းၽၼ်း တေႃႇ မၼ်း ဢေႃႈ။- 55ၵူၺ်းၵႃႈ၊မၼ်း တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ ယူႇ သေလႄႈ ႁႅၼ် တူၺ်း ၵႃႈၼိူဝ် ၵၢင်ႁၢဝ် လႆႈ ႁၼ် မုၼ်ၽုင်း ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ယေႇသု၊ၸုၵ်း ယူႇ ၽၢႆႇ ၶႂႃ ၽြႃးပဵၼ်ၸဝ်ႈ သေယဝ်ႉ၊- 56မၼ်း လၢတ်ႈ လႄႈ ဝႃႈ၊ "တူၺ်း လူး။ ၵဝ် ႁၼ် ၵၢင်ႁၢဝ် ၽုၺ်ႇ ပိုတ်ႇ လႄႈ လုၵ်ႈၵူၼ်း၊ၸုၵ်း ယူႇ ၽၢႆႇ ၶႂႃ ၽြႃးပဵၼ်ၸဝ်ႈ ဝႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 57ၶုၼ်လုမ်း ၸိူဝ်း ၼၼ်ႉ ပၢဝ်ႇ သႅၼ်ႇ လူၺ်ႈ တင်း သဵင် ဢၼ် ယႂ်ႇ ၼႃႇ လႄႈ ဢိုတ်း ႁူ ၶဝ် သေ ၽွမ်ႉၵၼ် ၶုၼ်ႇလႅၼ်ႈ ၸူး တီႈ မၼ်း ၵမ်းလဵဝ် သေလႄႈ၊- 58တိုတ်ႉ လၢၵ်ႈ မၼ်း ဢွၵ်ႇ ဝဵင်း ၵႂႃႇ သေယဝ်ႉ၊ဢဝ် မၢၵ်ႇႁိၼ် ပိုဝ်ႈ သႂ်ႇ မၼ်း ဢေႃႈ။ ၵူၼ်း ၶၢမ်ႇသၢၵ်ႈသေႇ တင်းလၢႆ ၼၼ်ႉ၊ထွတ်ႇ လွၼ်ႈ သိူဝ်ႈယၢဝ်း ၶဝ် ဝႆႉ တီႈ ၵူၼ်းၼုမ်ႇ ဢၼ် လႆႈ ၸိုဝ်ႈ သေႃးလု၊ၼၼ်ႉ၊ႁႂ်ႈ မၼ်း ပႂ်ႉထိင်း ဝႆႉ ဢေႃႈ။- 59ၶဝ် ဢဝ် မၢၵ်ႇႁိၼ် ပိုဝ်ႈ သႂ်ႇ သထေႇၽၢၼ်ႇ၊တိၵ်းတိၵ်း၊ယၢမ်း မိူဝ်ႈ ဢၼ် မၼ်း သူးတွင်း ယူႇ သေလႄႈ လၢတ်ႈ ဝႃႈ၊ "ၸဝ်ႈ ယေႇသု၊တီႈၶႃႈ။ ၶႅၼ်း တေႃႇ ႁပ်ႉတုင်း ဢဝ် ဝိၺိၺ်ႇ ၵဝ်ၶႃႈ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။- 60မၼ်း ၶုပ်ႉၶဝ်ႇ သေယဝ်ႉ၊ႁဵတ်း တင်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ လႄႈ ဝႃႈ၊ "ၸဝ်ႈၽြႃး တီႈၶႃႈ။ ယႃႇပေ ဢဝ် တုၸရိူၵ်ႈ ဢပျတ်ႈ ၼႆႉ တၢင်ႇ ၵႃႈၼိူဝ် ၶဝ် သေၵမ်း တီႈၶႃႈ၊" ဝႃႈ ၸိူဝ်ႉ ၼင်ႇ ၼႆ ယဝ်ႉ ၸင်ႇ လူမ်ႉ ၼွၼ်း တၢႆ ၵႂႃႇ ဢေႃႈ။ သေႃးလု၊ၵေႃႈ ႁပ်ႉတုင်း ဢဝ် လွင်ႈ ဢၼ် မၼ်း တၢႆ ယဝ်ႉ ၼၼ်ႉ သေ ဢေႃႈ။
Copyright
Learn More


text:
1မိူဝ်ႈ ဢၼ် ထိုင် ၶိင်ႇ ႁူဝ်ၼႂ် ၸဝ်ႉ ၸဝ်ႉ ၸိုင်၊ယဵၸ်ႈပရေႃးႁဵၵ်ႈလူင် ၶဝ် ႁိပ်ႈၼႅတ်ႈ တိူင်ႇပၢင်ႇ ဢုပ်ႇၵုမ် လူၺ်ႈ ၵၼ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် လႂ်၊သြႃႇ မေႃ ၵျၢမ်း ထမ်ႇမႃႉ လႂ်၊ဢိၵ်ႇတင်း ၶုၼ်လုမ်း တင်းလၢႆ သေယဝ်ႉ၊ၶဝ် မတ်ႉ မိုဝ်း ၸဝ်ႈ ယေႇသု၊သေလႄႈ ဢဝ် ၵႂႃႇ ဢၢပ်ႈပၼ် တီႈ ၶုၼ် ပိလတ်ႉ၊ဢေႃႈ။- 2ၶုၼ် ပိလတ်ႉ၊ၵေႃႈ ထၢမ် မၼ်းၸဝ်ႈ လႄႈ ဝႃႈ၊ "မႂ်း ၸႂ်ႈ ၶုၼ်ႁေႃၶမ်း ၵျူး၊ႁိုဝ်း၊" ဝႃႈ ၼင်ႇ ၼႆ လႄႈ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မႅၼ်ႈ ၸွမ်း ၵႃႈ ၼင်ႇ ဢၼ် ၸဝ်ႈ ထၢမ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ၶဝ် တၢင်ႇ ဢပျတ်ႈ ၼမ်ၼႃႇ တီႈ မၼ်းၸဝ်ႈ ဢေႃႈ။- 4ၶုၼ် ပိလတ်ႉ၊သမ်ႉ ထၢမ် မၼ်းၸဝ်ႈ ထႅင်ႈ လႄႈ ဝႃႈ၊ "မႂ်း ဢမ်ႇ ၶိုၼ်း တွပ်ႇ ၵႃႈသင် ယဝ်ႉ ႁိုဝ်း။ တူၺ်း လူး။ ၶဝ် ႁႃ ဢပျတ်ႈ တၢင်ႇ သႂ်ႇ မႂ်း ၼမ်ၼႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 5ၵူၺ်းၵႃႈ၊မၼ်းၸဝ်ႈ ဢမ်ႇ ၶိုၼ်း တွပ်ႇ သေ ၶေႃႈ သေၵမ်း လႄႈ ၶုၼ် ပိလတ်ႉ၊သမ်ႉ ပေႃး ဢၢမ်း ၼႃႇ ဢေႃႈ။ 6ၼႂ်း ပွႆး ပသၶႃႇ၊ၵူႈ ပွၵ်ႈ ၼၼ်ႉ၊ၶုၼ် ပိလတ်ႉ၊ယၢမ်ႈ ပွႆႇ ၵူၼ်းထွင်ႇ ဢွၵ်ႇ ပၼ် ယေႈ ၵေႃႉ၊ဢၼ် ၵူၼ်း တင်းလၢႆ ယွၼ်း ဢဝ် ၼၼ်ႉ ဢေႃႈ။- 7မိူဝ်ႈ ယၢမ်း ၼၼ်ႉ မီး ၵူၼ်းထွင်ႇ ၵေႃႉ ၼိုင်ႈ၊ဢၼ် လႆႈ ၸိုဝ်ႈ ပႃႇရပ်ႉပႃႉ၊ၼၼ်ႉ လုၵ်ႉ ၽိုၼ်ႉ မိူင်း လႄႈ လႆႈ ဢဝ် ဢသၢၵ်ႈ ပိူၼ်ႈ တၢႆ ၼႂ်း မိူဝ်ႈ ဢၼ် မၼ်း ႁဵတ်းၵၢၼ် လုၵ်ႉ ၽိုၼ်ႉ မိူင်း ၼၼ်ႉ ဢေႃႈ။- 8ၵူၼ်း တင်းလၢႆ ၸုတုမ် ၵၼ် မႃး ၼမ်ၼႃႇ လႄႈ ၽွမ်ႉၵၼ် ယွၼ်း တီႈ ၶုၼ် ပိလတ်ႉ၊ႁႂ်ႈ ႁဵတ်း ၸွမ်း ၵႃႈ ၼင်ႇ ဢၼ် ယၢမ်ႈ ႁဵတ်း မႃး ၼၼ်ႉ ဢေႃႈ။- 9ၶုၼ် ပိလတ်ႉ၊ၵေႃႈ ထၢမ် ၶဝ် လႄႈ ဝႃႈ၊ "သူ ၶႂ်ႈႁႂ်ႈ ၵဝ် ပွႆႇလွတ်ႈ ၶုၼ်ႁေႃၶမ်း ၵျူး၊ၼၼ်ႉ ႁိုဝ်း၊" ဝႃႈ ၼင်ႇ ၼႆ ၼၼ်ႉ၊- 10ပိူဝ်ႈ ဢၼ် ၶုၼ် ၼၼ်ႉ၊ႁု လွင်ႈ ဢၼ် ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ၊ငိၼ်းၸင်း မၼ်းၸဝ်ႈ ၼႃႇ လူင်လၢင် လႄႈ ၸင်ႇ ဢဝ် မၼ်းၸဝ်ႈ ဢၢပ်ႈ ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။ 11မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ တိုၵ်းသူၼ်း မူႇၵူၼ်း တင်းလၢႆ၊ႁႂ်ႈ ယွၼ်း ၶုၼ် ပိလတ်ႉ၊ပွႆႇ ပႃႇရပ်ႉပႃႉ၊ၵူၺ်း ပၼ် တီႈ ၶဝ် ဢေႃႈ။- 12ၶုၼ် ပိလတ်ႉ၊ၸင်ႇ ထၢမ် တီႈ မူႇၵူၼ်း လႄႈ ဝႃႈ၊ "ပေႃး ပဵၼ် ၼႆ ၸိုင်၊တီႈ ၵေႃႉ ဢၼ် သူ ႁွင်ႉ ႁဵၵ်ႈ ဝႃႈ၊ၶုၼ်ႁေႃၶမ်း ၵျူး၊ၼႆႉ၊ၵဝ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 13ၶဝ် ၶိုၼ်း ပၢဝ်ႇ သႅၼ်ႇ လႄႈ လၢတ်ႈ ဝႃႈ၊ "ဢဝ် မၼ်း တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 14ၶုၼ် ပိလတ်ႉ၊သမ်ႉ ထၢမ် ထႅင်ႈ လႄႈ ဝႃႈ၊ "ၵွပ်ႈသင်။ မၼ်း ႁဵတ်း မႅၼ်ႈ ဢပျတ်ႈ ၵႃႈသင်၊" ဝႃႈ ၼင်ႇ ၼႆ သေၵေႃႈ၊ၶဝ် ယဵင်ႈၶႅၼ်း ပၢဝ်ႇ သႅၼ်ႇ ႁႅင်း ၼႃႇ လႄႈ လၢတ်ႈ ဝႃႈ၊ "ဢဝ် မၼ်း တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 15ၶုၼ် ပိလတ်ႉ၊ၵေႃႈ၊ၼင်ႇ ႁိုဝ် မူႇၵူၼ်း တင်းလၢႆ တၵ်း ပျေႇၸႂ် ၸိုင်၊ပွႆႇလွတ်ႈ ပႃႇရပ်ႉပႃႉ၊ပၼ် ပုၼ်ႈ ၶဝ် ယဝ်ႉ ၸင်ႇ၊ပေႃႉ ယႅၼ်ႉ ၸဝ်ႈ ယေႇသု၊သေလႄႈ ဢဝ် ဢၢပ်ႈပၼ် ႁႂ်ႈ ၶဝ် လႆႈ တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ၼၼ်ႉ သေ ဢေႃႈ။ 16မိူဝ်ႈ ၼၼ်ႉ၊ၵူၼ်းသိုၵ်း ၶဝ် ဢဝ် ၸဝ်ႈ ယေႇသု၊ၵႂႃႇ ၵႃႈၼႂ်း တပ်ႉ ဢၼ် မီး ၼႂ်း ပၢင်ႇ ဝၢင်း ႁေႃ ၼၼ်ႉ သေယဝ်ႉ၊ႁွင်ႉ ဢဝ် ၵူၼ်းသိုၵ်း တင်းမူတ်း မႃး ၸုတုမ် ၵၼ် ဢေႃႈ။- 17ၶဝ် ဢဝ် သိူဝ်ႈ ယၢဝ်း လႅင်ၵမ်ႇ ၽိုၼ် ၼိုင်ႈ ၼုင်ႈ မႆ ပၼ် မၼ်းၸဝ်ႈ လႄႈ ဢဝ် ၶိူဝ်း ၼၢမ် သၢၼ် ႁဵတ်း ပဵၼ် ၶူၺ်ႇ သရၽူႇ သေ သုပ်း သႂ်ႇ တီႈ ႁူဝ် မၼ်းၸဝ်ႈ ဢေႃႈ။- 18ဝၢႆး ၼၼ်ႉ၊ၶဝ် ဢွၼ်ၵၼ် ႁဵတ်း ႁၢင်ႈ ရူဝ်ႇသေႇ ၵူဝ်ယမ် တီႈ မၼ်းၸဝ်ႈ လႄႈ လၢတ်ႈ ဝႃႈ၊ "ၶုၼ်ႁေႃၶမ်း ၵျူး၊တီႈၶႃႈ႟။ ႁႂ်ႈ ၸဝ်ႈႁဝ်း ဢသၢၵ်ႈ ယိုၼ်းယၢဝ်း သေၵမ်း လူၺ်ႈ တီႈၶႃႈ၊" ဝႃႈ ၼင်ႇ ၼႆ ဢေႃႈ။- 19ၶဝ် ဢဝ် ၶွၼ်ႉ မႆႉဢေႃႈ ပေႃႉ ယႅၼ်ႉ ႁူဝ် မၼ်းၸဝ်ႈ၊ထူမ်ႇ ၼမ်ႉလၢႆး သႂ်ႇ မၼ်းၸဝ်ႈ သေယဝ်ႉ၊ၶုပ်ႉၶဝ်ႇ လႄႈ ဢွၼ်ၵၼ် ၵူမ်ႈႁူဝ် ၵွမ်း ႁူဝ် ပၼ် တီႈ မၼ်းၸဝ်ႈ ဢေႃႈ။- 20လိုၼ်းသေ ၶဝ် ႁဵတ်းပျၢၵ်ႈ ၶူဝ် ယဝ်ႉ ယဝ်ႉ ၼၼ်ႉ၊ၶဝ် ထွတ်ႇ ဢဝ် သိူဝ်ႈ ယၢဝ်း လႅင်ၵမ်ႇ ၼၼ်ႉ သေလႄႈ ၶိုၼ်း ၼုင်ႈ ပၼ် ၶူဝ်းၼုင်ႈ မၼ်းၸဝ်ႈ သေယဝ်ႉ ၸင်ႇ၊ၶဝ် ဢဝ် မၼ်းၸဝ်ႈ ဢွၵ်ႇ ၵႂႃႇ ႁႂ်ႈလႆႈ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း သေ ဢေႃႈ။ 21ၼႂ်း ၶၢဝ်းတၢင်း ၼၼ်ႉ၊ၶဝ် ႁူပ်ႉ ထူပ်း ၵူၼ်း ၵေႃႉ ၼိုင်ႈ၊ၸိုဝ်ႈ သိမုၼ်ႇ၊ဢၼ် လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၶဝ်ႈ ဝဵင်း မႃး ယူႇ ၼၼ်ႉ လႄႈ၊ၵူၼ်းသိုၵ်း ၶဝ် တဵၵ်းငႅၼ်း ႁႂ်ႈ မၼ်း မႅၵ်ႇ သဝ်မႆႉဝႃးမိုဝ်း ၸဝ်ႈ ယေႇသု၊ဢေႃႈ။ (သိမုၼ်ႇ၊ၼၼ်ႉ ပဵၼ် ၵူၼ်းမိူင်း ၵုရေႇၼေႇ၊လႄႈ၊ပဵၼ် ပေႃႈ ဢလႅၵ်ႉၸၼ်းတႃး၊ဢိၵ်ႇတင်း ရုၽု၊ဢေႃႈ။-) 22ၶဝ် ဢဝ် မၼ်းၸဝ်ႈ ၵႂႃႇ ၵႃႈတီႈ လွႆ ၵေႃးလႃႉၵေႃးထႃႉ၊ဢၼ် ပွင်ႇဝႃႈ ၵွင်း ၵွၵ်းႁူဝ် ၼၼ်ႉ ယဝ်ႉ ၸင်ႇ၊- 23ၵႃႈတီႈ ၼၼ်ႈ၊ၶဝ် ဢဝ် ၼမ်ႉမၢၵ်ႇၸပိတ်ႉ သူမ်ႈ လေႃး ၵၼ် တင်း မုရၼ်ႇ တိုၵ်း ပၼ် မၼ်းၸဝ်ႈ ၵိၼ် ဢေႃႈ။ ၵူၺ်းၵႃႈ၊မၼ်းၸဝ်ႈ ဢမ်ႇ ၵိၼ်။- 24ၶဝ် ဢဝ် မၼ်းၸဝ်ႈ တွၵ်ႇ သႂ်ႇ ၵႃႈၼိူဝ် သဝ်မႆႉဝႃးမိုဝ်း ယဝ်ႉ ၸင်ႇ၊ဢဝ် ၶူဝ်းၼုင်ႈ မၼ်းၸဝ်ႈ ၼၼ်ႉ တူၵ်းၸႃႇၵွၵ်ႈ မႅင်ႇ ၵၼ်၊ၽူႈလႂ် တၵ်း လႆႈ ၽိုၼ် လႂ် ၼၼ်ႉ ဢေႃႈ။- 25ၶိင်ႇ ဢၼ် ၶဝ် တွၵ်ႇ မၼ်းၸဝ်ႈ ဝႆႉ ၵႃႈၼိူဝ် သဝ်မႆႉ ၼၼ်ႉ၊ပဵၼ် ၶိင်ႇၵၢင်ၼႂ် ၵဝ်ႈ မွင်း ဢေႃႈ။- 26လိၵ်ႈ ဢၼ် ၽုၺ်ႇၼႄ ဢပျတ်ႈ မၼ်းၸဝ်ႈ ၼၼ်ႉ ဝႃႈ ဝႆႉ ၸမ်ႉ၊ "ၶုၼ်ႁေႃၶမ်း ၵျူး၊" ဝႃႈ ၼင်ႇ ၼႆ ဢေႃႈ။- 27ၵူၼ်း ၸူၼ် သွင် ၵေႃႉ ၵေႃႈ၊ၶဝ် ဢဝ် တွၵ်ႇ ဝႆႉ ၽၢႆႇၶႂႃ ၸဝ်ႈ ၵေႃႉ ၼိုင်ႈ၊ၽၢႆႇသၢႆႉ ၸဝ်ႈ ၵေႃႉ ၼိုင်ႈ လူၺ်ႈ ၵၼ် တင်း မၼ်းၸဝ်ႈ ဢေႃႈ။- 28ဢၼ် မီး ၼႂ်း ၵျၢမ်းလိၵ်ႈ လႄႈ ဝႃႈ၊ "မၼ်း လႆႈ ၶၢမ်ႇ တၢင်း ဢၼ် ၼပ်ႉဢၢၼ်ႇ ၶဝ်ႈပႃး ၵႃႈၼႂ်း ၶဝ် ၸိူဝ်း ဢၼ် ဢမ်ႇတြႃး တင်းလၢႆ ဢေႃႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မိူဝ်ႈ ၼၼ်ႉ ယဝ်ႉ ဢေႃႈ။ 29ၵူၼ်း ၸိူဝ်း ဢၼ် ၵႂႃႇ မႃး ႁိမ်း မၼ်းၸဝ်ႈ ၸိူဝ်း ၼၼ်ႉ၊ဢွၼ်ၵၼ် သႄႉသွမ်း တၢင်ႇ ဢပျတ်ႈ တီႈ မၼ်းၸဝ်ႈ ယူႇ၊သၼ်ႇ ႁူဝ် ငွၵ်း ႁူဝ် ယူႇ သေလႄႈ လၢတ်ႈ ဝႃႈ၊ "ႁႄႉ၊ၵေႃႉ ဢၼ် ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၸဝ်ႈ သေလႄႈ ၼႂ်း သၢမ် ဝၼ်း ၵူၺ်း တၵ်း ၶိုၼ်း တႄႇႁဵတ်း ၼႆႉ႟။- 30တေႃႈလဵဝ် ၵႄႇသႄႇ ဢဝ် တူဝ်ၸဝ်ႈၵဝ်ႇ သေလႄႈ လူင်း သဝ်မႆႉဝႃးမိုဝ်း မႃး တႃႉ၊" ဝႃႈ ၼင်ႇ ၼႆ ဢေႃႈ။ 31မိူၼ်ၼင်ႇ ၼၼ်၊ယဵၸ်ႈပရေႃးႁဵၵ်ႈ ၶဝ် ယွၵ်ႇ ယဝ်ႈ လၢတ်ႈ ပျၢၵ်ႈ ၶူဝ် လွင်ႈ မၼ်းၸဝ်ႈ လူၺ်ႈ ၵၼ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ၼၼ်ႉ လႄႈ ဝႃႈ၊ "မၼ်း ၶျွတ်ႈ ဢဝ် ပိူၼ်ႈ လႆႈ ဝႃႈၼႆ ယဝ်ႉ။ တူဝ်ၸဝ်ႈၵဝ်ႇ ဢမ်ႇ ၶျွတ်ႈ ဢဝ် တူဝ်ၸဝ်ႈၵဝ်ႇ လႆႈ။- 32ႁႂ်ႈ ၸဝ်ႈ ၶရိၸ်ႈ၊ၶုၼ်ႁေႃၶမ်း ၵျူး၊လူင်း သဝ်မႆႉဝႃးမိုဝ်း မႃး တေႃႈလဵဝ် ၼႆႉ တႃႉ။ ႁဝ်း တၵ်း ဢွၼ်ၵၼ် ယုမ်ႇမၢတ်ႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ ၵူၼ်း သွင် ၵေႃႉ ဢၼ် လႆႈ ၶၢမ်ႇ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း လူၺ်ႈ ၵၼ် တင်း မၼ်းၸဝ်ႈ ၼၼ်ႉ ၵေႃႈ သႄႉသွမ်း တၢင်ႇ ဢပျတ်ႈ မၼ်းၸဝ်ႈ ဢေႃႈ။ 33မိူဝ်ႈ ထိုင် ၶိင်ႇ ၵၢင်ဝၼ်းတဵင်ႈ ၸိုင်၊ၵၢင်ဝၼ်း လပ်းသိင်ႇ ၽိတ်း ၽိတ်း ၵႂႃႇ တင်း မိူင်း ႁိုင် သၢမ် မွင်း ဢေႃႈ။- 34မိူဝ်ႈ ထိုင် ၶိင်ႇ သၢမ် မွင်း ဝၢႆးဝၼ်း ၸိုင်၊ၸဝ်ႈ ယေႇသု၊ႁဵတ်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ လႄႈ ဝႃႈ၊ "ဢေးလိ၊ဢေးလိ၊လႃးမႃး၊သႃႇပၵ်ႉသၼိ၊" ဝႃႈ ၼင်ႇ ၼႆ ဢေႃႈ။ ၵႂၢမ်း ဢၼ် မၼ်းၸဝ်ႈ ဝႃႈ ၼၼ်ႉ ပွင်ႇဝႃႈ၊ "ၽြႃး ၵဝ်ၶႃႈ၊ၽြႃး ၵဝ်ၶႃႈ၊ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် လႄႈ ၸုၼ်ႉပႅတ်ႈ ၵဝ်ၶႃႈ ၸိူဝ်ႉ ၼင်ႇ ႁိုဝ် တီႈၶႃႈ၊" ဝႃႈ ၼင်ႇ ၼႆ ဢေႃႈ။ 35ၵူၼ်း ဢၼ် ၸုၵ်း ယူႇ တီႈ ႁိမ်း ၼၼ်ႉ ၵမ်ႈၽွင်ႈ ငိၼ်း လႄႈ လၢတ်ႈ ဝႃႈ၊ "ထွမ်ႇ လူး။ မၼ်း ႁွင်ႉ ႁႃ ဢေးလိယႃႉ၊ဢေႃႈ၊" ဝႃႈ ၼင်ႇ ၼႆ ဢေႃႈ။- 36မိူဝ်ႈ ၼၼ်ႉ၊ၵူၼ်း ၵေႃႉ ၼိုင်ႈ လႅၼ်ႈ ၵႂႃႇ ဢဝ် ၼူၼ်း ၵုၺ် သေလႄႈ ၸုမ်ႇ သႂ်ႇ ၼႂ်း ၼမ်ႉမၢၵ်ႇၸပိတ်ႉ သူမ်ႈ ယဝ်ႉ ၸင်ႇ သဵပ်ႇ သႂ်ႇ ပၢႆ မႆႉဢေႃႈ သေလႄႈ ယိုၼ်ႈ ပၼ် ႁႂ်ႈ ၸဝ်ႈ ယေႇသု၊ၸုပ်ႇ ၵိၼ် သေယဝ်ႉ လၢတ်ႈ လႄႈ ဝႃႈ၊ "ၸွင်ႇ ဢေးလိယႃႉ၊တၵ်း မႃး ၶျႃး ဢဝ် မၼ်း လူင်း ႁိုဝ်း၊ဢမ်ႇ မႃး ဢဝ် ၶျႃး လူင်း ႁိုဝ်း ပႂ်ႉ တူၺ်း တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊သမ်ႉ ႁဵတ်း သဵင် ဢၼ် ယႂ်ႇ ၼႃႇ ႁွင်ႉသႅၼ်ႇ လႄႈ ထွတ်ႇ ၸႂ် မၼ်းၸဝ်ႈ ၵႂႃႇ သေ ဢေႃႈ။ 38မိူဝ်ႈ ၼၼ်ႉ၊ၽႃႈၵင်ႈ တီႈ မူတ်းၸၢင်ႇ ၵျွင်း ပိၵ်ႈမၢၼ်ႇ ၸဝ်ႈ သိၵ်ႇ ၶၢတ်ႇ ၵႂႃႇ တႄႇ ဢဝ် တီႈ ႁူဝ် ၵႂႃႇ တေႃႇ ႁွတ်ႈထိုင် တိၼ် ဢေႃႈ။- 39ၶုၼ်သိုၵ်းလူင် ဢၼ် ၸုၵ်း ယူႇ တေႃႇၼႃႈ ၵၼ် တင်း မၼ်းၸဝ်ႈ ၼၼ်ႉ၊လႆႈ ႁၼ် လွင်ႈတၢင်း ဢၼ် မၼ်းၸဝ်ႈ ႁွင်ႉသႅၼ်ႇ ထွတ်ႇ ၸႂ် ၸိူဝ်ႉ ၼင်ႇ ၼၼ် ၼၼ်ႉ ၸိုင်၊လၢတ်ႈ လႄႈ ဝႃႈ၊ "ၸႂ်ႈ တႄႉ ယဝ်ႉ။ ၵေႃႉ ၼႆႉ ပဵၼ် လုၵ်ႈၽြႃးပဵၼ်ၸဝ်ႈ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၵႃႈတီႈ ၼၼ်ႈ၊မီး မႄႈယိင်း ၵမ်ႈၽွင်ႈ ယူႇ တီႈ ဢၼ် ႁၢင်ႇ ႁၢင်ႇ လႄႈ လွမ် ပႂ်ႉ တူၺ်း ယူႇ ဢေႃႈ။ ၼႂ်း မႄႈယိင်း ၸိူဝ်း ၼၼ်ႉ ပႃး ၸႃႉၸဵမ် မႃႇရိမႃႇၵတလႃႉ၊မႃႇရိ၊ၵေႃႉ ပဵၼ် မႄႈ ယႃႇၵုပ်ႈ၊တင်း ယူဝ်းသေႇ၊ဢိၵ်ႇတင်း သႃႇလုမ်း၊လႄႈ။- 41ပဵၼ် ၶဝ် ၸိူဝ်း ဢၼ် ၸွမ်း ပႃႈလင် မၼ်းၸဝ်ႈ လႄႈ ႁဵတ်းလဵင်ႉ ႁဵတ်း လူ ၼႂ်း မိူဝ်ႈ ဢၼ် မၼ်းၸဝ်ႈ မီး ယူႇ ၼႂ်း ဢိူင်ႇ ၵႃႇလိလႄး၊ၼၼ်ႉ ဢေႃႈ။ မႄႈယိင်း တၢင်ႇၵေႃႉ ၼမ်ၼႃႇ ဢၼ် ၸွမ်း မၼ်းၸဝ်ႈ သေလႄႈ မႃး ႁွတ်ႈမႃး ထိုင် တီႈ ဝဵင်း ယေႇရုသလႅမ်ႇ၊ၸိူဝ်း ၼၼ်ႉ ၵေႃႈ ပႃး ၵႃႈတီႈ ၼၼ်ႈ ဢေႃႈ။ 42မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၼႂ်း ဝၼ်း ဢၼ် မႄးႁႅၼ်း ထႃႈ ၼၼ်ႉ၊ပဵၼ် ဝၼ်းၽိတ်ႈ သိၼ် လူင် ၵူၼ်း ၵျူး၊ၶဝ် ၼၼ်ႉ ၸိုင်၊- 43ယူဝ်းသႅပ်ႈ၊ၵူၼ်း ဝဵင်း ဢရိမသႄး၊ၵေႃႉ ပဵၼ် ၶုၼ်လုမ်း လႄႈ မီး သရေႇ၊ပဵၼ် ၵူၼ်း ဢၼ် မုင်ႈထႃႈ မွင်းထႃႈ မိူင်းၽြႃးပဵၼ်ၸဝ်ႈ ၼၼ်ႉ၊ဝႆႉၸႂ် ႁတ်း ႁတ်းႁၢၼ် ႁၢၼ် သေလႄႈ ၶဝ်ႈ ၸူး တီႈ ၶုၼ် ပိလတ်ႉ၊လႄႈ ယွၼ်း တူဝ်တၢႆ ၸဝ်ႈ ယေႇသု၊ဢေႃႈ။- 44ၶုၼ် ပိလတ်ႉ၊လႆႈ ငိၼ်း လွင်ႈ ဢၼ် တေႃႈလဵဝ် ၼႆႉ ၸဝ်ႈ ယေႇသု၊တၢႆ ယဝ်ႉ ဝႃႈၼႆ ၼၼ်ႉ ဢၢမ်း ၼႃႈ လူင်လၢင် သေယဝ်ႉ၊ႁွင်ႉ ၶုၼ်သိုၵ်းလူင် ၼၼ်ႉ မႃး လႄႈ ထၢမ် ဝႃႈ၊ "မၼ်း တၢႆ ႁိုင် ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 45မိူဝ်ႈ ဢၼ် မၼ်း လႆႈ ငိၼ်း ၵႂၢမ်း ၶုၼ်သိုၵ်းလူင် ဝႃႈ၊မၼ်းၸဝ်ႈ တၢႆ တႄႉ ယဝ်ႉ ၼၼ်ႉ ၸိုင်၊ဢဝ် တူဝ်တၢႆ မၼ်းၸဝ်ႈ ဢၢပ်ႈပၼ် တီႈ ယူဝ်းသႅပ်ႈ၊ဢေႃႈ။- 46ယူဝ်းသႅပ်ႈ၊ၵေႃႈ သိုဝ်ႉ ၽႃႈ ပၢၼ်ႇ ဢၼ် ၶျေႃး မႃး လႄႈ ၶျႃး တူဝ်တၢႆ မၼ်းၸဝ်ႈ လူင်း ယဝ်ႉ ၸင်ႇ၊ဢဝ် ၽႃႈ ပၢၼ်ႇ ၼၼ်ႉ ၶဵၼ်း ႁေႃႇ သေယဝ်ႉ၊သႂၢင်းသႂ်ႇ ဝႆႉ ၵႃႈၼႂ်း ပိုင်ႈ ပႃႇႁဵဝ်ႈ ဢၼ် ၶုတ်း မူင်ႇ ဝႆႉ ၵႃႈၼႂ်း ၼႃႈ ၽႃႁိၼ် ၼၼ်ႉ ဢေႃႈ။ မၼ်း ဢဝ် မၢၵ်ႇႁိၼ် လူင် ၵိင်ႈ သႂ်ႇ ဝႆႉ ၵႃႈတီႈ ပၢၵ်ႇ ႁူး ပိုင်ႈ ပႃႇႁဵဝ်ႈ ၼၼ်ႉ ဢေႃႈ။- 47မႃႇရိမႃႇၵတလႃႉ၊တင်း မႃႇရိ၊မႄႈ ယူဝ်းသေႇ၊ၶဝ် လႆႈ ႁၼ် တီႈ ဢၼ် ဢဝ် တူဝ်တၢႆ မၼ်းၸဝ်ႈ ဝႆႉ ၼၼ်ႉ ဢေႃႈ။
Copyright
Learn More


text:
1သြႃႇ ပေႃးလု၊ၵေႃႈ ယႅၵ်ႉ တူၺ်း ၶုၼ် လုမ်း လူင် ၸိူဝ်း ၼၼ်ႉ ၸေးၸေး သေလႄႈ လၢတ်ႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၼႂ်း လွင်ႈတၢင်း ဢၼ် ႁဵတ်းဝၢတ်ႈ ၽြႃးပဵၼ်ၸဝ်ႈ ၼႆႉ၊ၸႂ် ဢၼ် ႁု တူဝ်ၸဝ်ႈၵဝ်ႇ၊ၵဝ်ၶႃႈ ၼႆႉ ယင်း ဢမ်ႇ တၢင်ႇ ဢပျတ်ႈ တူဝ်ၸဝ်ႈၵဝ်ႇ လႄႈ ပွင်ႁဵတ်း ယူႇ တေႃႇ ဝၼ်း မိူဝ်ႈၼႆႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 2မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ ဢႃႇၼၼိ၊ပၼ် ဢမိင်ႉ တီႈ ၶဝ် ၸိူဝ်း ဢၼ် ၸုၵ်း ယူႇ တီႈ ႁိမ်း သြႃႇ ပေႃးလု၊ၼၼ်ႉ၊ႁႂ်ႈ ၶဝ် တူပ်း သူပ်း မၼ်း ဢေႃႈ။- 3သြႃႇ ပေႃးလု၊ၵေႃႈ လၢတ်ႈ လႄႈ ဝႃႈ၊ "မႂ်း ဢၼ် ပဵၼ် မိူၼ်ၼင်ႇ ၽႃ သၢင်ႉ ဢုတ်ႇ ဢၼ် တႃး ထုၼ်ၽိူၵ်ႇ ၼႆႉ႟။ ၽြႃးပဵၼ်ၸဝ်ႈ တၵ်း တူပ်း ယႅၼ်ႉ မႂ်း ဢေႃႈ။ မႂ်း ၼင်ႈ ၵႃႈတီႈ ၼၼ်ႈ ႁႂ်ႈလႆႈ ၸႅတ်ႈထၢမ် ၵဝ် ၸွမ်းၼင်ႇ တြႃး ဢေႃႈ။ ၵူၺ်းၵႃႈ၊မႂ်း ႁဵတ်း ၶတ်းၵၼ် တင်း တြႃး လႄႈ ၸီႇယၢင်ႇ ႁႂ်ႈလႆႈ ပေႃႉ ယႅၼ်ႉ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 4ၵူၼ်း ၸိူဝ်း ဢၼ် ၸုၵ်း ယူႇ ႁိမ်း သြႃႇ ပေႃးလု၊ၸိူဝ်း ၼၼ်ႉ၊လၢတ်ႈ တီႈ မၼ်း လႄႈ ဝႃႈ၊ "မႂ်း သႄႉသွမ်း ၶုၼ် ယဵၸ်ႈပရေႃးႁဵၵ်ႈ ၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ။ 5သြႃႇ ပေႃးလု၊ၵေႃႈ လၢတ်ႈ လႄႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၵဝ် ဢမ်ႇ ႁု လွင်ႈ ဢၼ် မၼ်း ပဵၼ် ၶုၼ် ယဵၸ်ႈပရေႃးႁဵၵ်ႈ ၶႃႈ။ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ ၸမ်ႉ၊ 'မႂ်း တၵ်း ဢမ်ႇ လႆႈ သႄႉသွမ်း ၶုၼ် ဢၼ် ဢုပ်ႉပိူင်ႇ ၵူၼ်း မဵဝ်း ၸိူဝ်ႉၶိူဝ်း မႂ်း၊' ဝႃႈ ၼင်ႇ ၼႆ မႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 6မိူဝ်ႈ ဢၼ် သြႃႇ ပေႃးလု၊ႁုႁၼ် လွင်ႈ ဢၼ် ၶုၼ်လုမ်း ၸိူဝ်း ၼၼ်ႉ ၵမ်ႈၽွင်ႈ ပဵၼ် ၵိူင်း ၸတ်ႉတုၵႄး၊ၵမ်ႈၽွင်ႈ ပဵၼ် ၵိူင်း ၽႃႇရိသႄး၊ၼၼ်ႉ ၸိုင်၊မၼ်း ပၢဝ်ႇ လၢတ်ႈ ၵႃႈတီႈ လုမ်းလူင် လႄႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၵဝ်ၶႃႈ ပဵၼ် ၵူၼ်း ၵိူင်း ၽႃႇရိသႄး၊ၵေႃႉ ၼိုင်ႈ လႄႈ ပဵၼ် လုၵ်ႈၸၢႆး ၵူၼ်း ၽႃႇရိသႄး၊ဢေႃႈ။ ၵဝ်ၶႃႈ လႆႈ ၶၢမ်ႇ တၢင်း ဢၼ် ၸႅတ်ႈထၢမ် ၵႃႈတီႈ ၼႆႈ ၵွပ်ႈပိူဝ်ႈ မီး တၢင်း ဢၼ် မုင်ႈထႃႈ မွင်းထႃႈ လွင်ႈ ဢၼ် ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ၊တၵ်း လုၵ်ႉ ၶိုၼ်းလိပ်း ၼၼ်ႉ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 7မိူဝ်ႈ ဢၼ် မၼ်း လၢတ်ႈ ၸိူဝ်ႉ ၼင်ႇ ၼႆ ၼၼ်ႉ ၸိုင်၊ၵူၼ်း ၽႃႇရိသႄး၊တင်း ၵူၼ်း ၸတ်ႉတုၵႄး၊ၸိူဝ်း ၼၼ်ႉ ၵေႃႉ ၼိုင်ႈ လႄႈ ၵေႃႉ ၼိုင်ႈ၊တွပ်ႇထဵင် ၵၼ် လႄႈ မူႇၵူၼ်း တင်းလၢႆ ၽၢတ်ႇၽႄ ၵၼ် ၵႂႃႇ ဢေႃႈ။- 8လွင်ႈ မၼ်း ၸမ်ႉ၊ၵိူင်း ၸတ်ႉတုၵႄး၊ၶဝ် ဝႃႈ၊တၢင်း ဢၼ် လုၵ်ႉ ၶိုၼ်းလိပ်း ဢမ်ႇ မီး၊တမၢၼ်ႇၵၢင်ႁၢဝ် ဢမ်ႇ မီး၊ၸႂ်ဝိၺိၺ်ႇ ၵေႃႈ ဢမ်ႇ မီး၊ဝႃႈ ၼင်ႇ ၼႆ ဢေႃႈ။ ၵိူင်း ၽႃႇရိသႄး၊ၶဝ် ၸမ်ႉ၊ယုမ်ႇ လွင်ႈ တင်း သၢမ် ပိူင် ၼႆႉ ဢေႃႈ။- 9ၵမ်း ၼၼ်ႉ၊သဵင် ဢၼ် ပၢဝ်ႇ ဢၼ် သႅၼ်ႇ တွပ်ႇထဵင် ၵၼ် ယဵင်ႈၶႅၼ်း ႁႅင်း မႃး လႄႈ သြႃႇ မေႃ ၵျၢမ်း ထမ်ႇမႃႉ ၼႂ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ လုၵ်ႉၸုၵ်း တွပ်ႇထဵင် ႁႅင်း ၼႃႇ လႄႈ ဝႃႈ၊ "ႁဝ်း ဢမ်ႇ ထူပ်း ဢပျတ်ႈ ၵေႃႉ ၼႆႉ လႃးလႃး၊တေ ၸႂ်ႈ ယူႇ တႄႉ၊ၸႂ်ဝိၺိၺ်ႇ ဢမ်ႇၼၼ် ၵေႃႈ တမၢၼ်ႇၵၢင်ႁၢဝ် လႆႈ လၢတ်ႈ တေႃႇ မၼ်း တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ၊တၢင်း ဢၼ် တွပ်ႇထဵင် ၵၼ် ယုင်ႈယၢင်ႈ မႃး ၼႃႇ လူင်လၢင် လႄႈ ၸဝ်ႈၵွၼ်း တပ်ႉသိုၵ်း ၼၼ်ႉ ၵူဝ် ၶဝ် တၵ်း တိုတ်ႉၸၼ် သြႃႇ ပေႃးလု၊ၶၢတ်ႇ ပဵၼ် ပွတ်း ပဵၼ် တွၼ်ႈ ၵႂႃႇ လႄႈ ၸင်ႇ ပူင်ဢမိင်ႉ ၵူၼ်းသိုၵ်း မၼ်း တင်းလၢႆ ၶဝ်ႈ ၵႂႃႇ ႁိမ် ဢဝ် သြႃႇ ပေႃးလု၊ဢွၵ်ႇ သေ ၵႃႈၼႂ်း ၵႄႈ ၶဝ် ၵႂႃႇ သူင်ႇ တီႈ ၼႂ်း တပ်ႉ သေ ဢေႃႈ။ 11ၼႂ်း ၶိုၼ်း ဝၼ်း မိူဝ်ႈၽုၵ်ႈ ၼၼ်ႉ၊ၸဝ်ႈၽြႃး ပေႃႇမႃး ႁိမ်း သြႃႇ ပေႃးလု၊လႄႈ လၢတ်ႈ ဝႃႈ၊ "မီး ၸႂ် ဢၼ် ႁတ်းႁၢၼ် တႃႉ။ မႂ်း ၶၢမ်ႇသၢၵ်ႈသေႇ ပုၼ်ႈ ၵဝ် ၼႂ်း ဝဵင်း ယေႇရုသလႅမ်ႇ၊ၼႆႉ ယဝ်ႉ။ မိူၼ်ၼင်ႇ ၼၼ် မႂ်း တၵ်း လႆႈ ၵႂႃႇ ႁဵတ်း ၸိူဝ်ႉ ၼင်ႇ ၼႆ ၵႃႈၼႂ်း ဝဵင်း ရူဝ်း မႃႉ၊လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶိင်ႇ ႁူဝ်ၼႂ် ဝၼ်း မိူဝ်ႈၽုၵ်ႈ ၼၼ်ႉ၊ၵူၼ်း မဵဝ်း ၵျူး၊ၵမ်ႈၽွင်ႈ ၸုတုမ် ၵၼ် လႄႈ ၽွမ်ႉၸႂ် ၵၼ် ႁဵတ်း တိၵ်ႈထၢၼ်ႇ ၵတိ တီႈ တူဝ်ၸဝ်ႈၵဝ်ႇ လႄႈ ဝႃႈ၊ပေႃး ႁဝ်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း ဝႃႈၼႆ ဢေႃႈ။- 13ၶဝ် ၸိူဝ်း ဢၼ် ႁဵတ်း မုၵ်ႉ ႁဵတ်း ၸုမ်း ၸိူဝ်ႉ ၼင်ႇ ၼၼ် ၼၼ်ႉ၊မီး သီႇ သိပ်း လိူဝ် လိူဝ် ဢေႃႈ။- 14ၶဝ်၊ၶဝ်ႈ ၸူး တီႈ ယဵၸ်ႈပရေႃးႁဵၵ်ႈလူင်၊ဢိၵ်ႇတင်း တီႈ ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ လႄႈ လဝ်ႈလၢတ်ႈ ဝႃႈ၊ "ႁဝ်းၶႃႈ ၼႆႉ၊ႁဵတ်း တိၵ်ႈထၢၼ်ႇ ၵိၼ်ႇ တီႈ တူဝ်ၸဝ်ႈၵဝ်ႇ လႄႈ ဝႃႈ၊ပေႃး ယင်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း၊ဝႃႈ ၼင်ႇ ၼႆ ၶႃႈ ယဝ်ႉ။- 15ပိူဝ်ႈ ၼႆ လႄႈ သူ ၸဝ်ႈ တင်း ၶုၼ် လုမ်း လူင် တင်းလၢႆ၊ဢွၼ်ၵၼ် ၶဝ်ႈ လဝ်ႈ ယွၼ်း တီႈ ၸဝ်ႈၵွၼ်း တပ်ႉသိုၵ်း၊ႁႂ်ႈ မၼ်းၸဝ်ႈ ဢဝ် ပေႃးလု၊မႃး ၸူး သူ ၸဝ်ႈ လႄႈ ႁဵတ်း ၸိူဝ်ႉ ၼင်ႇ ႁၢင်ႈ တၵ်း ၸႅတ်ႈထၢမ် တူၺ်း ႁႂ်ႈလႆႈ ယဵင်ႈၶႅၼ်း ႁု လွင်ႈ မၼ်း လီ လီ ငၢမ်း ငၢမ်း ၼၼ်ႉ သေၵမ်း ၶႃႈ။ ၸူဝ်ႈ ဢၼ် မၼ်း ဢမ်ႇ ပႆႇ ႁွတ်ႈထိုင် ၵႃႈတီႈ ၼႆႈ ၼၼ်ႉ၊ႁဝ်းၶႃႈ တၵ်း ပႂ်ႉ ႁႅၼ်း ဝႆႉ ႁႂ်ႈလႆႈ ဢဝ်တၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 16မိူဝ်ႈ ၼၼ်ႉ၊လၢၼ်ၸၢႆး ပေႃးလု၊ငိၼ်း လွင်ႈ ဢၼ် ၶဝ် ပႂ်ႉ လွမ် ယူႇ ၵၢင်တၢင်း ၸိူဝ်ႉ ၼင်ႇ ၼၼ် ၼၼ်ႉ သေယဝ်ႉ၊ၶဝ်ႈ ၵႃႈၼႂ်း တပ်ႉ လႄႈ မွၵ်ႇလၢတ်ႈ တီႈ သြႃႇ ပေႃးလု၊ဢၼ် ပဵၼ် ၼႃႉ မၼ်း ၼၼ်ႉ ဢေႃႈ။- 17သြႃႇ ပေႃးလု၊ၸင်ႇ ႁွင်ႉ ဢဝ် တပ်ႉမူး ၵေႃႉ ၼိုင်ႈ လႄႈ လၢတ်ႈ ဝႃႈ၊ "ဢွၼ် ၵူၼ်းၼုမ်ႇ ၵေႃႉ ၼႆႉ ၶဝ်ႈ ၸူး ၸဝ်ႈၵွၼ်း တပ်ႉသိုၵ်း သေၵမ်း။ မၼ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ သေ ၸိူဝ်ႉ သေ ပိူင် ဢေႃႈ၊" ဝႃႈ ၼင်ႇ ၼႆ ဢေႃႈ။- 18တပ်ႉမူး ၵေႃႈ၊ဢွၼ် မၼ်း ၵႂႃႇ ၶဝ်ႈ ၸူး ၸဝ်ႈၵွၼ်း တပ်ႉသိုၵ်း လႄႈ လဝ်ႈလၢတ်ႈ ဝႃႈ၊ "ပေႃးလု၊ၵူၼ်းထွင်ႇ ၼၼ်ႉ၊ယွၼ်း ႁႂ်ႈ ၵဝ်ၶႃႈ ဢွၼ် ၵူၼ်းၼုမ်ႇ ၵေႃႉ ၼႆႉ၊ၶဝ်ႈ ၸူး ၸဝ်ႈႁဝ်း ပိူဝ်ႈ ဢၼ် မၼ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ သေ ၸိူဝ်ႉ သေ ပိူင် တီႈ ၸဝ်ႈႁဝ်း ဝႃႈၼႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈၵွၼ်း တပ်ႉသိုၵ်း ၵေႃႈ ယိပ်း ၸုင် မိုဝ်း ၵူၼ်းၼုမ်ႇ ၵေႃႉ ၼၼ်ႉ ၵႂႃႇၸူး တီႈ ဢၼ် ဢမ်ႇ မီး ၵူၼ်း ၼၼ်ႉ သေယဝ်ႉ ထၢမ် ဝႃႈ၊ "မႂ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ ၵႃႈသင် တီႈ ၵဝ်၊" ဝႃႈ ၼင်ႇ ၼႆ ဢေႃႈ။ 20ၵူၼ်းၼုမ်ႇ ၼၼ်ႉ လဝ်ႈလၢတ်ႈ လႄႈ ဝႃႈ၊ "ၵူၼ်း မဵဝ်း ၵျူး၊ဢၼ် မီး ဢႃႇၼႃႇ တင်းလၢႆ၊ၽွမ်ႉၸႂ် ၵၼ် ႁႂ်ႈလႆႈ ၶဝ်ႈ ၸူး ၸဝ်ႈႁဝ်း ဝၼ်း မိူဝ်ႈၽုၵ်ႈ လႄႈ တၵ်း ယွၼ်း ဢဝ် ပေႃးလု၊ဢၼ် ပဵၼ် ၼႃႉ ၵဝ်ၶႃႈ၊လူင်း ၵႂႃႇ ၵႃႈတီႈ လုမ်းလူင် ပုၼ်ႉ လႄႈ ႁဵတ်း မိူၼ်ၼင်ႇ ႁၢင်ႈ တၵ်း ၸႅတ်ႈထၢမ် တူၺ်း ႁႂ်ႈလႆႈ ယဵင်ႈၶႅၼ်း ႁု လွင်ႈ မၼ်း လီ လီ ငၢမ်း ငၢမ်း ၼၼ်ႉ ၶႃႈ ဢေႃႈ။- 21ၵူၺ်းၵႃႈ၊ယႃႇပေ ၸွမ်း ၵႂၢမ်း ၶဝ် သေၵမ်း ၶႃႈ။ မီး ၵူၼ်း သီႇ သိပ်း လိူဝ် လိူဝ် တၵ်း ပႂ်ႉ လွမ် မၼ်း ဝႆႉ ယူႇ ၵၢင်တၢင်း ၶႃႈ ဢေႃႈ။ ၶဝ် ႁဵတ်း တိၵ်ႈထၢၼ်ႇ ၵတိ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ပေႃး ႁဝ်း ယင်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း၊' ဝႃႈၼႆ ဢေႃႈ။ ၶဝ် မႄးႁႅၼ်း တၼ်း ဝႆႉ၊ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼၼ် လႄႈ တေႃႈလဵဝ် ၵူၺ်း ပႂ်ႉထႃႈ ၵႂၢမ်း ဢၼ် ၸဝ်ႈႁဝ်း တၵ်း ႁပ်ႉတုင်း ဢဝ် ၼၼ်ႉ ယူႇ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၸဝ်ႈၵွၼ်း တပ်ႉသိုၵ်း ၵေႃႈ သင်ႇ လၢတ်ႈ တီႈ ၵူၼ်းၼုမ်ႇ ၼၼ်ႉ လႄႈ ဝႃႈ၊ "လွင်ႈတၢင်း ဢၼ် မႂ်း လၢတ်ႈ တီႈ ၵဝ် ၼႆႉ၊ယႃႇပေ မွၵ်ႇလၢတ်ႈ တီႈ ၽူႈလႂ်၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊ၸဝ်ႈၵွၼ်း တပ်ႉသိုၵ်း ႁွင်ႉ ဢဝ် တပ်ႉမူး မၼ်း သွင် ၵေႃႉ လႄႈ လၢတ်ႈ ဝႃႈ၊ "မႄးႁႅၼ်း ၵူၼ်းသိုၵ်း သွင် ပၢၵ်ႇ လူၺ်ႈ ၵၼ် တင်း ၵူၼ်းသိုၵ်း ၶီႇ မႃႉ ၸဵတ်း သိပ်း ၵေႃႉ၊တင်း ၵူၼ်းသိုၵ်း ယိပ်း ႁွၵ်ႇ သွင် ပၢၵ်ႇ ၵေႃႉ ႁႂ်ႈလႆႈ ၵႂႃႇၸူး တီႈ ဝဵင်း ၵေႇသရိ၊ၶမ်ႈ ၼႆႉ ၵဝ်ႈ မွင်း တႃႉ။- 24ဢဝ် မႃႉ ၵမ်ႈၽွင်ႈ ပၼ် ပေႃးလု၊တၵ်း ၶီႇ လႄႈ ဢွၼ် သူင်ႇ ၵႂႃႇ ၵႃႈတီႈ ၶုၼ် ၽေးလိတ်ႉ၊လူင်ႉ လီ လွတ်ႈ လီ တႃႉ၊" ဝႃႈ ၼင်ႇ ၼႆ ဢေႃႈ။- 25ၸဝ်ႈၵွၼ်း တပ်ႉသိုၵ်း တႅမ်ႈလိၵ်ႈ ဢၼ် မီး ၶေႃႈၵႂၢမ်း လၢတ်ႈ ဝႃႈ ၸမ်ႉ။ 26"ၵဝ်ၶႃႈ၊ၵလေႃးတိ လုသိ၊မီး တၢင်း ဢၼ် ၼပ်ႉယမ် သေလႄႈ လဝ်ႈလၢတ်ႈ ပၼ် ငိၼ်း ၵႂႃႇ ၵႃႈတီႈ ၶုၼ် ၽေးလိတ်ႉ၊ဢၼ် ယႂ်ႇ မျၢတ်ႈ ၼႃႇ ၶႃႈ ဢေႃႈ။ ႁႂ်ႈ ၸဝ်ႈႁဝ်း ယူႇလီၵိၼ်ဝၢၼ် သေၵမ်း လူၺ်ႈ။ 27ၵူၼ်း မဵဝ်း ၵျူး၊ၶဝ် တိဢဝ် ၵေႃႉ ၼႆႉ လႄႈ ဢၢင်ႈ တၵ်း ဢဝ်တၢႆ ဢေႃႈ။ ၵဝ်ၶႃႈ ႁု ငိၼ်း လွင်ႈ ဢၼ် မၼ်း ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ လႄႈ ၵဝ်ၶႃႈ ဢဝ် ၵူၼ်းသိုၵ်း ၵဝ်ၶႃႈ တင်းလၢႆ၊ၵႂႃႇ ၵႄႇသႄႇ ဢဝ် မၼ်း ၶႃႈ ဢေႃႈ။- 28ပိူဝ်ႈ ဢၼ် ၵဝ်ၶႃႈ ၶႂ်ႈ ႁု လွင်ႈ ၵွပ်ႈ ဢပျတ်ႈ သင် လႄႈ ၶဝ် ႁဵတ်း ဢမု သႂ်ႇ မၼ်း ၼၼ်ႉ၊ၵဝ်ၶႃႈ ဢဝ် မၼ်း ၵႂႃႇ သူင်ႇ ၵႃႈတီႈ လုမ်းလူင် ၶဝ် ၶႃႈ ဢေႃႈ။- 29မိူဝ်ႈ ၼၼ်ႉ၊ၵဝ်ၶႃႈ လႆႈ ႁုႁၼ် လွင်ႈ ဢၼ် မၼ်း ဢမ်ႇ မီး ဢပျတ်ႈ ဢၼ် ထိူၵ်ႈ တၢႆ၊ဢမ်ႇၼၼ် ဢပျတ်ႈ ဢၼ် ထိူၵ်ႈ တူၵ်းထွင်ႇ ၼၼ်ႉ ဢေႃႈ။ ၶဝ် ႁဵတ်း ဢမု သႂ်ႇ မၼ်း၊ဢၼ် ၸၢပ်ႈသႅင်ႇ ၵၼ် တင်း ဢၼ် တွပ်ႇထဵင် ၵၼ် လွင်ႈ ၽႃႇသႃႇ တြႃး ၶဝ် ၼၼ်ႉ ၵူၺ်း ဢေႃႈ။- 30မိူဝ်ႈ ဢၼ် ၵဝ်ၶႃႈ လႆႈ ငိၼ်း လွင်ႈ ဢၼ် ပိူၼ်ႈ ၵျၢမ်ႇ ဢဝ် မၼ်း တၢႆ ၼၼ်ႉ ၸိုင်၊ၵဝ်ၶႃႈ ၸႂ်ႉ ႁႂ်ႈ ဢဝ် မၼ်း ၵႂႃႇ သူင်ႇ ၸူး တီႈ ၸဝ်ႈႁဝ်း ၵမ်းလဵဝ် ၶႃႈ ဢေႃႈ။ ၵဝ်ၶႃႈ၊သင်ႇ လၢတ်ႈ တီႈ ၶဝ် ၸိူဝ်း ဢၼ် ႁဵတ်း ဢမု သႂ်ႇ မၼ်း ၼၼ်ႉ၊ၵႂႃႇ လဝ်ႈလၢတ်ႈ ၵႃႈတီႈ ၽၢႆႇၼႃႈ ၸဝ်ႈႁဝ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31ပိူဝ်ႈ ၼႆ လႄႈ ၵူၼ်းသိုၵ်း တင်းလၢႆ ႁဵတ်း ၸွမ်း ဢမိင်ႉ ၼၼ်ႉ လႄႈ ၶမ်ႈ ၼၼ်ႉ ၵမ်းလဵဝ်၊ၶဝ် ဢဝ် သြႃႇ ပေႃးလု၊ၵႂႃႇ သူင်ႇ ႁွတ်ႈထိုင် ဝဵင်း ဢၼ်ႇတိပတရိ၊ဢေႃႈ။- 32ဝၼ်း မိူဝ်ႈၽုၵ်ႈ တပ်ႉတိၼ် တင်းလၢႆ ၶိုၼ်း မိူဝ်း ၸူး ၼႂ်း တပ်ႉ လႄႈ ပွႆႇ ၵူၼ်းသိုၵ်း တပ်ႉမႃႉ ၵႂႃႇ လူၺ်ႈ ၵၼ် တင်း မၼ်း ဢေႃႈ။- 33ၶဝ် ၸိူဝ်း ၼၼ်ႉ၊ဢဝ် မၼ်း ၵႂႃႇ သူင်ႇ ထိုင် ဝဵင်း ၵေႇသရိ၊သေယဝ်ႉ၊ဢဝ် လိၵ်ႈ ၼၼ်ႉ ဢၢပ်ႈပၼ် တီႈ ၶုၼ် လႄႈ ဢဝ် သြႃႇ ပေႃးလု၊ဢၢပ်ႈပၼ် ၼႂ်း မိုဝ်း မၼ်းၸဝ်ႈ သေ ဢေႃႈ။- 34ၶုၼ် ၼၼ်ႉ၊ၽတ်းဢၢၼ်ႇ လိၵ်ႈ ယဝ်ႉ ၸင်ႇ၊တွင်ႈထၢမ် လွင်ႈ သြႃႇ ပေႃးလု၊ပဵၼ် ၵူၼ်းမိူင်း လႂ် ၼၼ်ႉ ဢေႃႈ။ မိူဝ်ႈ ဢၼ် မၼ်းၸဝ်ႈ လႆႈ ႁု လွင်ႈ ဢၼ် မၼ်း ပဵၼ် ၵူၼ်းမိူင်း ၵိလိၵိ၊ၼၼ်ႉ ၸိုင်၊- 35မၼ်းၸဝ်ႈ လၢတ်ႈ လႄႈ ဝႃႈ၊ "မိူဝ်ႈ ဢၼ် ၶဝ် ၸိူဝ်း ဢၼ် ႁဵတ်း ဢမု သႂ်ႇ မႂ်း ၼၼ်ႉ ႁွတ်ႈမႃး ၸိုင်၊ၵဝ် တၵ်း ထွမ်ႇဢဝ် လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ၶိုင် ပွင် ႁႂ်ႈ သြႃႇ ပေႃးလု၊ၶၢမ်ႇ တၢင်း ဢၼ် ပႂ်ႉထိင်း ၼႂ်း ဝၢင်း ႁေႃ ၶုၼ် ၼၼ်ႉ သေ ဢေႃႈ။
Copyright
Learn More


text:
1ၼႂ်း သူ ၼင်ႇ ၵၼ် မိူဝ်ႈ ဢၼ် မီး တၢင်း ဢၼ် ၽိတ်း ၵၼ် ၼၼ်ႉ ၸိုင်၊ႁဵတ်းသင် လႄႈ သူ ယင်း ဢမ်ႇ ႁဵတ်း ႁႂ်ႈ ဢမု ၼၼ်ႉ ၵႄႈလိတ်ႈ ယဝ်ႉ တူဝ်ႈ ၵႃႈၼႂ်း ၵူၼ်း မူတ်းၸၢင်ႇ ၸဝ်ႈၽြႃး ၼင်ႇ ၵၼ် ၵၼ် သေလႄႈ သူ ႁတ်း ၵႂႃႇ ၵႃႈတီႈ ၶုၼ် လေႃးၵီႇ ဢၼ် ဢမ်ႇ သိုဝ်ႈတေႃႇ ၼၼ်ႉ ႁႂ်ႈ ၸီႇယၢင်ႇ တြႃး ပၼ် သူ ၼၼ်ႉ ၸိူဝ်ႉ ၼင်ႇ ႁိုဝ်။- 2ၵူၼ်း မူတ်းၸၢင်ႇ ၸဝ်ႈၽြႃး တင်းလၢႆ တၵ်း တႅပ်းတတ်း ဢမု ၵူၼ်းမိူင်း လေႃးၵီႇ ဝႃႈၼႆ သူ ဢမ်ႇ ႁု ႁိုဝ်း။ ပေႃး သူ ယင်း တေ တႅပ်းတတ်း ဢမု ၵူၼ်းမိူင်း လေႃးၵီႇ ယူႇ ၸိုင်၊ဢၼ် သူ ၽိတ်း ၵၼ် ဢိတ်း ဢွတ်း ၼိုင်ႈ ၼၼ်ႉ သူ ဢမ်ႇ ၸၢင်ႈ တႅပ်းတတ်း ဢမု ၵၼ် ႁိုဝ်း။- 3ႁဝ်း ယင်း တၵ်း တႅပ်းတတ်း ဢမု ပၼ် တမၢၼ်ႇၵၢင်ႁၢဝ် ၶဝ် ဝႃႈၼႆ သူ ဢမ်ႇ ႁု ႁိုဝ်း။ ႁဝ်း ယဵင်ႈၶႅၼ်း လီ တႅပ်းတတ်း ဢမု ပၼ် ၵူၼ်း ႁဝ်း ၼႂ်း ၸူဝ်ႈပၢၼ် ၼႆႉ ဢေႃႈ။- 4ပေႃး သူ မီး ဢမု ၸိူဝ်ႉ ၼင်ႇ ၼႆ မႃး ၸိုင်၊သူ ယင်း တၵ်း ၵႂႃႇၸူး တီႈ ၶဝ် ၸိူဝ်း ဢၼ် ဢမ်ႇ ပေႃး မီး သရေႇ ၼႂ်း ၸိူဝ်းၸဝ်ႈ ၼၼ်ႉ ႁႂ်ႈ ၶဝ် တႅပ်းတတ်း ဢမု ပၼ် သူ ႁိုဝ်း။- 5ၵဝ် လၢတ်ႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ငိၼ်း ဢၢႆ ပိူၼ်ႈ ဢေႃႈ။ ၸွင်ႇ ၼႂ်း သူ ၼႆႉ ဢမ်ႇ မီး သေၵေႃႉၵေႃႉ၊ဢၼ် မီး ပိင်ႇၺႃႇ ပုၼ်ႈတႃႇ တေ ၶိုင် ႁႃ တႅပ်းတတ်း ဢမု ၵႃႈၼႂ်း ၵႄႈ ဝူင်ႈၵၢင် သူ ပီႈၼွင်ႉ ၼင်ႇ ၵၼ် ၵၼ် ၼၼ်ႉ ယဝ်ႉ ႁိုဝ်း။- 6သူ ယင်း ပွႆႇ ပီႈၼွင်ႉ ၼင်ႇ ၵၼ် ႁဵတ်း ဢမု သႂ်ႇ တီႈ ၵၼ် သေယဝ်ႉ၊သမ်ႉ ပၼ် ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ ၸီႇယၢင်ႇ တြႃး ယဝ်ႉ လူင် ပႄႇ။ 7လွင်ႈတၢင်း ဢၼ် သူ ၼင်ႇ ၵၼ် ၵၼ် ၸၢင်ႈ ၽိတ်း ၵၼ် လႄႈ ႁဵတ်း ဢမု သႂ်ႇ တီႈ ၵၼ် ၼၼ်ႉ၊ပဵၼ် တၢင်း ဢၼ် သူ သုတ်ႉယွမ်း ၼႂ်း ၸဝ်ႈၽြႃး ဢေႃႈ။ ႁဵတ်းသင် လႄႈ သူ ဢမ်ႇ ယိူၼ်ႉၶၢမ်ႇ မိူဝ်ႈ ဢၼ် ပိူၼ်ႈ ၽိတ်း သူ။ ႁဵတ်းသင် လႄႈ သူ ဢမ်ႇ ယိူၼ်ႉၶၢမ်ႇ တၢင်း ဢၼ် ဢုၵ်ႉၸႃႇ တူဝ်ၸဝ်ႈၵဝ်ႇ သုမ်း ၼၼ်ႉ ၸိူဝ်ႉ ၼင်ႇ ႁိုဝ်။- 8သူ ၸမ်ႉ၊ဢမ်ႇ ၶၢမ်ႇ ဢဝ် ၸိူဝ်ႉ ၼင်ႇ ၼၼ် ၵူၺ်းဢမ်ႇၵႃး၊ယင်း ၵႂႃႇ ၽိတ်း ပီႈၼွင်ႉ ၼင်ႇ ၵၼ် ၵၼ် လႄႈ သမ်ႉ ႁိမ် ဢဝ် ဢုၵ်ႉၸႃႇ ၶဝ် လူင် ပႄႇ။- 9လွင်ႈ ဢၼ် ဝႃႈ၊ၶဝ် ၸိူဝ်း ဢၼ် ဢမ်ႇ သိုဝ်ႈတေႃႇ ၼၼ်ႉ ဢမ်ႇ လႆႈ ၶၢမ်ႇ ဢမူၺ်ႇ မိူင်းၽြႃးပဵၼ်ၸဝ်ႈ ဝႃႈၼႆ သူ ဢမ်ႇ ႁု ႁိုဝ်း။ သူ ယႃႇပေ ပႅတ်ႉလႅၼ် တူဝ်ၸဝ်ႈၵဝ်ႇ၊ၶဝ် ၸိူဝ်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး လႄႈ သင်၊ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု လႄႈ သင်၊ၵူတ်ႉ ၽူဝ် ၵူတ်ႉ မေး ပိူၼ်ႈ လႄႈ သင်၊ဢၼ် ပဵၼ် ၵူၼ်းၸၢႆး ၼင်ႇ ၵၼ် ၵၼ် ဢမ်ႇၼၼ် ၽူႈယိင်း ၼင်ႇ ၵၼ် ၵၼ် ႁဵတ်း မေႇထုင်ႇ တီႈ ၵၼ် လႄႈ သင်၊- 10ၶဝ် ၸိူဝ်း ဢၼ် ၸၢင်ႈ လၵ်ႉ ပိူၼ်ႈ လႄႈ သင်၊မီး ၸႂ် လေႃးၽႃႉ လႄႈ သင်၊ၵိၼ် လဝ်ႈ မဝ်း ၵမ် လႄႈ သင်၊ၶႃႉၸိုဝ်ႈ ၶၢႆသဵင် ပိူၼ်ႈ လႄႈ သင်၊ၸၢင်ႈ ၸူၼ် ပိူၼ်ႈ လႄႈ သင်၊ၶဝ် ၸိူဝ်း ၼႆႉ ဢမ်ႇ လႆႈ ၶၢမ်ႇ ဢဝ် ဢမူၺ်ႇ မိူင်းၽြႃးပဵၼ်ၸဝ်ႈ။- 11ၼႂ်း သူ ၵမ်ႈၽွင်ႈ ယၢမ်ႈ ပဵၼ် ၸိူဝ်ႉ ၼင်ႇ ၼႆ မႃး ယဝ်ႉ။ ၵူၺ်းၵႃႈ၊သူ ၼႆႉ လႆႈ ၶၢမ်ႇ တၢင်း ဢၼ် သုၵ်ႈ ပွတ်ႈ သေ ၵႃႈတီႈ ဢပျတ်ႈ ယဝ်ႉ။ သူ လႆႈ ပဵၼ် ၵူၼ်း မူတ်းၸၢင်ႇ ယဝ်ႉ။ သူ လႆႈ ၶၢမ်ႇ တၢင်း ဢၼ် မၢတ်ႈ ပဵၼ် ၵူၼ်း သိုဝ်ႈတေႃႇ ၵႃႈၼႂ်း ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၵႃႈၼႂ်း ဝိၺိၺ်ႇ ၽြႃးပဵၼ်ၸဝ်ႈ ယဝ်ႉ။ 12ၵူၼ်း ၵမ်ႈၽွင်ႈ ၸၢင်ႈ တၵ်း ဝႃႈ၊ "ၵဝ် မီး ဢၶႂၢင်ႉ ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ ၸႂ်ႈ တႄႉ သေၵေႃႈ၊ၵူႈၸိူဝ်ႉၵူႈပိူင် ၼၼ်ႉ ဢမ်ႇ ပဵၼ် ဢၵျူဝ်း။ ၵဝ် ၵေႃႈ ၸၢင်ႈ လၢတ်ႈ ဝႃႈ၊ "ၵဝ် မီး ဢၶႂၢင်ႉ ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ သေၵေႃႈ၊ၵဝ် တၵ်း ဢမ်ႇ ပွႆႇ တူဝ်ၸဝ်ႈၵဝ်ႇ ပဵၼ် ၶႃႈ သေ ၸိူဝ်ႉ သေ ပိူင် ၼၼ်ႉ။- 13ၵူၼ်း တၢင်ႇၵေႃႉ ၵေႃႈ ၸၢင်ႈ လၢတ်ႈ ဝႃႈ၊ "တၢင်းၵိၼ် ပဵၼ် ပုၼ်ႈ တွင်ႉ ဢေႃႈ။ တွင်ႉ ၵေႃႈ ပဵၼ် ပုၼ်ႈ တၢင်းၵိၼ် ဢေႃႈ၊" ဝႃႈၼႆ ၸႂ်ႈ တႄႉ သေၵေႃႈ၊ၽြႃးပဵၼ်ၸဝ်ႈ တၵ်း ယႃႉပႅတ်ႈ တင်း သွင် ပိူင် ၼၼ်ႉ ဢေႃႈ။ ဢမ်ႇ ထုၵ်ႇလီ ၸႂ်ႉ တူဝ် ၶၼ်ႇထႃႇ ႁဝ်း ႁဵတ်း မေႇထုင်ႇ ဢၼ် ဢမ်ႇတြႃး။ ထုၵ်ႇလီ ႁဵတ်းဝၢတ်ႈ တီႈ ၸဝ်ႈၽြႃး လႄႈ၊ၸဝ်ႈၽြႃး ၵေႃႈ လဵင်ႉလူ တူဝ် ၶၼ်ႇထႃႇ ဢေႃႈ။- 14ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ႁႂ်ႈ ၸဝ်ႈ ၶရိၸ်ႈ၊လုၵ်ႉ သေ ၵႃႈ တၢင်းတၢႆ လုၵ်ႉ ၶိုၼ်းလိပ်း မႃး ယဝ်ႉ ၼၼ်ႉ၊မၼ်းၸဝ်ႈ တၵ်း ႁႂ်ႈ ႁဝ်း လုၵ်ႉ ၶိုၼ်းလိပ်း မႃး ၵွပ်ႈပိူဝ်ႈ တၼ်းၶူဝ်း မၼ်းၸဝ်ႈ ၼၼ်ႉ ဢေႃႈ။ 15လွင်ႈ ဢၼ် ဝႃႈ တူဝ် ၶၼ်ႇထႃႇ သူ ပဵၼ် တူဝ် ဢၢင်ႇၵႃႇ ၸဝ်ႈ ၶရိၸ်ႈ၊ၼၼ်ႉ၊သူ ဢမ်ႇ ႁု ႁိုဝ်း။ ၸွင်ႇ ၵဝ် ထုၵ်ႇလီ ဢဝ် ဢၢင်ႇၵႃႇ ၸဝ်ႈ ၶရိၸ်ႈ၊သေ ဢၼ် ဢၼ် ၵႂႃႇ ပဵၼ် ဢၢင်ႇၵႃႇ မႄႈမွၵ်ႇယႃႈ ႁိုဝ်း။ ဢမ်ႇ လႆႈ ပဵၼ် ၸိူဝ်ႉ ၼင်ႇ ၼၼ် လႃးလႃး။- 16ၵွပ်ႈပိူဝ်ႈ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၶဝ် သွင် ၵေႃႉ ၼၼ်ႉ၊တၵ်း လႆႈ ပဵၼ် ၼိူဝ်ႉ ဢၼ်လဵဝ် ၵၼ် လိူတ်ႈ ဢၼ်လဵဝ် ၵၼ် ဢေႃႈ၊" ဝႃႈ ၼင်ႇ ၼႆ လႄႈ၊ၵေႃႉ ဢၼ် ဢဝ် တူဝ် ၶၼ်ႇထႃႇ မၼ်း ၵႂႃႇ ႁူမ်ႈ ပွင်း လူၺ်ႈ ၵၼ် တင်း မႄႈမွၵ်ႇယႃႈ ၼၼ်ႉ၊တူဝ် ၶၼ်ႇထႃႇ မၼ်း ပဵၼ် ဢၼ်လဵဝ် ၵၼ် တင်း မႄႈမွၵ်ႇယႃႈ ၼၼ်ႉ ယဝ်ႉ၊ဝႃႈၼႆ သူ ဢမ်ႇ ႁု ႁိုဝ်း။- 17ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ဢဝ် ၸႂ်ဝိၺိၺ်ႇ မၼ်း ႁူမ်ႈ ပွင်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ၸိုင်၊ၸႂ်ဝိၺိၺ်ႇ မၼ်း ၼၼ်ႉ ပဵၼ် ဢၼ်လဵဝ် ၵၼ် တင်း မၼ်းၸဝ်ႈ ဢေႃႈ။ 18ဝႄႈ ပဵတ်ႈ တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး တႃႉ။ ဢပျတ်ႈ တၢင်ႇၸိူဝ်ႉ တၢင်ႇ မဵဝ်း ၸိုင်၊ၵေႃႉ ဢၼ် ၽိတ်းပိူင်ႈ ၼၼ်ႉ ဢမ်ႇ တိူဝ်ႉ တီႈ တူဝ် မၼ်း။ ၵူၺ်းၵႃႈ၊ဢပျတ်ႈ ဢၼ် ႁဵတ်း မေႇထုင်ႇ ဢၼ် ဢမ်ႇတြႃး ၼၼ်ႉ တိူဝ်ႉ ၶိူၵ်ႈ တီႈ တူဝ် မၼ်း ၵမ်းလဵဝ် ဢေႃႈ။- 19သူ ဢမ်ႇ ႁု လွင်ႈ ဢၼ် တူဝ် ၶၼ်ႇထႃႇ သူ ပဵၼ် ၵျွင်း ပိၵ်ႈမၢၼ်ႇ ပုၼ်ႈ ဝိၺိၺ်ႇ မူတ်းၸၢင်ႇ ၸဝ်ႈ၊ဢၼ် တႄႇ ယူႇ ၵႃႈၼႂ်း သူ ဢၼ် ၽြႃးပဵၼ်ၸဝ်ႈ ပၼ် သူ။ ဢိၵ်ႇတင်း သူ ဢမ်ႇ ပိူင်ႇ တူဝ် ၶၼ်ႇထႃႇ သူ ၼၼ်ႉ ႁိုဝ်း။- 20ၽြႃးပဵၼ်ၸဝ်ႈ ဢဝ် တင်း ၵႃႈၶၼ် ဢၼ် ယႂ်ႇ ၼႃႇ သေလႄႈ သိုဝ်ႉ ဢဝ် သူ ယဝ်ႉ။ ပိူဝ်ႈ ၼႆ လႄႈ ႁႂ်ႈ တူဝ် ၶၼ်ႇထႃႇ သူ ပဵၼ် တီႈ ယုၵ်ႉယွင်ႈ မုၼ်ၽုင်း ၽြႃးပဵၼ်ၸဝ်ႈ တႃႉ။
Copyright
Learn More


text:
ၽူႈသူၼ်းတုမ် ပႃႇတီႇတႆးလႅင်လႄႈ ၶူးသွၼ်ႁူင်းႁဵၼ်း ၼႂ်းၸႄႈဝဵင်းၽႃၵၢၼ်ႉ ထုၵ်ႇၶႃႈတၢႆ
ၼႂ်းၸႄႈမိူင်းၶၢင် ၸႄႈဝဵင်းၽႃၵၢၼ်ႉ၊ ၽူႈႁၢပ်ႇၵၢၼ်ၼႂ်း ၵေႃၽႄပႃႇတီႇႁုၼ်ႈမုၼ်းမႂ်ႇသုင် ၸိူဝ်ႉၸၢတ်ႈတႆးလႅင်ၵေႃႉၼိုင်ႈလႄႈ တင်းၶူးသွၼ်ႁူင်းႁဵၼ်းၵေႃႉၼိုင်ႈ ၺႃးၶႃႈတၢႆ၊ ၼႂ်းၶၢဝ်းတၢင်းသွင်ဝၼ်း ၺႃးၶႃႈတၢႆ 2 ၵေႃႉ- ၵေႃႉပဵၼ်ႁူဝ်ပဝ်ႈပႃႇတီႇတႆးလႅင် ဢူးထေးဢွင်ႇ လၢတ်ႈ ။
ၼႂ်းၸႄႈဝဵင်းၽႃၵၢၼ်ႉ ဢိူင်ႇလူင်ၶၢင်ႉ ဝၢၼ်ႈသၼ်ၶႃၼၼ်ႉ ဢူးမွင်ႇတူဝ်း ထုၵ်ႇၸုမ်းယိပ်းၵွင်ႈၵၢင်ႇမႃးယိုဝ်းတၢႆ တီႈႁိူၼ်း မိူဝ်ႈၵၢင်ၶမ်ႈဝၼ်းတီႈ 17/01/2017 ။ ၸိူင်ႉၼၼ်ၼင်ႇၵဝ်ႇ ထိုင်မႃးထႅင်ႈဝၼ်းၼိုင်ႈ ဝၼ်းတီႈ 18/01/2017 (မိူဝ်ႈဝႃး) ၵေႃႈ ၶူးသွၼ်ၼႂ်းႁူင်းႁဵၼ်းၵေႃႉၼိုင်ႈ ၸိုဝ်ႈႁွင်ႉဝႃႈ ၵူဝ်ႇဢွင်ႇသိၼ်ႇထုၼ်း ၶႃႉၽူဝ်းလူင်း ထုၵ်ႇၵူၼ်းႁၢႆႉမႃးႁွင်ႉဢွၵ်ႇၵႂႃႇ တီႈၼွၵ်ႈႁူင်းႁဵၼ်းသေ တီႉၺွပ်းၵႂႃႇယဝ်ႉ ၵႂႃႇႁႅမ်တၢႆပႅတ်ႈမိူဝ်ႈဝႃးၼႆႉ ။
ၶူးသွၼ်ႁူင်းႁဵၼ်း ၵေႃႉဢၼ်ၺႃးၶႃႈတၢႆၼႆႉ ၵူၼ်းႁၢႆႉၶဝ်ႈမႃးၼႂ်းႁူင်းႁဵၼ်းသေ မႃးႁွင်ႉဢွၵ်ႇၵႂႃႇတၢင်းၼွၵ်ႈ ၵမ်းၼိုင်ႈ။ ႁွင်ႉဢွၵ်ႇၵႂႃႇသေ ၵႂႃႇႁႅမ်တၢႆပႅတ်ႈလႄႈ ႁဵတ်းႁႂ်ႈၵူၼ်းဝၢၼ်ႈၵူၼ်းသူၼ်တူၵ်းၸႂ်လႂ်တိုၼ်ႇ ဢွၼ်ၵၼ်ၵူဝ်ႁႄ။ ပွင်ႇဝႃႈတီႈဝၢၼ်ႈတီႈသူၼ်ႁဝ်းၶႃႈၼႆႉ ဢမ်ႇမီးလွင်ႈႁူမ်ႇလူမ်ႈယဝ်ႉ၊ လီၵူဝ်လီၵၢၵ်ႇတႄႉတႄႉ၊ ၵူၼ်းဝၢၼ်ႈ ၸဝ်ႈၼွႆႉႁူဝ်သိူဝ်ၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ။
ဢူးဢွင်ႇထေး ႁူဝ်ပဝ်ႈပႃႇတီႇတႆးလႅင် ၵေႃႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ဢူးမွင်ႇတူဝ်းၼႆႉ မၼ်းႁၢပ်ႇၵၢၼ်ၼႂ်းပႃႇတီႇတႆးလႅင် မီးသီႇပီယဝ်ႉ။ မၼ်းၼႆႉပဵၼ်ၽူႈသူၼ်းတုမ်ၼႂ်းဝၢၼ်ႈၼႂ်းသူၼ် ၼႂ်းဢိူင်ႇလူင်ၶၢင်ႉ- ဝႃႈၼႆ ။
ၵဵဝ်ႇၵပ်းလွင်ႈၼႆႉ ၵေႃႉပဵၼ်မေးဢူးမွင်ႇတူဝ်းၵေႃႈ လၢတ်ႈတီႈၸုမ်းၶၢဝ်ႇလေႊၻီႊ (The Lady news) ဝႃႈ- ၵူၼ်းဢၼ်မႃးယိုဝ်းဢူးမွင်ႇတူဝ်းတၢႆၼႆႉ တၼ်းႁၼ်မၼ်းယူႇ၊ ပူၵ်ႉၼႃႈပူၵ်ႉတႃသေ ၽိဝ်ၼိူဝ်ႉၶၢဝ် တူဝ်သုင်သုင်ဝႆႉ- ဝႃႈၼႆ ။
ဢူးမွင်ႇတူဝ်းၼႆႉ ပဵၼ်ၵူၼ်းႁဵတ်းၵၢၼ်ၵဵဝ်ႇၵပ်းၵၢၼ်သႅင်၊ မၼ်းၸၢႆးမီးမေႃႇသႅင်ဝႆႉ၊ ပေႃးဝႃႈပိူၼ်ႈမႃးၶုတ်းသႅင် ၶူၺ်လိၼ်သႅင် ဢၼ်ပိူၼ်ႈၶုတ်းဢွၵ်ႇမႃးၸိူဝ်းၼၼ်ႉ ပေႃးဝႃႈပဵၼ်မၢၵ်ႇႁိၼ်သႅင်ၸိူဝ်းၼႆႉ မၼ်းႁပ်ႉၵဵပ်းသိုဝ်ႉဢဝ်။ ဢွၼ်ၼႃႈၼႆႉ ပူၼ်ႉမႃးဢမ်ႇႁိုင်လၢႆလိူၼ်ၵေႃႈ မီးၵူၼ်းႁဵတ်းၵၢၼ်ၼႂ်းမေႃႇသႅင်မၼ်းၸၢႆးၵေႃႉၼိုင်ႈ ၺႃးယိုဝ်းတၢႆၼင်ႇၵဝ်ႇ ။
လႆႈႁူႉဝႃႈ ၵူဝ်ႇဢွင်ႇသိၼ်ႇထုၼ်း ၶႃႉၽူဝ်းလူင်း ၵေႃႉထုၵ်ႇၶႃႈတၢႆၼႆႉ ပဵၼ်ၶူးသွၼ်တီႈဝၢၼ်ႈၼမ်ႉမၢၵ်ႇၽိတ်ႉ ၽႃၵၢၼ်ႉ၊ မၼ်းၸၢႆးၵေႃႈပဵၼ်ၸၢဝ်းၶိူဝ်းတႆးလႅင်ၼင်ႇၵဝ်ႇ။ လွင်ႈဢၼ်လႆႈလူႉတၢႆတင်းသဵင်ႈၸိူဝ်းၼႆႉ ၽူႈတႅၼ်းသၽႃးၵေႃႈ ယွမ်းႁပ်ႉဝႃႈၸိုဝ်ႈၸႂ်ႈတႄႉ ။
ဢိင်ၼိူဝ်ၵူၼ်းမိူင်း ထုၵ်ႇၶႃႈတၢႆသွင်ၵေႃႉၼႆႉသေ ၵမ်ႈၼမ်ထၢင်ႇထိူမ်ဝႃႈ ပဵၼ်ၼမ်ႉမိုဝ်း တပ်ႉသိုၵ်းလွတ်ႈလႅဝ်ၶၢင် (KIA) ။ ၵူၺ်းၵႃႈလွင်ႈၼႆႉ ဢၼ်ယိုၼ်ယၼ်တႅတ်ႈတေႃး သၢၵ်ႇသေႇလၵ်းထၢၼ်မၼ်း ဢမ်ႇမီးသင်သေၸိူဝ်ႉ သေပိူင်- ၵေႃႉပဵၼ်ၽူႈၵွၼ်းသိုၵ်း KIA ဢၼ်ယူႇၼႂ်းပိုၼ်ႉတီႈ တူးလီႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 19/01/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 38.34 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1357.00 ပျႃး၊ ငိုၼ်းၶႄႇ 1 ယႅၼ်ႉ = 197.67 ပျႃး (ၶၼ်လႅၵ်ႈငိုၼ်း လုမ်ႈၾႃႉ) ။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 19/01/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 18/01/2017 ငိုၼ်းထႆး 1 ဝၢတ်ႇ = 38.23 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355.00 ပျႃး၊ ငိုၼ်းၶႄႇ 1 ယႅၼ်ႉ = 196.36 ပျႃး ။
သိုပ်ႇဢၢၼ်ႇ
ၵူၼ်းမိူင်းပွတ်းၼမ်ႉသၼ်ႇ ယဵပ်ႇၺႃးမၢၵ်ႇၼိူဝ်သဵၼ်ႈတၢင်း ၽွင်းၵႂႃႇသူၼ်ပွၵ်ႈႁိူၼ်း
ၸၢဝ်းၶိူဝ်းတဢၢင်း ပွတ်းၼမ်ႉသၼ်ႇ သွင်ၵေႃႉၽူဝ်မေးၵႂႃႇႁဵတ်းသူၼ်၊ တေမိူဝ်းၵိၼ်ၶဝ်ႈဝၼ်း ယဵပ်ႇၺႃးမၢၵ်ႇႁိမ်းပႃႇႁဵဝ်ႈၶႄႇ၊ ၵေႃႉပဵၼ်ၽူဝ်တိူဝ်ႉဝၢတ်ႇတီႈတိၼ်ၾၢႆႇၶႂႃ၊ ၶဝ်ႈယူတ်းယႃတူဝ်ဝႆႉ တီႈႁူင်းယႃဝဵင်းလႃႈသဵဝ်ႈ ။
မိူဝ်ႈဝၼ်းတီႈ 16/01/2017 ၵၢင်ဝၼ်းယၢမ်း 11:15 မိၼိတ်ႉ၊ ၸၢႆးဢၢႆႈၺုၼ်ႉ ၸၢဝ်းၶိူဝ်းတဢၢင်း (လွႆ) ၵူၼ်းၼမ်ႉသၼ်ႇ တင်းမေးၼၢင်းမၼ်း ၵႂႃႇႁဵတ်းသူၼ်သေၶိုၼ်းပွၵ်ႈႁိူၼ်း၊ ပိူဝ်ႈတႃႇမိူဝ်းၵိၼ်ၶဝ်ႈဝၼ်း၊ ၸွမ်းတၢင်းယဵပ်ႇၺႃးမၢၵ်ႇတီႈႁိမ်းပႃႇႁဵဝ်ႈၶႄႇ၊ ႁဵတ်းႁႂ်ႈ တိၼ်မၼ်းၸၢႆးၾၢႆႇၶႂႃ တႄႇဢဝ်တီႈ ၶေႃႈတိၼ်မၼ်းလူင်းၵႂႃႇၸူးၽႃႇတိၼ်မၼ်း တိူဝ်ႉဝၢတ်ႇယွၵ်းယွႆၵႂႃႇမူတ်း- ၼႆယဝ်ႉ ။
ၸုမ်းဢၼ်ႁၢင်ႈၵၢင်မၢၵ်ႇတႅၵ်ႇဝႆႉၼႆႉ ပဵၼ်ၸုမ်းလႂ်၊ ပဵၼ်ၸုမ်းသိုၵ်းမၢၼ်ႈႁိုဝ် ၸုမ်းသိုၵ်းတဢၢင်း TNLA ယင်းပႆႇႁူႉ။ လွင်ႈတၢင်းဢၼ်ယဵပ်ႇၺႃးမၢၵ်ႇတႅၵ်ႇၼႆႉ တေမိူဝ်းၵိၼ်ၶဝ်ႈဝၼ်းတီႈႁိူၼ်းသေ မိူဝ်းယဵပ်ႇၺႃးၼိူဝ်သဵၼ်ႈတၢင်း- ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈ ။
ၸၢႆးဢၢႆႈၺုၼ်ႉၼႆႉ ယဵပ်ႇၺႃးမၢၵ်ႇတႅၵ်ႇသေ တိၼ်မၼ်းၵေႃႈယွၵ်းယွႆၵႂႃႇ၊ မၼ်းၵေႃႈၶီႇလူတ်ႉၶိူင်ႈမၼ်းသေ မိူဝ်းၵႂႃႇတီႈႁိူၼ်း၊ တေၵႂႃႇႁူင်းယႃ။ ၵူၺ်းၵႃႈ မၼ်းမိူဝ်းၵႂႃႇၽႅဝ်ၵၢင်တၢင်းၵူၺ်း၊ ယွၼ်ႉလိူတ်ႈမၼ်းတူၵ်း လိူဝ်ႁႅင်းလႄႈ မၼ်းဢမ်ႇသိုပ်ႇမိူဝ်းလႆႈ၊ မၼ်းလႆႈပွႆႇလူတ်ႉၶိူင်ႈမၼ်းၵိုတ်းပႅတ်ႈၵၢင်တၢင်းသေ ၵူၼ်းဝၢၼ်ႈလႆႈဢဝ်မၼ်းၵႂႃႇသူင်ႇႁူင်းယႃ၊ ယၢမ်းလဵဝ်တႄႉ မၼ်းၸၢႆးယူတ်းယႃတူဝ်ဝႆႉမီးယူႇတီႈ ႁူင်းယႃလႃႈသဵဝ်ႈ- ၵူၼ်းၼႂ်းပိုၼ်ႉတီႈၼၼ်ႉ သိုပ်ႇလၢတ်ႈၼင်ႇၼႆ ။
သိုပ်ႇဢၢၼ်ႇ
ပီႈၼွင်ႉၵူၼ်းမိူင်းသီႇပေႃႉ တေၸတ်းႁဵတ်း ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီ ယႂ်ႇလူင်
ၸုမ်းတူင်ႉၼိုင်တူင်ႇဝူင်းတႆးလႄႈ ပီႈၼွင်ႉၵူၼ်းမိူင်း ၸႄႈဝဵင်းသီႇပေႃႉ တေၸတ်းႁဵတ်း ပၢင်ပွႆးဝၼ်း ၸိူဝ်ႉၸၢတ်ႈၸိုင်ႈတႆး ၶိုၵ်ႉၶႅမ်ႉ ယႂ်ႇလူင် တႃႇသွင်ဝၼ်း ဝႃႈၼႆ ။
ဝၼ်းတီႈ 07-08/02/2017 လိူၼ်ၼႃႈၼႆႉ ၸုမ်းတူင်ႉ ၼိုင် တူင်ႇဝူင်း တႆးလၢႆမူႇ လၢႆၸုမ်းလႄႈ တင်းပေႃႈမႄႈပီႈၼွင်ႉ ၵူၼ်းမိူင်း ၸႄႈဝဵင်းသီႇပေႃႉ တေႁူမ်ႈၵၼ် ၸတ်းႁဵတ်း ပၢင်ပွႆးဝၼ်းၸိူဝ်ႉ ၸၢတ်ႈၸိုင်ႈတႆး ၶွပ်ႈၶူပ်ႇတဵမ် 70 ပီ တီႈႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းသီႇပေႃႉ ၸိုင်ႈတႆး ပွတ်းႁွင်ႇ။ ၼႂ်းပၢင်ၵႅဝ်ႈဝၼ်းၸိူဝ်ႉ ၸၢတ်ႈၸိုင်ႈတႆးၼၼ်ႉ တေဢုပ်ႇၶႆႈၼႄ လွင်ႈပဵၼ်မႃး ဝၼ်းၸိူဝ်ႉၸၢတ်ႈၸိုင်ႈတႆး ႁဵတ်းႁိုဝ်ပဵၼ်မႃး ၸဵမ်ၸိူဝ်းၼႆႉ ဝႃႈၼႆ ။
ၼၢင်းသၢၼ်းသၢၼ်းဢေး ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းသီႇပေႃႉ လၢတ်ႈဝႃႈ “ ပေႃးထိုင်မႃး ၼႂ်းဝၼ်းၸိူဝ်ႉၸၢတ်ႈၸိုင်ႈတႆးၸိုင် ႁဝ်းၶႃႈ တေဢုပ်ႇၶႆႈၼႄ လွင်ႈပဵၼ်မႃး ဝၼ်းၸိူဝ်ႉၸၢတ်ႈၸိုင်ႈတႆး ၼင်ႇႁိုဝ် လုၵ်ႈလၢၼ်ၸိူဝ်းမႃးၸွမ်းလင်ၼၼ်ႉ ပေႃးတေလႆႈႁပ်ႉႁူႉၵႂႃႇ တေသပ်းလႅင်းပိုၼ်းပဵၼ်မႃး၊ ယဝ်ႉၵေႃႈ တေမီးပႃးလွင်ႈၵႃႈလွင်ႈဝႅၼ် ၾိင်ႈငႄႈ၊ လိူဝ်ၼၼ်ႉ တေမီး ပႃး ပၢင်ႁိမ်ၼမ်ႉၵႂၢမ်းလႄႈ ဢိၵ်ႇထႅင်ႈလၢႆလၢႆဢၼ်” ဝႃႈၼႆ ။
သိုပ်ႇလၢတ်ႈထႅင်ႈဝႃႈ မိူဝ်ႈပီမႂ်ႇတႆးၼၼ်ႉ ႁဝ်းၶႃႈဢမ်ႇလႆႈၸတ်းႁဵတ်း ယွၼ်ႉပိူဝ်ႈဝႃႈ တၢင်းပွတ်း ႁဝ်းၶႃႈၼႆႉ မီးပၢင်တိုၵ်း တူၺ်းၼႃႈၵူၼ်းမိူင်း/ ၵူၼ်းပၢႆႈၽေးသိုၵ်း ပဵၼ်ဢၼ် တုၵ်ႉၶယၢပ်ႇ ၶၢၼ်ၸႂ်၊ ႁဝ်းၶႃႈ ဢမ်ႇၶႂ်ႈႁဵတ်းၼႄ လွင်ႈပျေႃႇလွင်ႈမူၼ်ႈ” ဝႃႈၼႆ ။
ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇတဵမ် 70 ပီ ဢၼ်တေထိုင်မႃးၼႆႉ ယူႇတီႈဢွၼ်ႇယိင်း/ၸၢႆး ၽူႈယႂ်ႇၵူၼ်းလူင် ၼႂ်းၸႄႈဝဵင်းသီႇပေႃႉ ဢွၼ်ၵၼ်လူင်းတူၵ်းသူး ႁႃငိုၼ်းၵွင်ၵၢင် တႃႇႁဵတ်းပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး၊ တႄႇဢဝ် ဝၼ်းတီႈ 16/01/2017 တႄႇလူင်းတူၵ်းသူးၵႂႃႇ ပိူဝ်ႈတႃႇ ငိုၼ်းၵွင်ၵၢင် ၵႂႃႇတေႃႇထိုင် ဝၼ်းပွႆး ဝႃႈၼႆ ။
ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး တီႈသီႇပေႃႉၼႆႉ ပေႃးထိုင်မႃး ဝၼ်းတီႈ 7 ၸိုင် ၵူၼ်းမိူင်းသီႇပေႃႉ ဢွၼ်ၵၼ်ၸတ်းႁဵတ်းမႃးၵူႈပီ။ ၼွၵ်ႈလိူဝ်ၼၼ်ႉ ၼႂ်းမိူင်းတႆးၵူႈတီႈၵူႈတၢင်းလႄႈ ၸွမ်းလႅၼ်လိၼ် တႆး-ထႆး ၸဵမ်ၸိူဝ်းၼႆႉၵေႃႈ ဢွၼ်ၵၼ်ၸတ်းႁဵတ်းမႃး။ ပီၼႆႉ တီႈငဝ်ႈၸိုင်ႈလွႆတႆးလႅင်းၵေႃႈ တေ ၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ တဵမ် 70 ပီ ယႂ်ႇလူင် ၼင်ႇၵဝ်ႇ ဝႃႈၼႆ ။
သိုပ်ႇဢၢၼ်ႇ
ပၢင်ပွႆးပိုတ်ႇႁူင်းႁဵၼ်းၸၼ်ႉဢွၼ် သိူဝ်ၶၢၼ်ႇၾႃႉ တေၸတ်းႁဵတ်းပႃး ပၢင်ဢုပ်ႇလၢတ်ႈ တႃႇယုၵ်ႉ မုၼ်း ပၢႆးပၺ်ၺႃ
ၵူၼ်းၼုမ်ႇတႆး ၸေႊလၢၼ်ႉ ဢွၼ်ႁူဝ်ၸတ်းႁဵတ်း ပၢင်ပွႆးပိုတ်ႇႁူင်းႁဵၼ်းၸၼ်ႉဢွၼ်သေ တေ ၸတ်းႁဵတ်းပႃး ပၢင်ဢုပ်ႇၶႆႈ လွင်ႈပိုၼ်ႉႁူႉ လိၵ်ႈလၢႆး ပၢႆးႁၼ် တီႈဝဵင်းၸေႊလၢၼ်ႉ ၸႄႈဝဵင်းမူႇၸေႊ ၸိုင်ႈတႆး ပွတ်းႁွင်ႇ ဝႃႈၼႆ ။
ဝၼ်းတီႈ 19/01/2017 ၼႆႉယူႇတီႈၸုမ်းၵူၼ်း ၼုမ်ႇတႆး ၸေႊလၢၼ်ႉ ဢွၼ်ႁူဝ်ၼမ်းၼႃႈသေ တေၸတ်းႁဵတ်းပၢင်ပွႆးပိုတ်ႇႁူင်းႁဵၼ်း ၸၼ်ႉဢွၼ် သိူဝ်ၶၢၼ်ႇၾႃႉလႄႈ ပၢင်ဢုပ်ႇၶႆႈ တီႈႁူင်းႁဵၼ်း ၸၼ်ႉဢွၼ် သိူဝ်ၶၢၼ်ႇၾႃႉ၊ ပွၵ်ႉၼိူဝ်ၵၢတ်ႇ၊ ၸေႊလၢၼ်ႉ၊ ၸႄႈတွၼ်ႈမူႇၸေႊ ၸိုင်ႈတႆး ပွတ်းႁွင်ႇ။ တေမီးၽူႈလူင်ႉလႅၼ်ႇၾၢႆႇပိုၼ်းၸိူဝ်းၼႆႉ မႃးၶဝ်ႈႁူမ်ႈမွၵ်ႇလၢတ်ႈ တၢၼ်ႈၶႆႈၵႂႃႇ- ဝႃႈၼႆ ။
ၸၢႆးမၢဝ်းဢွၼ်ႇ ၽူႈၼမ်းၼႂ်း 1 ၾၢႆႇၵေႃႇမတီႇ ႁူင်းႁဵၼ်းၸၼ်ႉဢွၼ် သိူဝ်ၶၢၼ်ႇၾႃႉ လၢတ်ႈဝႃႈ “ ဢၼ်ႁဝ်းၶႃႈပိုတ်ႇႁူင်းႁဵၼ်းၸၼ်ႉဢွၼ်ၼႆႉ မီးယိူင်းဢၢၼ်းဝႆႉ 2 ၶေႃႈ။ ၶေႃႈတီႈၼိုင်ႈသမ်ႉ ဢၼ်ႁဝ်းၶႃႈၸတ်းႁဵတ်းပၢင်တၢၼ်ႈၶႆႈၼႆႉ တေမီးၽူႈယႂ်ႇၵူၼ်းလူင် တေဢုပ်ႇလၢတ်ႈၶႆႈၼႄ လွင်ႈလိၵ်ႈလၢႆး၊ ပၢႆးႁူႉႁၼ်၊ ၶႂ်ႈႁႂ်ႈပီႈၼွင်ႉႁဝ်းၶဝ်လႆႈႁပ်ႉႁူႉ ႁၼ်ၵႂၢင်ႈတိူဝ်းၼမ်မႃးထႅင်ႈ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ ထႅင်ႈၶေႃႈတီႈသွင်သမ်ႉ ယူႇတီႈၵူၼ်းၼုမ်ႇတႆးႁဝ်းၶႃႈ ၸေႊလၢၼ်ႉ ဢၼ်လႆႈ မႃးပူၵ်းပွင်ႁူင်းႁဵၼ်းၼႆႉ မီးယိူင်းဢၢၼ်း 3 ၶေႃႈ။ ပူၵ်းပွင်၊ ၵမ်ႉၸွႆႈလႄႈ ၽွမ်ႉႁူမ်ႈ ၸဵမ်ၸိူဝ်းၼႆႉ။ မိူၼ်ၼင်ႇ လွင်ႈပူၵ်းပွင် ဢၼ်ဝႃႈၼၼ်ႉ ႁဝ်းၶႃႈတေပူၵ်းပွင်လုၵ်ႈဢွၼ်ႇႁဝ်း၊ ၵူၼ်းၼုမ်ႇႁဝ်း ၼင်ႇႁိုဝ်တေမီး တင်းႁူႉတင်းႁၼ်ၼမ်။ လွင်ႈၵမ်ႉၸွႆႈဢၼ်ဝႃႈၼၼ်ႉ ယူႇတီႈၸုမ်းၵူၼ်း ၼုမ်ႇႁဝ်း ၶႃႈသေ တေၵမ်ႉၸွႆႈ ပၢႆးပၺ်ၺႃ။ လွင်ႈၽွမ်ႉႁူမ်ႈဢၼ်ဝႃႈၼၼ်ႉ ၵူၼ်းလူင်၊ ၵူၼ်းၼုမ်ႇ တင်းမူတ်း ပေႃးၽွမ်ႉ ႁူမ်ႈၵၼ်သေ ႁဵတ်းၵၢၼ်ၼႆႉ မၼ်းတေထိုင်တီႈ။ ၼႂ်းပၢင်ဢုပ်ႇၶႆႈ ႁဝ်းၶႃႈ ၼႂ်းဝၼ်း မိူဝ်ႈ ၽုၵ်ႈၼႆႉ လႆႈမွၵ်ႇဝႆႉ ၽူႈတေမႃးၶဝ်ႈႁူမ်ႈ တင်းမူတ်း 350 ၵေႃႉ ဝႃႈၼႆ ။
ပၢင်ဢုပ်ႇၶႆႈ ပိုၼ်ႉႁူႉ လိၵ်ႈလၢႆး ပၢႆးႁၼ် တီႈႁူင်းႁဵၼ်းၸၼ်ႉဢွၼ်ၼႆႉၽူႈလူင်ႉလႅၼ်ႇလိၵ်ႈလၢႆး တေမႃးဢုပ်ႇၶႆႈ ၶူးပူင်သွၼ် လုင်းၸၢႆးၾႃႈ၊ ႁိုၼ်း (ၵႃယၢင်း)၊ ၸၢႆး ဢူးၶမ်း၊ ႁၢၼ်လဵတ်း၊ ၶုၼ်ယုင်း ၶဵဝ်လႄႈ ၼၢင်းဢေမီ ၸဵမ်ၸိူဝ်းၼႆႉ ဝႃႈၼႆ ။
ႁူင်းႁဵၼ်းၸၼ်ႉဢွၼ်သိူဝ်ၶၢၼ်ႇၾႃႉၼႆႉ ဢၼ်လႆႈၵေႃႇသၢင်ႈႁဵတ်းမႃး တင်းမူတ်း တူၵ်းမႅၼ်ႈ ငိုၼ်းမၢၼ်ႈၵျၢတ်ႉ 200 သႅၼ်ပၢႆ၊ ၶူးတေပူင်သွၼ် ပၼ်မီး 2 ၵေႃႉ၊ တေပူင်သွၼ်လုၵ်ႈႁဵၼ်း ၽႃသႃ လၢႆလၢႆၽႃသႃ ဝႃႈၼႆ ။
သိုပ်ႇဢၢၼ်ႇ
ႁွင်ႈၵၢၼ်ၾၢႆႇယူႇလီ ၸႄႈဝဵင်းလႃႈသဵဝ်ႈ ၶုတ်းႁၼ်မၢၵ်ႇမိုဝ်ႈၸိုၼ်းယၢမ်း ပၢၼ်သိုၵ်းလုမ်ႈၾႃႉပွၵ်ႈ 2
ႁွင်ႈၵၢၼ်ၾၢႆႇပၢႆးယူႇလီ ၸႄႈဝဵင်းလႃႈသဵဝ်ႈ တေၵေႃႇသၢင်ႈႁိူၼ်း၊ ၶုတ်းလိၼ်ႁၼ်မႅၼ်ႈၺႃး မၢၵ်ႇမိုဝ်ႈၸိုၼ်းယၢမ်း ပၢၼ်သိုၵ်းလုမ်ႈၾႃႉပွၵ်ႈ 2 ၊ ၸဝ်ႈၼႃႈတီႈပလိၵ်ႈ ဢဝ်ၵႂႃႇဝႆႉတီႈႁူင်းပလိၵ်ႈမၢႆ 2 လႃႈသဵဝ်ႈ ။
မိူဝ်ႈဝၼ်းတီႈ 13/01/2017 ၼၼ်ႉ တီႈပွၵ်ႉၼိုင်ႈ ဝဵင်းလႃႈသဵဝ်ႈ၊ ႁွင်ႈၵၢၼ်ၾၢႆႇပၢႆးယူႇလီၸႄႈဝဵင်းၶဝ်ၶုတ်းလိၼ် ပိူဝ်ႈတႃႇၵေႃႇသၢင်ႈႁိူၼ်းၼႆသေ ၶုတ်းၺႃးမၢၵ်ႇမိုဝ်ႈၸိုၼ်းယၢမ်း မၢၵ်ႇၵွင်ႈ ၸဵမ်မိူဝ်ႈပၢၼ်သိုၵ်းလုမ်ႈၾႃႉပွၵ်ႈ 2 တင်းၼမ်တင်းလၢႆ- ၼႆယဝ်ႉ ။
ၵူၼ်းပွၵ်ႉၼိုင်ႈဝဵင်းလႃႈသဵဝ်ႈ ၵေႃႉၼိုင်ႈလၢတ်ႈဝႃႈ- ဢၼ်ၶဝ်ၶုတ်းလႆႈၼႆႉ ပဵၼ်မၢၵ်ႇၵွင်ႈလၢႆႊၽိူဝ်ႊလ် .303 (Rifle .303) ႁၼ်ပဵၼ်ႁႃႈပၢၵ်ႇပၢႆ ၸမ်ႁိမ်းႁူၵ်းပၢၵ်ႇ။ မၢၵ်ႇၵွင်ႈၵဝ်ႇၸိူဝ်းၼႆႉ ယၢမ်းလဵဝ်ဢဝ်ၵႂႃႇဝႆႉတီႈတပ်ႉပလိၵ်ႈမၢႆ 1 ယဝ်ႉ။ ၵေႃႉဢဝ်ၵႂႃႇမၼ်းၵေႃႈပဵၼ် ၵႅမ်ၽူႈၵွၼ်းတပ်ႉပလိၵ်ႈ ၵျေႃႇၼၢႆႇ၊ ၶဝ်တေဢဝ်ၵႂႃႇတၢင်းလႂ်ထႅင်ႈတႄႉပႆႇႁူႉ- ဝႃႈၼႆ ။
ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- ၸိူဝ်းၸွမ်းႁိမ်းႁွမ်းၼၼ်ႉၵေႃႈ လႅပ်ႈတေမီးထႅင်ႈမေႃႈၶမ်းၸိူဝ်းၼႆႉလႄႈ ၶဝ်ယင်းၶိုင်ဢၢင်ႈတေၶုတ်းထႅင်ႈယူႇ တီႈႁိမ်းႁွမ်းၼၼ်ႉ၊ ဢၼ်ၼၼ်ႉၵေႃႈလီပၵ်းတႃပႂ်ႉတူၺ်း။ ၵူၺ်းၵႃႈလွင်ႈၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈ ပႆႇယိုၼ်ယၼ်လႆႈ ။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 18/01/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 38.25 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349.00 ပျႃး၊ ငိုၼ်းၶႄႇ 1 ယႅၼ်ႉ = 196.82 ပျႃး (ၶၼ်လႅၵ်ႈငိုၼ်း လုမ်ႈၾႃႉ) ။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 18/01/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 17/01/2017 ငိုၼ်းထႆး 1 ဝၢတ်ႇ = 38.23 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355.00 ပျႃး၊ ငိုၼ်းၶႄႇ 1 ယႅၼ်ႉ = 196.36 ပျႃး ။
သိုပ်ႇဢၢၼ်ႇ


text:
1ၵႂၢမ်း ဢၼ် သုတ်း ဢၼ် ၵွႆ ၸမ်ႉ၊ပီႈၼွင်ႉ ၶဝ်႟။ မီး ၸႂ် ဢၼ် သိူဝ်းပျေႃႇ ၼႂ်း ၸဝ်ႈၽြႃး တႃႉ။ တၢင်း ဢၼ် သမ်ႉ ၵႂၢမ်း ၵဝ်ႇ လႄႈ တႅမ်ႈ ပၼ် သူ ယူႇ ၶိူဝ်းၶိူဝ်း ယႂ်းယႂ်း ၼႆႉ ဢမ်ႇ ယၢပ်ႇၸႂ် ပုၼ်ႈ ၵဝ် သေၵေႃႈ ပုၼ်ႈ သူ ၸမ်ႉ၊မီး ဢၵျူဝ်း ဢေႃႈ။- 2ဝႆႉ သတိ တီႈ ၶဝ် ၸိူဝ်း ဢၼ် မီး ၸႂ် မႃ ၸိူဝ်း ၼၼ်ႉ တႃႉ။ ဝႆႉ သတိ တီႈ ၶဝ် ၸိူဝ်း ဢၼ် ၵမ်ၵျၢင်ႉ ဢမ်ႇလီ ဢမ်ႇ ငၢမ်း ၸိူဝ်း ၼၼ်ႉ တႃႉ။ ဝႆႉ သတိ တီႈ ၶဝ် ၸိူဝ်း ဢၼ် ပၢတ်ႇ ၼိူဝ်ႉ ပၢတ်ႇ ၼင် ၼၼ်ႉ တႃႉ။- 3ႁဝ်း ၼႆႉ ၸမ်ႉ၊ပဵၼ် ၵေႃႉ ဢၼ် ၶၢမ်ႇ မၢင်ႇၵလႃႇ ပၢတ်ႇပၢႆၼင် ဢၼ် ၸႅတ်ႈ၊ၵွပ်ႈပိူဝ်ႈ ႁဝ်း ပႃး တင်း ၸႂ်ဝိၺိၺ်ႇ ၵူဝ်းၵႂၢႆႇ ၽြႃးပဵၼ်ၸဝ်ႈ သေယဝ်ႉ၊ၸူဝ်ႈ ဢသၢၵ်ႈ ႁဝ်း ၼႆႉ ႁဝ်း သိူဝ်းပျေႃႇ ၼႂ်း ၸဝ်ႈ ယေႇသု ၶရိၸ်ႈ၊ၵူၺ်း လႄႈ၊ယင်း ဢမ်ႇ ဢိင်ပိုင်ႈ ၸႃႇတိ ၼိူဝ်ႉလိူတ်ႈ လႃးလႃး ဢေႃႈ။- 4သင် ပဵၼ် ၵဝ် ၼႆႉ ၸိုင်၊ၵဝ် မီး တီႈ တၵ်း ဢိင်ပိုင်ႈ ၸႃႇတိ ၼိူဝ်ႉလိူတ်ႈ ယဝ်ႉ ဢေႃႈ။ ပေႃး တၢင်ႇၵေႃႉ ထၢင်ႇ ဝႃႈ မၼ်း မီး တီႈ တၵ်း ဢိင်ပိုင်ႈ ၸႃႇတိ ၼိူဝ်ႉလိူတ်ႈ ၸိုင်၊ၵဝ် ယဵင်ႈၶႅၼ်း မီး ဢေႃႈ။- 5ၵဝ် ၼႆႉ၊လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် မိူဝ်ႈ ဢၼ် ဢသၢၵ်ႈ ၵဝ် ယင်း မီး ပႅတ်ႇ ဝၼ်း ၼၼ်ႉ ဢေႃႈ။ ပဵၼ် ၵူၼ်း မဵဝ်း ဢိသရေး၊ၸိူဝ်ႉၶိူဝ်း ပိၼ်ႇယႃႇမိၼ်ႇ၊ဢေႃႈ။ ပဵၼ် ၵူၼ်း မဵဝ်း ႁေႇပြႄး၊ဢၼ် ၵိူတ်ႇ မႃး တီႈ ၵူၼ်း မဵဝ်း ႁေႇပြႄး၊ဢေႃႈ။ ဢဝ် တင်း ၽႃႇသႃႇ တြႃး ဝႃႈ ၸိုင်၊ပဵၼ် ၵိူင်း ၽႃႇရိသႄး၊ဢေႃႈ။- 6ဢဝ် တင်း ႁူဝ်ၸႂ် ႁႅင်း ယႂ်ႇ ၼႂ်း ၼႃႈၵၢၼ် ၸဝ်ႈၽြႃး ဝႃႈ ၸိုင်၊ပဵၼ် ၵေႃႉ ဢၼ် ၼိၵ်ႈၸၢၵ်ႈ ငႅၼ်းသႄး ၸိူဝ်းၸဝ်ႈ ဢေႃႈ။ ဢဝ် တင်း တၢင်း ဢၼ် သိုဝ်ႈတေႃႇ လႄႈ ဝႃႈ၊ၸွမ်းၼင်ႇ ပိင်းၺၢပ်ႈတြႃး ၸိုင်၊ပဵၼ် ၵေႃႉ ဢၼ် ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ဢေႃႈ။- 7ၼႂ်းဝႃႈၼၼ် သေၵေႃႈ ဢၵျူဝ်း ဢၼ် ၵဝ် လႆႈ ႁဵတ်း မႃး ၸိူဝ်း ၼၼ်ႉ၊မိူဝ်ႈလဵဝ် ၼႆႉ ၵဝ် မၢတ်ႈ ပဵၼ် ဢၼ် သုမ်း ပႅတ်ႈ ပုၼ်ႈ ဢၵျူဝ်း ၸဝ်ႈ ၶရိၸ်ႈ၊ဢေႃႈ။- 8ဝႃႈ တႄႉ မၼ်း၊ၵဝ် မၢတ်ႈ လွင်ႈတၢင်း ၵူႈၸိူဝ်ႉၵူႈပိူင် သုမ်း ဢၵျူဝ်း ယဝ်ႉ၊ၵွပ်ႈပိူဝ်ႈ ၵဝ် လႆႈ ဢၼ် မျၢတ်ႈ ၼႃႇ ဢၼ် ဝႃႈ၊ပိင်ႇၺႃႇ ဢၼ် ႁုၸၵ်း ၸဝ်ႈၽြႃး ၵဝ် ၸဝ်ႈ ယေႇသု ၶရိၸ်ႈ၊ဢေႃႈ။ ပုၼ်ႈတႃႇ ဢၵျူဝ်း မၼ်းၸဝ်ႈ ၸိုင်၊ၵဝ် ၸုၼ်ႉပႅတ်ႈ တင်းသဵင်ႈတင်းလူင် ယဝ်ႉ ဢေႃႈ။ ၵဝ် မၢတ်ႈ လွင်ႈတၢင်း ၸိူဝ်း ၼၼ်ႉ ပဵၼ် ဢၼ် လီႁင်ႈ ဢဵတ်ႇသဵတ်ႇ ပုၼ်ႈ လွင်ႈ ၼင်ႇ ႁိုဝ် တေ လႆႈ ဢၵျူဝ်း ၼႂ်း ၸဝ်ႈ ၶရိၸ်ႈ၊လႄႈ၊- 9ႁႂ်ႈလႆႈ ၶဝ်ႈ ႁူမ်ႈ ပွင်း ၼႂ်း မၼ်းၸဝ်ႈ ၼၼ်ႉ ဢေႃႈ။ ၵဝ် ယင်း တေ ဢမ်ႇ ဢိင်ပိုင်ႈ တၢင်း ဢၼ် သိုဝ်ႈတေႃႇ တူဝ်ၸဝ်ႈၵဝ်ႇ ဢၼ် လႆႈ မႃး ၵွပ်ႈပိူဝ်ႈ ပိင်းၺၢပ်ႈတြႃး လႄႈ၊ၵူၺ်း ဢိင်ပိုင်ႈ တၢင်း သိုဝ်ႈတေႃႇ ဢၼ် လႆႈ မႃး ၵွပ်ႈ လူၺ်ႈ တၢင်းယုမ်ႇမၢတ်ႈ ၼႂ်း ၸဝ်ႈ ၶရိၸ်ႈ၊ဢၼ် ဝႃႈ၊တၢင်း သိုဝ်ႈတေႃႇ လုၵ်ႉ ၵႃႈတီႈ ၽြႃးပဵၼ်ၸဝ်ႈ မႃး ဢၼ် တင်ႈ မၼ်ႈ ယူႇ ၼႂ်း တၢင်းယုမ်ႇမၢတ်ႈ ၼၼ်ႉ ဢေႃႈ။- 10ၵဝ် ၶႂ်ႈ ႁုၸၵ်း ၸဝ်ႈ ၶရိၸ်ႈ၊တင်း တၼ်းၶူဝ်း ဢၼ် မၼ်းၸဝ်ႈ လုၵ်ႉ ၶိုၼ်းလိပ်း မႃး သေယဝ်ႉ၊ႁႂ်ႈ ၵဝ် လႆႈ ထိူၵ်ႈၶၢမ်ႇ တၢင်း ဢၼ် ယၢၵ်ႈ ဢၼ် ၽၢၼ်၊ၸွမ်း မၼ်းၸဝ်ႈ လႄႈ ၶၢမ်ႇတၢႆ မိူၼ် ၸိူဝ်ႉ ၼင်ႇ ဢၼ် မၼ်းၸဝ်ႈ ၶၢမ်ႇတၢႆ သေယဝ်ႉ၊- 11တူဝ် ၵဝ်ၶႃႈ ၵေႃႈ ၶႂ်ႈ လုၵ်ႉ ၶိုၼ်းလိပ်း မႃး သေ ၵႃႈ တၢင်းတၢႆ ၼၼ်ႉ ဢေႃႈ။ 12ၵဝ် ပေႃး လႆႈ ၶၢမ်ႇ ဢၵျူဝ်း တင်းသဵင်ႈတင်းမူတ်း ယဝ်ႉ၊ဢမ်ႇၼၼ် ၵေႃႈ ၵဝ် ပေႃး လႆႈ ပျေႉၸုမ်ႇ ယဝ်ႉ ဝႃႈၼႆ ၵဝ် ဢမ်ႇ ၶႂ်ႈဝႃႈ။ လွင်ႈ ၼင်ႇ ႁိုဝ် ၵဝ် တၵ်း လႆႈ ယိပ်းၵမ် ဢဝ် ဢၵျူဝ်း ႁႂ်ႈလႆႈ ႁဵတ်း ပဵၼ် ၶွင် တူဝ်ၸဝ်ႈၵဝ်ႇ၊ၵွပ်ႈပိူဝ်ႈ ၸဝ်ႈ ယေႇသု ၶရိၸ်ႈ၊လႆႈ ယိပ်းၵမ် ဢဝ် ၵဝ်ၶႃႈ ႁႂ်ႈ ပဵၼ် ၶွင် မၼ်းၸဝ်ႈ ၼၼ်ႉ၊ၵဝ် ယင်း တိုၵ်ႉ လႅၼ်ႈ ၸွမ်း ယူႇ ဢေႃႈ။- 13ပီႈၼွင်ႉ ၶဝ်႟။ ၵဝ် ဢမ်ႇ ထၢင်ႇ ဝႃႈ ၵဝ် ပေႃး ယိပ်းၵမ် ဢဝ် မႅၼ်ႈ ယဝ်ႉ ဝႃႈၼႆ။ လွင်ႈတၢင်း ဢၼ် ၵဝ် ႁဵတ်း ဢၼ် ၼိုင်ႈ ၼၼ်ႉ၊လိုမ်း ပႅတ်ႈ လွင်ႈတၢင်း ဢၼ် ပူၼ်ႉမႃး ယဝ်ႉ ၸိူဝ်း ၼၼ်ႉ လႄႈ လမ်း ၸွမ်း ဢဝ် လွင်ႈတၢင်း ဢၼ် မီး ၽၢႆႇၼႃႈ ၸိူဝ်း ၼၼ်ႉ ၵူၺ်း ဢေႃႈ။- 14ပိူဝ်ႈ ၼႆ လႄႈ ၵဝ် ၶုၼ်ႇလႅၼ်ႈ သိုဝ်ႈ သိုဝ်ႈ ၸူး ၵႃႈတီႈ သဝ်လၵ်း ယူႇ ႁႂ်ႈလႆႈ ႁပ်ႉ ဢဝ် သူး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ၊ၽြႃးပဵၼ်ၸဝ်ႈ ယူႇ ၵႃႈတီႈ ၼိူဝ် လႄႈ ႁွင်ႉ ႁႂ်ႈ ႁဝ်း ၵႂႃႇ ႁပ်ႉ ဢဝ် ၼၼ်ႉ ယူႇ ဢေႃႈ။ 15ပိူဝ်ႈ ၼႆ လႄႈ ႁဝ်း ၸိူဝ်း ဢၼ် ပဵၼ် ၵူၼ်းလူင် ၼႂ်း တၢင်းယုမ်ႇမၢတ်ႈ ၼႆႉ ထုၵ်ႇလီ မီး ၸႂ် ဢၼ် ၸပ်းၸွႆး ၸိူဝ်ႉ ၼင်ႇ ၼႆ ဢေႃႈ။ ပေႃး သူ မီး ၸႂ်သၽေႃး ဢၼ် ပႅၵ်ႇပိူင်ႈ ၵၼ် ၼႂ်း သေ ၸိူဝ်ႉ သေ ပိူင် ၸိုင်၊ၽြႃးပဵၼ်ၸဝ်ႈ တၵ်း ၽုၺ်ႇၼႄ လွင်ႈတၢင်း ၼၼ်ႉ ပၼ် သူ ထၢင်ႇထၢင်ႇသႃးသႃး ဢေႃႈ။- 16ပဵၼ် ၸိူဝ်ႉ ၼင်ႇ ႁိုဝ် သေဢမ်ႇဝႃႈ၊ႁဝ်း ဢွၼ်ၵၼ် ၵမ်ၵျၢင်ႉ မဵဝ်းလဵဝ် ၵၼ် ဢၼ် ႁဝ်း ယၢမ်ႈ ၵမ်ၵျၢင်ႉ ႁဵတ်း ၸွမ်း မႃး ၼၼ်ႉ တႃႉ ႁဝ်း။ 17ပီႈၼွင်ႉ ၶဝ်႟။ ၽွမ်ႉၵၼ် ယိူင်ႈ ၸွမ်း ၵဝ် တႃႉ။ တီႈ ၶဝ် ၸိူဝ်း ဢၼ် ႁဵတ်း ၸွမ်း ပုင်ႇ သၢၵ်ႈသေႇ ဢၼ် ႁဝ်း ၼႄ ဝႆႉ ၸိူဝ်း ၼၼ်ႉ ၵေႃႈ မၢတ်ႈတွင်း ဢဝ် တႃႉ။- 18လွင်ႈ မၼ်း ၸမ်ႉ၊ၵဝ် ယင်း မွၵ်ႇလၢတ်ႈ သူ ၶိူဝ်းၶိူဝ်း ယႂ်းယႂ်း လၢႆ ပွၵ်ႈ ဝႆႉ ယဝ်ႉ။ တေႃႈလဵဝ် ၼႆႉ ၵေႃႈ၊ၵဝ် ၼမ်ႉတႃ တူၵ်း ယူႇ သေလႄႈ သမ်ႉ လၢတ်ႈ ထႅင်ႈ လႄႈ ဝႃႈ ၸမ်ႉ၊မီး ၵူၼ်း ၸိူဝ်း ဢၼ် ၵမ်ၵျၢင်ႉ ႁႂ်ႈ ပဵၼ် ရၢၼ်ႇသူႇ သဝ်မႆႉဝႃးမိုဝ်း ၸဝ်ႈ ၶရိၸ်ႈ၊ၼၼ်ႉ ၼမ်ၼႃႇ ဢေႃႈ။- 19သဵၼ်ႈတၢင်း ၶဝ် ၼၼ်ႉ၊ၸၢင်ႈ သုတ်း တိူၵ်ႉ ၵႃႈၼႂ်း တီႈ ဢၼ် လုလႅဝ် ဢေႃႈ။ ၽြႃး ၶဝ် ၸမ်ႉ၊ပဵၼ် တွင်ႉ ၶဝ် ဢေႃႈ။ ၶဝ် ၸၢင်ႈ ဢဝ် ၵုင်ႇ ဢဝ် မုၼ် ၼႂ်း မဵဝ်း ဢၼ် လီ ဢူၵ်း လီဢၢႆ ၼၼ်ႉ လႄႈ မီး ၸႂ် ဢၼ် ၸပ်းၸွႆး ၶိူင်ႈပိူင် လေႃးၵႃႉ ၵူၺ်း ဢေႃႈ။- 20ႁဝ်း ၸမ်ႉ၊ၵမ်ၵျၢင်ႉ မဵဝ်း ဢၼ် ၸၢပ်ႈသႅင်ႇ ၵၼ် တင်း မိူင်းၵၢင်ႁၢဝ် လႄႈ၊မိူင်း ဢၼ် ႁဝ်း မုင်ႈမွင်း ပႂ်ႉထႃႈ ၸမ်ႉ၊ပဵၼ် တီႈ ဢၼ် ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊တၵ်း လုၵ်ႉ ၵႃႈတီႈ ၼၼ်ႈ လူင်း မႃး ၼၼ်ႉ ဢေႃႈ။- 21ၸဝ်ႈ ၼၼ်ႉ၊တၵ်း ၶၢႆႉပုတ်ႈ တူဝ်ၵႃႇယႃႉ ဢၼ် ႁႅင်း လဵၵ်ႉ ႁႅင်း ၵေႇ ႁဝ်း ၼႆႉ ႁႂ်ႈလႆႈ ပဵၼ် မိူၼ် တူဝ် ႁၢင်ႈ မၼ်းၸဝ်ႈ ဢၼ် မီး မုၼ်သရေႇ ၼၼ်ႉ၊ၸွမ်း ၵႃႈ ၼင်ႇ ဢၼ် မၼ်းၸဝ်ႈ မီး တၼ်းၶူဝ်း ဢၼ် တိုတ်ႉၸၼ် ဢဝ် လွင်ႈတၢင်း၊ၵႃႈမီး တင်းသဵင်ႈတင်းလူင် ၶျႃးတူၵ်း တီႈ တႅမ်ႇ ၵႃႈတႂ်ႈ တိၼ် မၼ်းၸဝ်ႈ ၼၼ်ႉ ဢေႃႈ။
Copyright
Learn More


text:
1လိုၼ်း ၼၼ်ႉ၊သြႃႇ ပေႃးလု၊ဢွၵ်ႇ သေ ၵႃႈတီႈ ဝဵင်း ဢႃႇထိၼ်ႇ၊လႄႈ ၵႂႃႇၸူး ဝဵင်း ၵေႃးရိၼ်ႇထု၊ဢေႃႈ။- 2တီႈ ၼၼ်ႈ၊မၼ်း ထူပ်းၺႃး ၵူၼ်း မဵဝ်း ၵျူး၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢႃႇၵုလႃႉ၊ဢၼ် ပဵၼ် ၸႃႇတိ မိူင်း ပုၼ်ႇတု၊ဢၼ် ဢမ်ႇ ပႆႇ ပေႃး ႁိုင် ပႃး ဢဝ် တင်း မေး မၼ်း ပရီႇသီးလႃႇ၊လုၵ်ႉ သေ ၵႃႈတီႈ မိူင်း ဢိတလီႇ၊မႃး၊ၵွပ်ႈပိူဝ်ႈ ဢၼ် ၶုၼ်ႁေႃၶမ်း ၵလေႃးတိ၊မီး ဢမိင်ႉ ႁႂ်ႈ ၵူၼ်း မဵဝ်း ၵျူး၊တင်းသဵင်ႈတင်းလူင် ဢွၵ်ႇ မိူင်း ရူဝ်းမႃႉ၊ၵႂႃႇ ၼၼ်ႉ ဢေႃႈ။ သြႃႇ ပေႃးလု၊ၶဝ်ႈ ၸူး တီႈ ၶဝ် သေယဝ်ႉ၊- 3ၵွပ်ႈပိူဝ်ႈ ၵၢၼ် တၢင်းႁဵတ်း ဢၼ် ယဵပ်ႉ မူဝ်းၵႃႇ လဵင်ႉ တွင်ႉ မိူၼ် ၵၼ် လႄႈ ယူႇ လူၺ်ႈ ၵၼ် တင်း ၶဝ် သေယဝ်ႉ၊ၸွႆႈ ႁဵတ်းၵၢၼ် ၶဝ် ယူႇ ဢေႃႈ။- 4မၼ်း ဢုပ်ႇၵုမ် လၢတ်ႈၸႃ ၵႃႈၼႂ်း ၸရွပ်ႈ ႁေႃးတြႃး ၵူႈ သိၼ် ယူႇ လႄႈ ၵႆႉ ၶတ်းၸႂ် ၸူဝ်း ဢဝ် ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊တင်းလၢႆ ယူႇ ဢေႃႈ။ 5မိူဝ်ႈ ဢၼ် သီႇလႃႉ၊တင်း တိမေႃးသေႇ၊လုၵ်ႉ သေ ၵႃႈတီႈ မိူင်း မႃႇၵေႇတေႃးၼိ၊ႁွတ်ႈမႃး ၼၼ်ႉ ၸိုင်၊သြႃႇ ပေႃးလု၊ၶတ်းၸႂ် ႁေႃးတြႃး ယူႇ သုတ်းဝၼ်း လႄႈ ၶၢမ်ႇသၢၵ်ႈသေႇ တီႈ ၵူၼ်း မဵဝ်း ၵျူး၊ၶဝ် လွင်ႈ ဢၼ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။- 6မိူဝ်ႈ ဢၼ် ၶဝ် တွပ်ႇထဵင် ၵၼ် လႄႈ သႄႉသွမ်း ၼၼ်ႉ ၸိုင်၊မၼ်း သၼ်ႇ ပႅတ်ႈ ၶူဝ်းၼုင်ႈ မၼ်း ၼႄ လွင်ႈ ဢၼ် မၼ်း ႁဵတ်း ၶတ်း ၶဝ် သေယဝ်ႉ၊လၢတ်ႈ လႄႈ ဝႃႈ၊ "ၵွပ်ႈပိူဝ်ႈ သူ ၽိတ်းပိူင်ႈ ၼႆႉ သူ တၵ်း လႆႈ တၢႆ ၼႂ်း ဢပျတ်ႈ ဢေႃႈ။ ၵဝ် ၸမ်ႉ၊ၵၢင်းလွတ်ႈ ယဝ်ႉ။ ၸႃႉၸဵမ် မိူဝ်ႈလဵဝ် လႄႈ ၵဝ် တၵ်း ၵႂႃႇ ႁေႃးလၢတ်ႈ တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵူၺ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 7ပိူဝ်ႈ ၼႆ လႄႈ မၼ်း ဢွၵ်ႇ သေ ၵႃႈတီႈ ၶဝ် ၵႂႃႇ ယူႇသဝ်း ၵႃႈတီႈ ႁိူၼ်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ဢၼ် လႆႈ ၸိုဝ်ႈ တိတုယုသတု၊ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ ၼၼ်ႉ ဢေႃႈ။ ႁိူၼ်း မၼ်း ၼၼ်ႉ၊ၸပ်း ၵၼ် ဝႆႉ တင်း ၸရွပ်ႈ ႁေႃးတြႃး ဢေႃႈ။- 8ၵရိပု၊ၵႄႇ ၸရွပ်ႈ ႁေႃးတြႃး၊ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း ၵူႈ ၵေႃႉ ယုမ်ႇမၢတ်ႈ ၸဝ်ႈၽြႃး ဢေႃႈ။ ၵူၼ်း ဝဵင်း ၵေႃးရိၼ်ႇထု၊ၶဝ် ၼမ်ၼႃႇ ၵေႃႈ၊လႆႈ ငိၼ်း တြႃး ၸဝ်ႈ သေယဝ်ႉ၊ယုမ်ႇမၢတ်ႈ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢေႃႈ။ 9ၶိုၼ်း ၼိုင်ႈ၊ၸဝ်ႈၽြႃး ပေႃႇမႃး လၢတ်ႈ တေႃႇ သြႃႇ ပေႃးလု၊ၼႂ်း ပျႃႇတိၵ်ႈ ၼိမိၵ်ႈ လႄႈ ဝႃႈ၊ "မႂ်း ယႃႇပေ ၵူဝ်။ ယႃႇပေ ယူႇတဵတ်ႇတဵတ်ႇ။ ႁေႃးလၢတ်ႈ တႃႉ။- 10ၵဝ် မီး ယူႇ လူၺ်ႈ ၵၼ် တင်း မႂ်း ဢေႃႈ။ ၽူႈလႂ် တၵ်း ဢမ်ႇ ႁဵတ်း ၽေး သႂ်ႇ တီႈ မႂ်း လႆႈ။ ၼႂ်း ဝဵင်း ၼႆႉ၊မီး ၵူၼ်း ၵဝ် ၼမ်ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11ပိူဝ်ႈ ၼႆ လႄႈ သြႃႇ ပေႃးလု၊ယူႇ ၵႃႈတီႈ ၼၼ်ႈ၊ပီ ပၢႆ ႁူၵ်း လိူၼ် တဵမ်တဵမ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ တီႈ ၵူၼ်း တင်းလၢႆ ဢေႃႈ။ 12မိူဝ်ႈ ဢၼ် ၶုၼ် ၵႃႇလီႇဢူဝ်ႇ၊လႆႈ ဢရႃႇ ၶုၼ် ၸွမ် မိူင်း၊မိူင်း ဢၶႃႇယႃႉ၊ၼၼ်ႉ၊ၵူၼ်း မဵဝ်း ၵျူး၊ၶဝ် ၸုတုမ် ၽွမ်ႉၸႂ် ၵၼ် တိဢဝ် သြႃႇ ပေႃးလု၊သေလႄႈ ၵႂႃႇ သူင်ႇ ၵႃႈတီႈ လုမ်း ၼၼ်ႉ သေယဝ်ႉ၊- 13လၢတ်ႈ လႄႈ ဝႃႈ၊ "ၵူၼ်း ၵေႃႉ ၼႆႉ၊တိုၵ်းယူင်း ၸူဝ်း ဢဝ် ၵူၼ်း တင်းလၢႆ၊ႁႂ်ႈ ၵူဝ်းၵႂၢႆႇ ၽြႃး ၼႂ်း တၢင်း ဢၼ် ၶတ်းၵၼ် တင်း ဢုပတေႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ဢၼ် သြႃႇ ပေႃးလု၊ဢၢင်ႈ တၵ်း ပိုတ်ႇ ပၢၵ်ႇ လၢတ်ႈ ၵႂၢမ်း ၼၼ်ႉ ၸိုင်၊ၶုၼ် ၵႃႇလီႇဢူဝ်ႇ၊လၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လႄႈ ဝႃႈ၊ "ဢူဝ်း ၵူၼ်း ၵျူး၊ၶဝ်႟။ ပေႃး ပဵၼ် ဢမု ဢၼ် ဢမ်ႇတြႃး၊ဢမ်ႇၼၼ် ဢမု ဢၼ် ႁၢႆႉမိူၵ်ႈ ၸိုင်၊ၵဝ် တၵ်း မီး လွင်ႈတၢင်း ဢၼ် ယိူၼ်ႉၶၢမ်ႇ သူ ဢေႃႈ။- 15ၵူၺ်းၵႃႈ၊လွင်ႈတၢင်း ၼႆႉ ပဵၼ် တၢင်း ဢၼ် သူ တွပ်ႇထဵင် ၵၼ် လူၺ်ႈ လွင်ႈ ၶေႃႈၵႂၢမ်း၊ဢိၵ်ႇတင်း လူၺ်ႈ လွင်ႈ ၸိုဝ်ႈသဵင် ဢၼ် ၸၢပ်ႈသႅင်ႇ ၵၼ် တင်း ၽႃႇသႃႇ တြႃး သူ ၼၼ်ႉ လႄႈ သူ ၼင်ႇ ၵၼ် ၵၼ် ထုၵ်ႇလီ တိူင်ႇပၢင်ႇ ၵၼ် ႁႂ်ႈ ယဵၼ် ၵၼ် ဢေႃႈ။ ၵဝ် တၵ်း ဢမ်ႇ ၸီႇယၢင်ႇ ယဝ်ႉ၊" ဝႃႈ ၼင်ႇ ၼႆ သေယဝ်ႉ၊- 16မၼ်း လိုပ်ႈ ႁေႃႈ ၵူၼ်း မဵဝ်း ၵျူး၊ၸိူဝ်း ၼၼ်ႉ၊ဢွၵ်ႇ ပႅတ်ႈ သေ ၵႃႈတီႈ ပလၢင်ႇ ဢၼ် ၸီႇယၢင်ႇ တြႃး ၼၼ်ႉ ဢေႃႈ။- 17မိူဝ်ႈ ၼၼ်ႉ၊ၶဝ် တင်းသဵင်ႈတင်းလူင် ဢွၼ်ၵၼ် တိဢဝ် သွတ်ႇသၼိ၊ဢၼ် ပဵၼ် ၵႄႇ ၸရွပ်ႈ ႁေႃးတြႃး လႄႈ ပေႃႉ ယႅၼ်ႉ ၵႃႈတီႈ ၽၢႆႇၼႃႈ ပလၢင်ႇ ဢၼ် ၸီႇယၢင်ႇ တြႃး ၼၼ်ႉ ဢေႃႈ။ တီႈ လွင်ႈတၢင်း ၼၼ်ႉ၊ၶုၼ် ၵႃႇလီႇဢူဝ်ႇ၊ယင်း ဢမ်ႇ ဝႆႉ ဢယေး သေ ဢိတ်း လႄႈ ယူႇ ဢေႃႈ။ 18ဝၢႆးသေ ၼၼ်ႉ၊သြႃႇ ပေႃးလု၊ယူႇ ႁိုင် ၼႃႇ လူၺ်ႈ ၵၼ် တင်း တပႄးၸဝ်ႈ တင်းလၢႆ၊ၵႃႈတီႈ ဝဵင်း ၵေႃးရိၼ်ႇထု၊ယဝ်ႉ ၸင်ႇ၊တၵ်ႉၼၢႆ ၵၼ် တင်း ပီႈၼွင်ႉ တင်းလၢႆ သေလႄႈ ဢွၵ်ႇ သေ ၵႃႈတီႈ ဝဵင်း ၼၼ်ႉ ၵႂႃႇ ႁွင်ႉ ပႃး ဢဝ် ပရီႇသီးလႃႇ၊တင်း ဢႃႇၵုလႃႉ၊ၶီႇ ႁိူဝ်းသၢင်းၽေႃး မိူဝ်း ၵႂႃႇၸူး မိူင်း သီးရီးယႃး၊ပုၼ်ႉ ဢေႃႈ။ ၸူဝ်ႈ ဢၼ် ႁိူဝ်းသၢင်းၽေႃး ဢမ်ႇ ပႆႇ ဢွၵ်ႇ ဝဵင်း ၵိၼ်ႇၶျေႇ၊ၼၼ်ႉ၊မၼ်း ထႃႁူဝ် ပိူဝ်ႈ ဢၼ် မၼ်း လႆႈ တိူင်ႇ ၵတိ သဵတ်ႈၸႃႇ ၼၼ်ႉ ဢေႃႈ။- 19မိူဝ်ႈ ဢၼ် ၶဝ် ႁွတ်ႈထိုင် ဝဵင်း ဢေးၽႅတ်ႈ၊ၼၼ်ႉ ၸိုင်၊သြႃႇ ပေႃးလု၊ႁႂ်ႈ ပရီႇသီးလႃႇ၊တင်း ဢႃႇၵုလႃႉ၊ၵိုတ်းသဝ်း ယူႇ ၵႃႈတီႈ ၼၼ်ႈ သေယဝ်ႉ၊မၼ်း ၶဝ်ႈ ၵႂႃႇ ၵႃႈၼႂ်း ၸရွပ်ႈ ႁေႃးတြႃး သေလႄႈ ဢုပ်ႇၵုမ် လၢတ်ႈၸႃ ၵၼ် တင်း ၵူၼ်း မဵဝ်း ၵျူး၊တင်းလၢႆ ဢေႃႈ။- 20ၵူၼ်း ၵႃႈ၊တီႈ ၼၼ်ႈ တွင်းပၢၼ်ႇ ႁႂ်ႈ မၼ်း ယူႇ ႁမ်ႉ ႁိုင် တၢၼ်ႇတၢၼ်ႇ ထႅင်ႈ သေၵေႃႈ မၼ်း ဢမ်ႇ ႁပ်ႉတုင်း ဢဝ်။- 21မၼ်း သင်ႇ လၢတ်ႈ ဝႆႉ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ မီး ဢလူဝ်ႇ ၸိုင်၊ၵဝ် တၵ်း သမ်ႉ ၶိုၼ်း မႃး ၸူး တီႈ သူ ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ၶီႇ ႁိူဝ်းသၢင်းၽေႃး ဢွၵ်ႇ ဝဵင်း ဢေးၽႅတ်ႈ၊ၵႂႃႇ သေ ဢေႃႈ။ 22မိူဝ်ႈ ဢၼ် မၼ်း ႁွတ်ႈထိုင် ဝဵင်း ၵေႇသရိ၊ၼၼ်ႉ ၸိုင်၊မၼ်း ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊လႄႈ တူင်ႉတၵ်ႉ ၵၼ် တင်း ၸိူဝ်းၸဝ်ႈ ယဝ်ႉ ၸင်ႇ၊မိူဝ်း ၵႂႃႇၸူး ဝဵင်း ဢၼ်ႇတိဢူၵ်ႉ၊သေ ဢေႃႈ။- 23ဝၢႆးသေ မၼ်း ယူႇ ၵႃႈတီႈ ၼၼ်ႈ ႁိုင် တၢၼ်ႇတၢၼ်ႇ ယဝ်ႉ ၸိုင်၊သမ်ႉ ဢွၵ်ႇ ၵႂႃႇ ၵႃႈတီႈ မိူင်း ၵလႃႇတိ၊တင်း မိူင်း ၽရုၵိ၊ၶဝ်ႈ မိူင်း ၼိုင်ႈ ဢွၵ်ႇ မိူင်း ၼိုင်ႈ၊တိုၵ်းယူင်း ပၼ်ႁႅင်း တပႄးၸဝ်ႈ တင်းသဵင်ႈတင်းလူင် ႁႂ်ႈ မၼ်ႈၶိူင်ႇ ဢေႃႈ။ 24မိူဝ်ႈ ၼၼ်ႉ မီး ၵူၼ်း မဵဝ်း ၵျူး၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢႃႇပေႃးလု၊ၸႃႇတိ ၵူၼ်း ဝဵင်း ဢႃႇလေႇၸၼ်ႇတရီးယႃး၊ၼၼ်ႉ၊ႁွတ်ႈမႃး ၵႃႈတီႈ ဝဵင်း ဢေးၽႅတ်ႈ၊ဢေႃႈ။ မၼ်း ပဵၼ် သြႃႇ ဢၼ် မေႃ လၢတ်ႈ မေႃ ၸႃ လႄႈ ႁု မေႃ ၼႂ်း ၵျၢမ်းလိၵ်ႈ ၼႃႇ လူင်လၢင် ဢေႃႈ။- 25မၼ်း ယၢမ်ႈ သွၼ် ဢဝ် ၽႃႇသႃႇ တြႃး ၸဝ်ႈၽြႃး လႄႈ ပႃး တင်း ၸႂ် ဢၼ် ႁႅင်း ယႂ်ႇ ၼႃႇ ႁေႃးလၢတ်ႈ သင်ႇ သွၼ်ပၼ်၊လွင်ႈ ၸဝ်ႈ ယေႇသု၊မၢၼ်ႇမႅၼ်ႈ ၸိုဝ်ႈၸႂ်ႈ ၼႃႇ ဢေႃႈ။ ၼႂ်းဝႃႈၼၼ် သေၵေႃႈ၊မၼ်း ႁု လွင်ႈ တြႃး ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢၼ် သြႃႇ ယူဝ်းႁၢၼ်ႇ၊သွၼ်ပၼ် ဝႆႉ ၼၼ်ႉ ၵူၺ်း ဢေႃႈ။- 26မၼ်း ၵႂႃႇ ႁေႃးလၢတ်ႈ ႁတ်း ႁတ်းႁၢၼ် ႁၢၼ်၊ၼႂ်း ၸရွပ်ႈ ႁေႃးတြႃး လႄႈ မိူဝ်ႈ ဢၼ် ဢႃႇၵုလႃႉ၊တင်း ပရီႇသီးလႃႇ၊လႆႈ ငိၼ်း ၵႂၢမ်း မၼ်း ၼၼ်ႉ ၸိုင်၊ၶဝ် ႁွင်ႉ ဢဝ် မၼ်း ၵႂႃႇ ၵႃႈတီႈ ႁိူၼ်း ၶဝ် လႄႈ သွၼ်ပၼ် ၽႃႇသႃႇ တြႃး ၽြႃးပဵၼ်ၸဝ်ႈ၊ႁႂ်ႈ ယဵင်ႈၶႅၼ်း ၸေးၸုမ်ႇ ဢေႃႈ။- 27ပိူဝ်ႈ ဢၼ် ဢႃႇပေႃးလု၊ၶႂ်ႈ ၵႂႃႇၸူး မိူင်း ဢႃႇၶႃႇယႃႉ၊လႄႈ တပႄးၸဝ်ႈ ဝဵင်း ဢေးၽႅတ်ႈ၊ၸိူဝ်း ၼၼ်ႉ၊ၸွႆႈထႅမ် မၼ်း ၼႂ်း တၢင်း ဢၼ် တႅမ်ႈလိၵ်ႈ ၵႂႃႇ ႁႂ်ႈ ၶဝ် ႁပ်ႉတုင်း ဢဝ် မၼ်း ဢေႃႈ။ မိူဝ်ႈ ဢၼ် မၼ်း ႁွတ်ႈထိုင် ၸိုင်၊မၼ်း ၸွႆႈထႅမ် တပႄးၸဝ်ႈ ၸိူဝ်း ဢၼ် လႆႈ ယုမ်ႇမၢတ်ႈ ၵွပ်ႈပိူဝ်ႈ ၵျေးၸူး ၸဝ်ႈ ၼၼ်ႉ တႄႉတႄႉ ဝႃႈ ဝႃႈ ဢေႃႈ။- 28ပိူဝ်ႈ ဢၼ် မၼ်း တွပ်ႇထဵင် ႁႅင်း လႄႈ ပႄႉၼႅင်ႇ ၵူၼ်း မဵဝ်း ၵျူး၊ၶဝ် ၼမ်ၼႃႇ ၵႃႈၼႂ်း ပၢင် တြႃး ၼႂ်း တၢင်း ဢၼ် ဢဝ် ၵျၢမ်းလိၵ်ႈ ၽုၺ်ႇဢွၵ်ႇ ၼႄပျႃး လွင်ႈ ဢၼ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။
Copyright
Learn More


text:
1ၼႂ်း ဝၼ်းတၼၢင်းၼူၺ်ႇ ႁူဝ်ၼႂ် ၸဝ်ႉ ၸဝ်ႉ ၼၼ်ႉ၊မႄႈယိင်း ၸိူဝ်း ၼၼ်ႉ ပႃး ဢဝ် ၼမ်ႉမၼ်း ႁွမ် ဢၼ် ၶဝ် မႄးႁႅၼ်း ဝႆႉ ၼၼ်ႉ လႄႈ ၵႂႃႇၸူး ၵႃႈတီႈ ပိုင်ႈ ပႃႇႁဵဝ်ႈ မၼ်းၸဝ်ႈ ဢေႃႈ။- 2ၶဝ် ထူပ်း ႁၼ် မၢၵ်ႇႁိၼ် ၼၼ်ႉ ၵိင်ႈ ဢွၵ်ႇ သေ ၵႃႈတီႈ ပၢၵ်ႇ ပိုင်ႈ ပႃႇႁဵဝ်ႈ ၼၼ်ႉ ဝႆႉ ယဝ်ႉ လႄႈ၊- 3ၶဝ် ၶဝ်ႈ ၵႂႃႇ ၵႃႈၼႂ်း မၼ်း ဢေႃႈ။ ၵူၺ်းၵႃႈ၊ၶဝ် ဢမ်ႇ ႁၼ် တူဝ်တၢႆ ၸဝ်ႈ ယေႇသု၊ၼၼ်ႉ။- 4ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵႂင်ၸႂ် လႄႈ ဢၢမ်း ယူႇ ၼၼ်ႉ ၸိုင်၊ၵူၼ်း သွင် ၵေႃႉ ဢၼ် ၼုင်ႈ ၶူဝ်း ဢၼ် ႁိူဝ်ႈလႅင်း ၼႃႇ ၼၼ်ႉ ပေႃႇမႃး ၸုၵ်း ယူႇ တီႈ ႁိမ်း ၶဝ် ဢေႃႈ။- 5ၼႂ်း မိူဝ်ႈ ဢၼ် ၶဝ် ၵူဝ်ႁႄ ၼႃႇ လႄႈ ၵူမ်ႈ ၼႃႈ ၸပ်း လိၼ် ယူႇ ၼၼ်ႉ ၸိုင်၊ၶဝ် သွင် ၵေႃႉ ၼၼ်ႉ လၢတ်ႈ လႄႈ ဝႃႈ၊ "ႁဵတ်းသင် လႄႈ သူ သွၵ်ႈႁႃ ၵေႃႉ ဢၼ် ဢသၢၵ်ႈလိပ်း ၵႃႈၼႂ်း ၶဝ် ၸိူဝ်း ဢၼ် တၢႆ ၼၼ်ႉ ၸိူဝ်ႉ ၼင်ႇ ႁိုဝ်။- 6မၼ်းၸဝ်ႈ ဢမ်ႇ မီး ၵႃႈတီႈ ၼႆႈ။ မၼ်းၸဝ်ႈ လုၵ်ႉၶိုၼ်းလိပ်း ယဝ်ႉ။ ၶေႃႈၵႂၢမ်း ဢၼ် မၼ်းၸဝ်ႈ လၢတ်ႈ တီႈ သူ ၵႃႈၼႂ်း မိူင်း ၵႃႇလိလႄး၊ၼၼ်ႉ လႄႈ ဝႃႈ၊- 7'လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၼႂ်း မိုဝ်း ၵူၼ်းႁၢႆႉ တင်းလၢႆ လႄႈ ၶၢမ်ႇ တၢင်း ဢၼ် တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း သေယဝ်ႉ၊တၵ်း လုၵ်ႉၶိုၼ်းလိပ်း မႃး ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ၶုၵ်းၸႂ်လႆႈ တႃႉ၊" ဝႃႈ ၼင်ႇ ၼႆ ဢေႃႈ။ 8မိူဝ်ႈ ၼၼ်ႉ၊မႄႈယိင်း ၸိူဝ်း ၼၼ်ႉ ၶုၵ်းၸႂ်လႆႈ ၶႆႈၸႂ်ထူပ်း ၶေႃႈၵႂၢမ်း မၼ်းၸဝ်ႈ ၸိူဝ်း ၼၼ်ႉ လႄႈ၊- 9လုၵ်ႉ တီႈ ပႃႇႁဵဝ်ႈ ပွၵ်ႈ မိူဝ်း ၵႂႃႇ သေယဝ်ႉ၊မွၵ်ႇလၢတ်ႈ လွင်ႈ တင်းသဵင်ႈတင်းလူင် တီႈ တမၢၼ်ႇၸဝ်ႈ သိပ်း ဢဵတ်း ပႃး၊ဢိၵ်ႇတင်း ၵူၼ်း တၢင်ႇၵေႃႉ တၢင်ႇ ၵူၼ်း တင်းသဵင်ႈတင်းလူင် ၸိူဝ်း ၼၼ်ႉ ဢေႃႈ။- 10မႄႈယိင်း ၸိူဝ်း ဢၼ် ၵႂႃႇ မွၵ်ႇလၢတ်ႈ လွင်ႈတၢင်း ၸိူဝ်း ၼၼ်ႉ ၸမ်ႉ၊ပဵၼ် မႃႇရိမႃႇၵတလႃႉ၊ယူဝ်းႁၢၼ်ႇၼႃႉ၊မႃႇရိ၊ဢၼ် ပဵၼ် မႄႈ ယႃႇၵုပ်ႈ၊ဢိၵ်ႇတင်း မႄႈယိင်း တၢင်ႇၵေႃႉ ၸိူဝ်း ဢၼ် ပႃး ၸွမ်း ၶဝ် ၼၼ်ႉ ဢေႃႈ။- 11တမၢၼ်ႇၸဝ်ႈ တင်းလၢႆ ထၢင်ႇ ၵႂၢမ်း ၶဝ် ၼၼ်ႉ ပဵၼ် ၵႂၢမ်း လၢႆ လၢႆ လွၵ်ႇ လွၵ်ႇ လႄႈ ဢမ်ႇ ယုမ်ႇ ၶဝ်။- 12ၼႂ်းဝႃႈၼၼ် သေၵေႃႈ ပေႇတရု၊လုၵ်ႉ လႄႈ လႅၼ်ႈ ၵႂႃႇၸူး ၵႃႈတီႈ ပိုင်ႈ ပႃႇႁဵဝ်ႈ မၼ်းၸဝ်ႈ ဢေႃႈ။ မိူဝ်ႈ ဢၼ် မၼ်း ၵူမ်ႈ တူၺ်း ၸိုင်၊လိူဝ် သေ ၽႃႈ ပၢၼ်ႇ ၶျေႃး ဢၼ် ၶဵၼ်း ႁေႃႇ တူဝ်တၢႆ ၼၼ်ႉ မၼ်း ဢမ်ႇ လႆႈ ႁၼ် သေ ၸိူဝ်ႉ သေ ပိူင်။ လိုၼ်း ၼၼ်ႉ ပႃး တင်း ၸႂ် ဢၼ် ဢၢမ်း လွင်ႈတၢင်း ၼၼ်ႉ လႄႈ ၶိုၼ်း မိူဝ်း ၵႂႃႇ ၵႃႈတီႈ ႁိူၼ်း မၼ်း သေ ဢေႃႈ။ 13ၼႂ်း ဝၼ်း ၼၼ်ႉ၊တပႄး သွင် ၵေႃႉ ဢၼ် ၸွမ်းလင် ၸဝ်ႈ ယေႇသု၊ပႆ တၢင်း ၵႂႃႇ တီႈ ဝၢၼ်ႈ ဢၼ် လႆႈ ၸိုဝ်ႈ ဝၢၼ်ႈ ဢေးမွၵ်ႉ၊ဢၼ် ယၢၼ် ၵႆ ၵၼ် တင်း ဝဵင်း ယေႇရုသလႅမ်ႇ၊ၸဵတ်း လၵ်း ၸမ် ၸမ် ၼၼ်ႉ ယူႇ ဢေႃႈ။- 14ၶဝ် သွင် ၵေႃႉ ၼၼ်ႉ ဢုပ်ႇ ၵၼ် လၢတ်ႈၸႃ ၵၼ် လူၺ်ႈ လွင်ႈ ဢၼ် ပဵၼ် မႃး တင်းသဵင်ႈတင်းလူင် ၼၼ်ႉ ယူႇ ဢေႃႈ။- 15ယၢမ်း မိူဝ်ႈ ဢၼ် ယင်း တိုၵ်ႉ ဢုပ်ႇ ၵၼ် လၢတ်ႈၸႃ ၵၼ် ယူႇ ၼၼ်ႉ၊ၸဝ်ႈ ယေႇသု၊ၵႂႃႇ ၸမ် ၶဝ် လႄႈ ပႆ ၸွမ်း ၶဝ် ၵႂႃႇ ဢေႃႈ။- 16ၶဝ် ႁၼ် မၼ်းၸဝ်ႈ ယူႇ သေၵေႃႈ၊ပိူဝ်ႈ ဢၼ် ဢမ် တႃ ၶဝ် ဝႆႉ လႄႈ ဢမ်ႇ ႁု လွင်ႈ ဢၼ် ပဵၼ် မၼ်းၸဝ်ႈ။- 17မၼ်းၸဝ်ႈ လၢတ်ႈ တေႃႇ ၶဝ် လႄႈ ဝႃႈ၊ "တၢင်း ဢၼ် သူ မီး ၵႂၢမ်း ဢၼ် တွင်ႈထၢမ် လၢတ်ႈၸႃ ၵၼ် ၸွမ်း တၢင်း မႃး ၼႆႉ ပဵၼ် လွင်ႈ ၵႃႈသင်၊" ဝႃႈ ၼင်ႇ ၼႆ ဢေႃႈ။ ၶဝ် ၵေႃႈ မီး ၼႃႈ တႃ ဢၼ် လု လႄႈ ၵိုတ်း ၸုၵ်း ယူႇ ဢေႃႈ။- 18ၼႂ်း သွင် ၵေႃႉ ၼၼ်ႉ ၵေႃႉ ၼိုင်ႈ ဢၼ် လႆႈ ၸိုဝ်ႈ ၵလေႃးၽႃႉ၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၶႅၵ်ႇ ၵႃႈ ဢၼ် မီး ယူႇ ၵႃႈၼႂ်း ဝဵင်း ယေႇရုသလႅမ်ႇ၊လႄႈ ဢမ်ႇ ႁု လွင်ႈတၢင်း ၸိူဝ်း ဢၼ် ပဵၼ် ယူႇ ၼႂ်း ဝဵင်း သွင် သၢမ် ဝၼ်း ၼႆႉ ၼၼ်ႉ တေ မီး မႂ်း ၵေႃႉလဵဝ် ၵူၺ်း ယူဝ်း၊" ဝႃႈ ၼင်ႇ ၼႆ ဢေႃႈ။ 19"ပဵၼ် လွင်ႈတၢင်း ၵႃႈသင်၊" ဝႃႈၼႆ မၼ်းၸဝ်ႈ ၶိုၼ်း ထၢမ် လႄႈ၊ ၶဝ် ၶိုၼ်း လၢတ်ႈ လႄႈ ဝႃႈ၊ "လွင်ႈတၢင်း ဢၼ် ပဵၼ် မႃး တီႈ ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ ၼၼ်ႉ ဢိူဝ်း။ ၵူၼ်း ၵေႃႉ ၼႆႉ ပဵၼ် ပရေႃးၽႅတ်ႈ ဢိူဝ်း။ ၸႃႉၸဵမ် ၶေႃႈၵႂၢမ်း မၼ်း၊ဢိၵ်ႇတင်း တၢင်းႁဵတ်း မၼ်း ၸိူဝ်း ၼၼ်ႉ မီး ႁႅင်း တၼ်းၶူဝ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ဢိၵ်ႇတင်း ၽၢႆႇၼႃႈ ၵူၼ်း တင်းသဵင်ႈတင်းလူင် ဢေႃႈ။- 20ယဵၸ်ႈပရေႃးႁဵၵ်ႈ လူင် ႁဝ်း ၶဝ် တင်း ၶုၼ် ႁဝ်း တင်းလၢႆ ဢဝ် မၼ်းၸဝ်ႈ ဢၢပ်ႈ ႁႂ်ႈလႆႈ ၸီႇယၢင်ႇ ဢဝ်တၢႆ လႄႈ ဢဝ် တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။- 21ၵူၺ်းၵႃႈ၊ႁဝ်း မုင်ႈမွင်း ဝႃႈ မၼ်းၸဝ်ႈ ပဵၼ် ၵေႃႉ ဢၼ် တၵ်း ထုတ်ႇၼုၵ်ႈ ဢဝ် ၵူၼ်း မဵဝ်း ဢိသရေး၊ဢေႃႈ။ လိူဝ် သေ ၼၼ်ႉ ဢမ်ႇၵႃး၊လွင်ႈတၢင်း ၼႆႉ ပဵၼ် မႃး ၸဵမ် မိူဝ်ႈသိုၼ်း ယဝ်ႉ ဢေႃႈ။- 22ၼႆႉ ၵူၺ်းဢမ်ႇၵႃး၊မႄႈယိင်း ဢၼ် ၶဝ်ႈပႃး ၼႂ်း ၸုမ်း ႁဝ်း ၸိူဝ်း ၼၼ်ႉ ၵမ်ႈၽွင်ႈ ႁဵတ်း ႁႂ်ႈ ႁဝ်း ၵႂင်ၸႂ် ယုင်ႈၸႂ် လွင်ႈ ဢၼ် ၶဝ် ၵႂႃႇ ၵႃႈတီႈ ပိုင်ႈ ပႃႇႁဵဝ်ႈ ၶိင်ႇၵၢင်ၼႂ် ၸဝ်ႉ ၸဝ်ႉ ၼႆႉ လႄႈ၊- 23မိူဝ်ႈ ဢၼ် ဢမ်ႇ လႆႈ ႁၼ် တူဝ်တၢႆ မၼ်းၸဝ်ႈ ၸိုင်၊ၶိုၼ်း မႃး မွၵ်ႇလၢတ်ႈ တီႈ ႁဝ်း လွင်ႈ ဢၼ် ၶဝ် လႆႈ ႁၼ် ရူႇပႃႇရူင်ႇ ဢၼ် တမၢၼ်ႇၵၢင်ႁၢဝ် တင်းလၢႆ ပေႃႇမႃး လႄႈ ဝႃႈ၊မၼ်းၸဝ်ႈ ဢသၢၵ်ႈလိပ်း ယူႇ ၼၼ်ႉ ဢေႃႈ။- 24ၵူၼ်း ႁဝ်း ၵမ်ႈၽွင်ႈ ၵေႃႈ ၵႂႃႇ တူၺ်း ၵႃႈတီႈ ပိုင်ႈ ပႃႇႁဵဝ်ႈ လႄႈ ထူပ်း ႁၼ် မႅၼ်ႈ ၵႃႈ ၼင်ႇ ဢၼ် မႄႈယိင်း ၸိူဝ်း ၼၼ်ႉ မွၵ်ႇလၢတ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၶဝ် ဢမ်ႇ လႆႈ ထူပ်း ႁၼ် တူဝ် မၼ်းၸဝ်ႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၵေႃႈ လၢတ်ႈ တီႈ ၶဝ် လႄႈ ဝႃႈ၊ "သူ ၸိူဝ်း ၼႆႉ ငိူဝ်ႈ လႄႈ ဢမ်ႇ မီး ၺၢၼ်ႇ။ ႁူဝ် ၸႂ် သူ ၼၵ်း ထိူင်း ၼႃႇ ၼႂ်း တၢင်း ဢၼ် တၵ်း ယုမ်ႇ ၵႂၢမ်း ပရေႃးၽႅတ်ႈ တင်းလၢႆ ႁေႃးလၢတ်ႈ ဝႆႉ ၼၼ်ႉ ဢေႃႈ။- 26ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ ဝူၺ်ႇတၼႃႇ ၸိူဝ်း ၼႆႉ သေယဝ်ႉ၊တၵ်း လႆႈ ၶဝ်ႈ ၸၢမ်ႇၸႃး ၵႃႈၼႂ်း မုၼ်သရေႇ မၼ်းၸဝ်ႈ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 27မၼ်းၸဝ်ႈ ဢဝ် ၸႃႉၸဵမ် ၵျၢမ်း မူဝ်းသေႇ၊ဢိၵ်ႇတင်း ၵျၢမ်း ပရေႃးၽႅတ်ႈ တင်းလၢႆ ၽုၺ်ႇဢွၵ်ႇ လၢတ်ႈၼႄ တြႃး ဢၼ် တႅမ်ႈ ဝႆႉ လွင်ႈ မၼ်းၸဝ်ႈ ၵႃႈမီး တင်းသဵင်ႈတင်းလူင် ၼၼ်ႉ တီႈ ၶဝ် ဢေႃႈ။ 28ၶဝ် ၸမ် ႁွတ်ႈထိုင် ဝၢၼ်ႈ ဢၼ် ၶဝ် ၵႂႃႇ ယူႇ ၼၼ်ႉ လႄႈ ၸဝ်ႈ ယေႇသု၊ႁဵတ်း ၸိူဝ်ႉ ၼင်ႇ ႁၢင်ႈ တၵ်း ပူၼ်ႉ ၵႂႃႇ ဢေႃႈ။- 29ၶဝ် သွင် ၵေႃႉ ၼၼ်ႉ ၵေႃႈ ႁၢမ်ႈ မၼ်းၸဝ်ႈ လႄႈ ဝႃႈ၊ "ၶဝ်ႈ မႃး လႄႈ ယူႇသဝ်း လူၺ်ႈ ၵၼ် တင်း ႁဝ်းၶႃႈ သေၵမ်း။ ၵၢင်ဝၼ်းတူၵ်း ယဝ်ႉ လႄႈ လပ်းသိင်ႇ မႃး ၶႃႈ ယဝ်ႉ၊" ဝႃႈ ၼင်ႇ ၼႆ လႄႈ မၼ်းၸဝ်ႈ ၵေႃႈ၊ဝႄႈ လိုဝ်ႈ သဝ်း တီႈ ၶဝ် သေ ဢေႃႈ။- 30ယၢမ်း မိူဝ်ႈ ဢၼ် ၶဝ် ၼင်ႈ ယူႇ ၵႃႈတီႈ ၽိူၼ်ၶဝ်ႈ ၼၼ်ႉ၊မၼ်းၸဝ်ႈ ဢဝ် ၶဝ်ႈမုၼ်း လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ သေယဝ်ႉ၊ဝိတ်း ၶဝ်ႈမုၼ်း လႄႈ မႅင်ႇ ပၼ် ၶဝ် ဢေႃႈ။- 31မိူဝ်ႈ ၼၼ်ႉ၊မၢၵ်ႇတႃ ၶဝ် ၽုၺ်ႇ လႅင်း မႃး လႄႈ ႁု ဝႃႈ ပဵၼ် မၼ်းၸဝ်ႈ ဢေႃႈ။ ၵူၺ်းၵႃႈ၊မၼ်းၸဝ်ႈ လပ်ႉ ႁၢႆ သေ ပႃႈၼႃႈ ၶဝ် ၵႂႃႇ ဢေႃႈ။- 32ၶဝ် ၵေႃႈ လၢတ်ႈၸႃ ၵၼ် လႄႈ ဝႃႈ၊ "ယၢမ်း မိူဝ်ႈ ဢၼ် မၼ်းၸဝ်ႈ ၽုၺ်ႇ လၢတ်ႈၼႄ ၵျၢမ်း တြႃး ၽြႃးပဵၼ်ၸဝ်ႈ တီႈ ႁဝ်း ၵႃႈၼႂ်း ၶၢဝ်းတၢင်း ၼၼ်ႉ ၵႃႈၼႂ်း ႁူဝ်ၸႂ် ႁဝ်း ၼၼ်ႉ တိုၼ်ႇ တဵၼ်ႈ ၼႃႇ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 33ၶဝ် သွင် ၵေႃႉ ၼၼ်ႉ လုၵ်ႉ ၵမ်းလဵဝ် လႄႈ ၶိုၼ်း မိူဝ်း ၸူး တီႈ ဝဵင်း ယေႇရုသလႅမ်ႇ၊သေယဝ်ႉ၊တီႈ ၼၼ်ႈ လႆႈ ထူပ်း ႁၼ် တမၢၼ်ႇၸဝ်ႈ သိပ်း ဢဵတ်း ပႃး၊ဢိၵ်ႇတင်း ၵေႃႉသႄႈ ၶဝ် တၢင်ႇၵေႃႉ ၸိူဝ်း ၼၼ်ႉ ၸုတုမ် မီး ဝႆႉ ယူႇ လႄႈ၊- 34လၢတ်ႈ တေႃႇ ၵၼ် ယူႇ လႄႈ ဝႃႈ၊ "ၸဝ်ႈၽြႃး လုၵ်ႉၶိုၼ်းလိပ်း တႄႉ ယဝ်ႉ၊မၼ်းၸဝ်ႈ ပေႃႇမႃး ထူပ်းၺႃး သိမုၼ်ႇ၊ယဝ်ႉ၊" မိူဝ်ႈ ဢၼ် ယင်း တိုၵ်ႉ ဝႃႈ ၼင်ႇ ၼႆ ယူႇ ၼၼ်ႉ ၸိုင်။ 35ၶဝ် သွင် ၵေႃႉ ၼၼ်ႉ ၵေႃႈ မွၵ်ႇလၢတ်ႈ ၼႄ လွင်ႈတၢင်း ဢၼ် ပဵၼ် မႃး ၵႃႈၼႂ်း ၶၢဝ်းတၢင်း ၶဝ်၊ဢိၵ်ႇတင်း လွင်ႈ ဢၼ် ၶဝ် ႁဵတ်း ၸိူဝ်ႉ ၼင်ႇ ႁိုဝ် ႁု ဝႃႈ၊ပဵၼ် မၼ်းၸဝ်ႈ ၼႂ်း မိူဝ်ႈ ဢၼ် ဝိတ်း ၶဝ်ႈမုၼ်း ၼၼ်ႉ ဢေႃႈ။ 36ယၢမ်း မိူဝ်ႈ ဢၼ် ၶဝ် သွင် ၵေႃႉ ယင်း မွၵ်ႇလၢတ်ႈ ၶႆႈၼႄ ယူႇ ၼၼ်ႉ၊တူဝ် ၸဝ်ႈၽြႃး ၼၼ်ႉ ၸုၵ်း ယူႇ ၵႃႈၼႂ်း ၵႄႈၵၢင် ၶဝ် သေယဝ်ႉ၊လၢတ်ႈ တီႈ ၶဝ် လႄႈ ဝႃႈ၊ "ႁႂ်ႈ တၢင်းၼိမ် တႄႇ ယူႇ ၵႃႈၼိူဝ် သူ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 37ၶဝ် တူၵ်းၸႂ် လႄႈ ၵူဝ်ႁႄ သၼ်ႇဝႆ ၼႃႇ ထၢင်ႇ ဝႃႈ လႆႈ ႁၼ် ၽဵတ်ႇ ၽီ ဢေႃႈ။- 38မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ႁဵတ်းသင် လႄႈ သူ တူၵ်းၸႂ် ထၢၼ်ႇ ၼႆႉ။ ၵွပ်ႈပိူဝ်ႈ သင် လႄႈ သူ ထၢင်ႇ ၼႂ်း ႁူဝ်ၸႂ် သူ ၸိူဝ်ႉ ၼင်ႇ ၼႆ။- 39တူၺ်း မိုဝ်း ၵဝ် တင်း တိၼ် ၵဝ် သေလႄႈ ႁုႁၼ် လွင်ႈ ဢၼ် ပဵၼ် တူဝ် ၵဝ် ၼၼ်ႉ တႃႉ။ ယိပ်းၵမ် ၵဝ် တူၺ်း တႃႉ။ ၽဵတ်ႇ ဢမ်ႇ မီး ၼိူဝ်ႉ မီး လုပ်ႇ မိူၼ် ၸိူဝ်ႉ ၼင်ႇ ၵဝ် မီး ၼႆႉ၊" ဝႃႈ ၼင်ႇ ၼႆ သေယဝ်ႉ။ 40ၼႄပျႃး မိုဝ်း ၸဝ်ႈ၊ဢိၵ်ႇတင်း တိၼ် ၸဝ်ႈ တီႈ ၶဝ် ဢေႃႈ။ 41ၵွပ်ႈပိူဝ်ႈ ဢၼ် လီ ၸႂ် ၸူမ်းသိူဝ်း ၼႃႇ၊ဢိၵ်ႇတင်း လီဢၢမ်း ၼႃႇ ၼၼ်ႉ လႄႈ ၶဝ် ဢမ်ႇ ပႆႇ ၸၢင်ႈ ယုမ်ႇ လႆႈ။ မၼ်းၸဝ်ႈ ၸင်ႇ ထၢမ် ၶဝ် လႄႈ ဝႃႈ၊ "ၸွင်ႇ သူ မီး တၢင်းၵိၼ် သေ ၸိူဝ်ႉ သေ ပိူင် ႁိူဝ်း၊" ဝႃႈ ၼင်ႇ ၼႆ လႄႈ၊- 42ၶဝ် ဢဝ် ပႃ ပိင်ႈ ပွတ်း ၼိုင်ႈ တင်း ႁူင်းၽိုင်ႈ ပၼ် တီႈ မၼ်းၸဝ်ႈ ဢေႃႈ။- 43မၼ်းၸဝ်ႈ ၵေႃႈ ဢဝ် ၵိၼ် ၵႃႈတီႈ ၽၢႆႇၼႃႈ ၶဝ် ဢေႃႈ။ 44မၼ်းၸဝ်ႈ သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ ၸမ်ႉ၊ "လွင်ႈတၢင်း တင်းသဵင်ႈတင်းလူင် ဢၼ် ၵဝ် ႁေႃးလၢတ်ႈ တီႈ သူ ၼႂ်း မိူဝ်ႈ ဢၼ် ၵဝ် ယင်း တိုၵ်ႉ မီး ယူႇ လူၺ်ႈ ၵၼ် တင်း သူ ၼၼ်ႉ လႄႈ ဝႃႈ၊ 'ၵႃႈ ဢၼ် တႅမ်ႈ ဝႆႉ လွင်ႈ ၵဝ် ၵႃႈၼႂ်း ၵျၢမ်း ပိင်းၺၢပ်ႈတြႃး မူဝ်းသေႇ၊ၵႃႈၼႂ်း ၵျၢမ်း ဢၼႃႇၵတ်ႉတိ ပရေႃးၽႅတ်ႈ တင်းလၢႆ၊ဢိၵ်ႇတင်း ၵႃႈၼႂ်း ၵျၢမ်းလိၵ်ႈ ႁဵတ်းၵႂၢမ်း သႃႇလၢမ်ႇ ၸိူဝ်း ၼၼ်ႉ တၵ်း လႆႈ ပျေႉၸုမ်ႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ပဵၼ် လွင်ႈတၢင်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 45မၼ်းၸဝ်ႈ ၽုၺ်ႇ မၢၵ်ႇတႃ ႁူဝ်ၸႂ် ၶဝ်၊ႁႂ်ႈ ၶဝ် လႆႈ ႁု ထွမ်ႇ ပွင်ႇလႅင်း ၵျၢမ်းလိၵ်ႈ ယဝ်ႉ ၸင်ႇ၊- 46သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၼႂ်း ၵျၢမ်းလိၵ်ႈ တႅမ်ႈ ဝႆႉ ၸိူဝ်ႉ ၼင်ႇ ၼႆ ဢေႃႈ။ ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ တၢင်းတၢႆ လႄႈ ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ၊တၵ်း လႆႈ လုၵ်ႉၶိုၼ်းလိပ်း ဢေႃႈ။- 47လိုၼ်း ၼၼ်ႉ၊တြႃး လွင်ႈတၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ်၊ဢိၵ်ႇတင်း တြႃး လွင်ႈတၢင်း ဢၼ် ပွႆႇလွတ်ႈ ဢပျတ်ႈ ၼၼ်ႉ၊တၵ်း လႆႈ ႁေႃးလၢတ်ႈ ၸႃႉၸဵမ် ၵႃႈတီႈ ဝဵင်း ယေႇရုသလႅမ်ႇ၊တေႃႇထိုင်ႁွတ်ႈ ၵႃႈတီႈ ၵူၼ်း မဵဝ်း တင်းသဵင်ႈတင်းလူင် ၵႃႈၼႂ်း ၼႃႇမႃႉ ၸိုဝ်ႈသဵင် မၼ်းၸဝ်ႈ ဢေႃႈ။- 48သူ ၵေႃႈ ပဵၼ် သၢၵ်ႈသေႇ တီႈ လွင်ႈတၢင်း ၸိူဝ်း ၼႆႉ ဢေႃႈ။- 49ၵဝ် ၸမ်ႉ၊တၵ်း သူင်ႇ ပၼ် ၵတိ ပေႃႈၸဝ်ႈ ၵဝ် ဢၼ် မီး ဝႆႉ ၼၼ်ႉ တီႈ သူ ဢေႃႈ။ ပိူဝ်ႈ ၼႆ လႄႈ ပႂ်ႉထႃႈ ယူႇ ၵႃႈၼႂ်း ဝဵင်း တေႃႇထိုင်ႁွတ်ႈ တၼ်းၶူဝ်း ဢၼ် လုၵ်ႉ ၵႃႈၼိူဝ် ၵၢင်ႁၢဝ် ပုၼ်ႉ လူင်း မႃး တီႈ သူ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 50လိုၼ်း ၼၼ်ႉ၊ၸဝ်ႈ ယေႇသု၊ဢွၼ် ၶဝ် ဢွၵ်ႇ ၵႂႃႇ လႄႈ ၸမ် တေ ႁွတ်ႈထိုင် ဝၢၼ်ႈ ပေႇထၼိ၊ယဝ်ႉ ၸင်ႇ၊ယုၵ်ႉမိုဝ်း မၼ်းၸဝ်ႈ တင်း သွင် ၶွၼ် သေယဝ်ႉ၊ပၼ်တၢင်းလီ မၢင်ႇၵလႃႇ တီႈ ၶဝ် ဢေႃႈ။- 51ၼႂ်း မိူဝ်ႈ ဢၼ် မၼ်းၸဝ်ႈ ပၼ်တၢင်းလီ ယူႇ ၼၼ်ႉ ၸိုင်၊မၼ်းၸဝ်ႈ ၽၢတ်ႇ ယၢၼ် ၵၼ် တင်း ၶဝ် ၵႂႃႇ [လႄႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ] သေ ဢေႃႈ။- 52ၶဝ် ၵေႃႈ ၶုပ်ႉဝႆႈ ၵူဝ်းၵႂၢႆႇ မၼ်းၸဝ်ႈ သေယဝ်ႉ၊ၶိုၼ်း မိူဝ်း ၸူး ၵႂႃႇ တီႈ ဝဵင်း ယေႇရုသလႅမ်ႇ၊လူၺ်ႈ တင်း ႁူဝ်ၸႂ် ဢၼ် သိူဝ်းပျေႃႇ ၼႃႇ လူင်လၢင် ဢေႃႈ။- 53ၶဝ် ဢွၼ်ၵၼ် ၵႂႃႇ မီး ယူႇ ၼႂ်း ၵျွင်း ပိၵ်ႈမၢၼ်ႇ ၸဝ်ႈ သေလႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယူႇ သေႇ သေႇ ဢေႃႈ။
Copyright
Learn More